པ་ཡིན་གྱི། རིམ་པ་གཅིག་གིས་ནི་མ་ཡིན་ནོ་ཞེས་སོ། །ཡང་ལེའུ་བཅོ་བརྒྱད་པ་ལས། ཉེ་བར་བསྒྲུབ་པས་ནི་རྣམ་པར་མི་རྟོག་པའི་དབྱིངས་སུ་འཇུག་གོ་།སྒྲུབ་པས་ནི་དེ་ཉིད་རྣམ་པར་དག་པའི་མཐར་ཐུག་པའི་བྱང་ཆུབ་སེམས་དཔར་རོ། །སྒྲུབ་པ་ཆེན་པོས་ནི་དེ་བཞིན་གཤེགས་པར་རོ། །དེ་སྐད་དུའང་། དེ་ལྟར་བྱེ་བྲག་རྟོགས་བྱས་ནས། །དངོས་གྲུབ་མཆོག་ནི་བསྒྲུབ་པར་བྱ། །གཞན་དུ་བསྐལ་པ་སྟོང་དུ་ནི། །སངས་རྒྱས་སྐྱོབ་པ་རྣམས་ཀྱིས་ཀྱང་། །དངོས་གྲུབ་མཆོག་ནི་ཞི་བ་དག་།འགྲུབ་པ་འབྱུང་བར་མི་འགྱུར་རོ། ། ཞེས་གསུངས་སོ། །དེ་བས་ན་བསྙེན་པ་ལ་སོགས་པའི་ཐབས་མ་ལུས་པས་རིམ་གྱིས་བྱང་ཆུབ་ཐོབ་པར་འགྱུར་རོ་ཞེས་བྱ་བ་འདི་ནི་གནས་པ་ཡིན་ནོ། །རྣལ་འབྱོར་རྡོ་རྗེ་ཅན་ཀུན་གྱི། །བཀའ་ནི་ཇི་ལྟར་བསྒོ་བ་བགྱི། །ཞེས་ཞུས་པའི་རིམ་པའི་དོན་དང་། ཁ་བསྐང་བའི་དོན་དེའི་ལན་ནི། ལས་དང་ཞེས་བྱ་བ་ལ་སོགས་པ་གསུངས་པ་ལ། དྲག་ཤུལ་གྱི་ལས་དང་རྗེས་སུ་མཐུན་པ་གང་གིས་སྦྱོར་བའི་ལེའུ་བཅུ་གསུམ་པ་ལས་གསུངས་ཏེ། ཞེས་དང་། གལ་ཏེ་འདི་ལྟར་རེ་ཞིག་སངས་རྒྱས་ཉིད་སྒྲུབ་པ་ཆེན་པོ་ཉིད་ཀྱིས་ཐོབ་པར་འགྱུར་ན། དེ་ཉིད་ཀྱིས་ཆོག་མོད་གཞན་གསུམ་པོས་ཅི་ཞིག་བྱ་ཞེ་ན། བྱང་ཆུབ་སེམས་དཔའ་རྣམས་སངས་རྒྱས་ཀྱི་ས་ལ་འཇུག་པའི་ཆེད་ཀྱི་སྦྱར་བ་གང་ཡིན་པ་དེ་ཉིད་ཀྱིས་ཆོག་ན། མོས་པས་སྤྱོད་པའི་ས་ལ་སོགས་པས་བཅུར་གཏོགས་པའི་སྦྱོར་བ་གཞན་གྱིས་ཅི་ཞིག་བྱ་ཞེས་ཅིའི་ཕྱིར་མི་འདོད། ཡང་ན་ས་སྔ་མར་གཏོགས་པའི་སྦྱོར་བ་མེད་པར་སྦྱོར་བ་ཕྱི་མ་ཕྱི་མར་བྱེད་པར་ནུས་པ་མ་ཡིན་ཏེ། རིམ་པ་ནི་ངེས་པའི་ཕྱིར་རོ། །བྱེད་པ་འདི་གང་ཡིན་པ་དེ་ཉིད་ནི་མ་ཡིན་ནོ། །འོ་ན་ཅི་ཞིག་ཡིན

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/_GREL PA_COMMENTARIES/s05297e.txt


༄༅། །མ་གཉིས་ཀྱིས་གླང་པོ་ཆེའི་པགས་པ་སྡིགས་འཛུབ་དང་བཅས་པས་བརྒྱངས་ཏེ་འཛིན་པ། གཡས་གསུམ་པ་ན་ཌཱ་མ་རུ། བཞི་པ་ན་དགྲ་སྟ། ལྔ་པ་ན་གྲི་གུག་།དྲུག་པ་ན་མདུང་རྩེ་གསུམ་པ། གཡོན་པའི་ཕྱག་གསུམ་པ་ན་རྡོ་རྗེས་མཚན་པའི་ཁ་ཊྭཱཾ་ག་།བཞི་པ་ན་ཁྲག་གིས་གང་བའི་ཐོད་པ། ལྔ་པ་ན་རྡོ་རྗེ་ཞགས་པ། དྲུག་པ་ན་ཚངས་པའི་མགོ་བོ་གདོང་བཞི་པ་བསྣམས་པ། སྣ་ཚོགས་རྡོ་རྗེས་མཚན་པའི་རལ་པའི་ཐོར་ཅོག་ཅན། དབུ་རེ་རེ་ལ་ཐོད་པ་སྐམ་པོ་ལྔ་ལྔས་བརྒྱན་ཅིང་། དབུའི་གཡོན་དུ་ཅུང་ཟད་ཡོ་བའི་ཟླ་བ་ཕྱེད་པ་འཆང་བ། ཞལ་རྣམ་པར་འགྱུར་བ། མཆེ་བ་བཞི་བཞི་གཙིགས་པ། སྒེག་པ། དཔའ་བ། མི་སྡུག་པ་སྟེ་སྐུའི་ཉམས་གསུམ་དང་། རྒོད་དང་དྲག་ཤུལ་འཇིགས་སུ་རུང་བ་སྟེ་གསུང་གི་ཉམས་གསུམ་དང་། སྙིང་རྗེ་དང་། རྔམས་པ། ཞི་བ་སྟེ་ཐུགས་ཀྱི་ཉམས་གསུམ་སྟེ་ཉམས་དགུ་དང་ལྡན་པ། སྟག་གི་པགས་པའི་ཤམ་ཐབས་ཅན་མའི་རྒྱུ་མ་ལ་བརྒྱུས་པའི་མི་མགོ་ལྔ་བཅུའི་ཕྲེང་བ་འཕྱང་བ། ཕྱག་རྒྱ་དྲུག་གིས་རྒྱས་བཏབ་པ། མི་རུས་ཀྱི་ཐལ་བས་ལུས་ཐམས་ཅད་ལ་བྱུགས་པའོ། །བཅོམ་ལྡན་འདས་ལ་མངོན་དུ་ཕྱོགས་པར། བཅོམ་ལྡན་འདས་མ་རྡོ་རྗེ་ཕག་མོ་སྐུ་མདོག་དམར་མོ། ཞལ་གཅིག་།ཕྱག་གཉིས་ཀྱི་ཕྱག་གཡོན་པས་ཡབ་ཀྱི་མགུལ་ནས་འཁྲུང་པའི་ཐོད་པ་ན། བདུད་བཞི་ལ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/BDE MCHOG_HIGHEST BLISS (SHANVARA)/SGRUB THABS_RITUAL FOR REACHING THE ANGEL (SADHANA)/s05977e51.txt


ཅིང་། ཛཿ་ཧཱུཾ་བཾ་ཧོཿ་ཞེས་སློབ་མ་ལ་བསྟིམ། མདུན་གྱི་གཏོར་མ་མགོན་པོར་བསྐྱེད་པ་ཁྱེད་རང་རྣམས་ཀྱི་སྤྱི་བོར་བྱོན་བ་ལུས་ལ་ཟིམས་བས་མགོན་པོའི་སྐུའི་བྱིན་རླབས་ཐོབ་པའི་མོས་པ་མཛོད་བྱས་ལ། གཏོར་མ་སློབ་མའི་མགོ་ཐོག། ཏུ་བཞག་ནས་རྒྱལ་པ་ཁྱབ་བདག་རྡོ་རྗེ་འཆང་ཆེན་པོས་བྱིན་གྱིས་རློབས་ཤིག་།དཔལ་ལྡན་ཤ་ཝ་རི་དབང་ཕྱུག་གིས་བྱིན་གྱིས་རློབས་ཤིག་།མངའ་བདག་མཻ་ཏྲི་བ་ཆེན་པོས་བྱིན་གྱིས་རློབས་ཤིག་།གྲུབ་ཆེན་རཱ་ཧུ་ལས་བྱིན་གྱིས་རློབས་ཤིག་།མཁས་གྲུབ་ཁྱུང་པོ་རྣལ་འབྱོར་གྱིས་བྱིན་གྱིས་རློབས་ཤིག་།མཉམ་མེད་རིན་ཆེན་བརྩོན་འགྲུས་ཀྱིས་བྱིན་གྱིས་རློབས་ཤིག་།དཔོན་སྟོན་སྐྱེར་སྒང་པ་ཆེན་པོས་བྱིན་གྱིས་རློབས་ཤིག་།གཉན་སྟོན་སྤས་པའི་རྣལ་འབྱོར་གྱིས་བྱིན་གྱིས་རློབས་ཤིག་།ཆོས་རྗེ་སངས་རྒྱས་སྟོན་པས་བྱིན་གྱིས་རློབས་ཤིག་།མཁས་གྲུབ་ཤངས་སྟོན་ཆེན་པོས་བྱིན་གྱིས་རློབས་ཤིག་།མུས་ཆེན་རྒྱལ་མཚན་དཔལ་བཟང་བོས་བྱིན་གྱིས་རློབས་ཤིག་།སྔགས་འཆང་རྡོ་རྗེ་གཞོན་ནུས་བྱིན་གྱིས་རློབས་ཤིག་།མཉམ་མེད་ནམ་མཁའི་རྣལ་འབྱོར་པ་ཆེན་པོས་བྱིན་གྱིས་རློབས་ཤིག་།མཁས་གྲུབ་དགེ་ལེགས་དཔལ་བཟང་པོས་བྱིན་གྱིས་རློབས་ཤིག་།པཎ་ཆེན་ཆོས་ཀྱི་རྒྱལ་མཚན་གྱིས་བྱིན་གྱིས་རློབས་ཤིག་། འཁྲུལ་ཞིག་རིན་ཆེན་བཤེས་གཉེན་གྱིས་བྱིན་གྱིས་རློབས་ཤིག་།རབ་འབྱམས་སྨྲ་བ་སངས་རྒྱས་རྒྱ་མཚོས་བྱིན་གྱིས་རློབས་ཤིག་།རྒྱལ་བ་བློ་བཟང་དོན་གྲུབ་ཀྱིས་བྱིན་གྱིས་རློབས་ཤིག། །མཁས་གྲུབ་སངས་རྒྱས་ཡེ་ཤེས་ཀྱིས་བྱིན

B(Autochthonous Tibetan Literature)/B.i (ACIP SUNGBUM_dge lugs)/B.i.33 (MISCELLANEOUS and unsorted)/PAN CHEN BLA MA SKU PHRENG GSUM PA DPAL LDAN YE SHES_PANCHEN LAMA KUTRENG SUMPA PELDEN YESHE/s12215e.txt


མ་ཆད་པར་མ་བསྒོམས་ན་ཐོག་མ་མེད་པ་ནས་བདག་གཅེས་པར་འཛིན་པ་འདོར་མི་ནུས། གཞན་ལ་གཅེས་འཛིན་མི་འབྱུང་བས་རྒྱུན་དུ་གོམས་པར་བྱ། འདི་གོམས་ནས་རྒྱུད་ལ་སྐྱེས་ན་ཆོས་ཐམས་ཅད་བདེ་བར་འགྲོ་བའི་ཏིང་ངེ་འཛིན་ཅེས་པའམ། ལྷ་བདེ། ཀླུ་བདེ། ཀུན་བདེ། རབ་གང་བྱ་བ་ཡོང་བས། འཇིག་རྟེན་བདེ་བ་འདེབས་པ་སྟེ། །སྨོན་ལམ་གྱི་སྟོབས་ནི། དགེ་བ་ཅི་བྱས་ཀྱི་རྗེས་དང་། གཞན་ཡང་དུས་ཐམས་ཅད་དུ་བདག་འཛིན་ཐུལ་བ་དང་། ཐུལ་ནས་ཕྱིས་མི་ལྡང་བར་སྨོན་ལམ་འདེབས་པ་སྟེ། འགྲོ་བའི་སྡུག་བསྔལ་གང་ཅིའང་རུང་། །དེ་ཀུན་བདག་ལ་སྨིན་གྱུར་ཅིག་།ལ་སོགས་པ་ཐེག་པ་ཆེན་པོའི་མདོ་རྒྱུད་བསྟན་བཅོས་ན་བཞུགས་པ་རྣམས་སྨོན་ལམ་དུ་འདེབས་པ། དེ་ལྟར་སྟོབས་ལྔ་བོ་དེ་ལ་སྦྱངས་ན། ཚེ་གཅིག་གི་བྱ་བ་ཐམས་ཅད་འཆུན། བདག་གཞན་བརྗེ་བའི་བྱང་ཆུབ་ཀྱི་སེམས་སྐྱེས་ནས་འཕེལ། དེ་ལ་བརྟེན་ནས་ཡོན་ཏན་ཐམས་ཅད་འབྱུང་གསུངས། ཁྱད་པར་འཆི་ཀའི་གདམས་ངག་ཏུ་བྱེད་ན། ཐེག་ཆེན་འཕོ་བའི་གདམས་ངག་ནི། །སྟོབས་ལྔ་ཉིད་ཡིན་སྤྱོད་ལམ་གཅེས། །ཞེས་འབྱུང་བས་དང་པོ་དཀར་པོས་བོན་གྱི་སྟོབས་རང་གི་ཡོ་བྱད་གང་ཡོད་པ་བླ་མ་དཀོན་མཆོག་ལ་སྤོང་དག་བྱ། ཞེན་པ་སྐྱེ་བའི་མི་ལ་སྦྱིན་དུ་མི་རུང་། ཤུལ་དུ་ཡང་སྡིག་རྐྱེན་དུ་མ་འགྱུར་ཙམ་གྱི་ཤོམ་པར་བྱ། མཆོད་གནས་རྣམས་ལ་མཆོད་པ་བཟང་བར་དབུལ། དྲིན་ཅན་ལ་ནོར་གྱི་དང་པོར་སྦྱིན་དུ་མི་རུང་། དེ་ནས་ཚེ་འདིའི་དངོས་པོ་གང་ལ་མ་ཆགས་ཤིང་ཕྱི་མར་མི་འཇིགས་པའི་བློ་བསྐྱེད། དེ་ནས་སྨོན་ལམ་གྱི་སྟོབས་ནི། མཆོད་པ་བཤམས་ལ་བཤགས་སྡོམ་དང་བཟོད་གསོལ་བྱ། སྐྱབས་འགྲོ་ལ་སོགས་པའི་སྡོམ་ཁྲིམས་གསོ། དཀོན་མཆོག་ལ་མཆོད་པ་དང་། ཆོས་སྐྱོང་ལ་གཏོར་མ་ཕུལ་ལ། བྱང་ཆུབ་ཀྱི་སེམས་གཉིས་བར

B(Autochthonous Tibetan Literature)/B.i (ACIP SUNGBUM_dge lugs)/B.i.28 (BLO SBYONG)/BLO SBYONG TSOGS BSHAD MA_INSTRUCTIONS FOR DEVELOPING THE GOOD HEART ENTITLED _A TEACHING TO THE ASSEMBLY_/s00403m.txt


ཏན་ཡོངས་སུ་རྫོགས་པ་མཚོན་པའི་ཟླ་ཉིའི་གདན་ལ་ངོ་བོ་རང་གི་དྲིན་ཅན་རྩ་བའི་བླ་མ་དེ་ཉིད་ཆོས་ཀྱི་རྒྱལ་པོ་ཙོང་ཁ་པ་དང་དབྱེར་མེད་དུ་མོས་དགོས། དེ་ལྟར་ཡིན་ཡང་ཡིན་པ་བཀའ་གདམས་གླེགས་པ་མ་ལས། བདག་གི་སྤྲུལ་བ་དམ་པ་ཞིག་།ནས། བསྟན་གནས་པར་དུ་ཡང་ཡང་འོང་། །ཞེས་མཉམ་མེད་ཇོ་པོ་ཆེན་པོས་ཞལ་གྱིས་བཞེས་པ་ལྟར་རྗེ་ཡབ་སྲས། ཀུན་མཁྱེན་བླ་མ་སྐུ་ཕྲེང་ཡབ་སྲས་རིམ་པར་བྱོན་ཏེ་བསྟན་པའི་སྲོག་བཟུང་བས་དེ་ཀུན་ཀྱང་ཇོ་པོ་དང་རྗེའི་རྣམ་འཕྲུལ་དུ་རང་རང་གི་རྣམ་ཐར་དང་མཛད་པ་ལས་དཔོག་པ་དང་། ཁྱད་པར་ཀུན་མཁྱེན་འཇམ་དབྱངས་བཞད་པ་རྗེ་རིན་པོ་ཆེ་དངོས་ཡིན་ཚུལ་ཐོག་མར་གྲྭ་སར་ཞུགས་སྐབས་རྗེ་རིན་པོ་ཆེ་ཆོས་གྲར་ཕེབས་གི་ཡོད་པ་རེད་ཅེས་གྲགས་པ་ཆེན་པོ་བྱུང་བས་ཁྲི་རྒྱ་ནག་པ་བློ་གྲོས་རྒྱ་མཚོས་དེ་ལུགས་ཀྱི་གསུང་སྒྲོས་ཕེབས་ཚུལ་རྣམ་ཐར་དུ་གསལ་བ་དང་། རྗེ་བདག་ཉིད་ཆེན་པོ་ཞལ་བཞུགས་རིང་དམ་ཅན་ཆོས་རྒྱལ་འཁོར་གྱི་དགེ་བཤེས་ཅི་རིགས་པའི་རྣམ་པར་སྤྲུལ་ནས་ཕྱག་གཡོག་མཛད་ཚུལ་གྲགས་ཆེ། དེ་ཕྱིན་རྗེའི་བསྟན་པར་གེགས་ཆགས་ཆེ་སྐབས་གྲུབ་ཐོབ་སོགས་ཅི་རིགས་པའི་རྣམ་པར་འབྱོན་པས་དེ་དུས་མཁའ་སྤྱོད་གྲུབ་ཐོབ་སངས་རྒྱས་ཆོས་འཕེལ་ཞེས་པཎ་ཆེན་བློ་བཟང་ཡེ་ཤེས་དང་ཀུན་མཁྱེན་གོང་མ་སོགས་ཀྱི་དྲུང་དུ་ཡང་ཡང་ཕེབས་པ་དེའང་དམ་ཅན་ཆོས་རྒྱལ་གྱི་སྤྲུལ་བ་ཡིན་པས་རྒྱུན་པར་མཁའ་སྤྱོད་དུ་བཞུགས་ནས་སྐབས་རེ་ཕེབས་སྲིད། ཀུན་མཁྱེན་བླ་མ་སྐུ་སྨྱུང་བའི་སྐབས་ཞིག་གྲུབ་ཆེན་གྱིས་སྒོ་མང་ལ། རྗེ་འདི་མ་བཞུགས་ན་རྗེའི་བསྟན་པར་ཤིན་ཏུ་གནོད། ཞིང་ཁམས་གཞན་དུ་འཕེན་པ་གནང་འདུག་པས་བརྟན་བཞུགས་ན

B(Autochthonous Tibetan Literature)/B.i (ACIP SUNGBUM_dge lugs)/B.i.32 (nyams len_personal practice)/bla ma_i rnal _byor_practices for honoring ones lama/DRUNG CHEN SHES RAB RGYA MTSO PRADZNY_A_I MTSAN CAN_DRUNGCHEN SHERAB GYATSO PRAJNAY TSENCHEN/s12006e.txt


༄༅། །པས་འོད་གསལ་བ་ལས་ལྡང་བར་གྱུར་ཏོ། ཞེས་བྱ་བའི་དོན་ཏོ། །རང་རང་གི་སྟན་ལ་ཞེས་བྱ་བ་ནི་རང་གི་འཇིག་རྟེན་གྱི་ཁམས་ཇི་ལྟ་བར་རོ། །གནས་པ་ཞེས་བྱ་བ་ནི་སེམས་ཅན་གྱི་དོན་རྫོགས་པར་བྱེད་ནུས་པར་གྱུར་པ་སྟེ། ངེས་པའི་དོན་ཏོ།། ༈ དེ་ནས་ཞེས་བྱ་བ་ལ་སོགས་པ་ལ། འཁོར་གྱི་༸དོན་གྱི་འོད་གསལ་དེ་ལས་ལངས་མ་ཐག་ཏུ་ཟུང་འཇུག་གི་སྐུ་ཡང་འགྲུབ་པར་འགྱུར་རོ།། དེ་བཞིན་གཤེགས་པ་རྣམས་བཅོམ་ལྡན་འདས་ཟབ་པའི་ཆོས་སྟོན་པ་ལ་མཁས་པས་ན་ངོ་མཚར་དུ་གྱུར་པའོ། །སྔོན་མང་དུ་མ་བྱུང་འབྱུང་བར་གྱུར་པས་ན་རྨད་དུ་གྱུར་པའོ། །ཤིན་ཏུ་དགྱེས་པས་ཁྱབ་པར་གྱུར་པ་ནི་དགྱེས་པས་ཁྱབ་པར་གྱུར་ཅིང་རངས་ཏེ། རངས་ཚུལ་ནི། སྟོན་པས། བཀའ་སྩལ་པའི་ཟབ་མོའི་དོན་རྟོགས་ཤིང་རྟོགས་པའི་ཏིང་ངེ་འཛིན་གྱི་ཁྱད་པར་སྒྱུ་མ་དང་འོད་གསལ་གདུལ་བྱས་བསྒོམས་པ་ཡིས། དེ་རྣམས་ཐོབ་པར་གྱིས། བསྐྱེད་པའི་སེམས་ཅན་གྱི་ཚོགས་ཀྱི་དོན་མཛད་པ་གཟིགས་པས་དགྱེས་པས་ཁྱབ་པར་གྱུར་པའོ། །ཆོས་ཀྱི་དབྱངས་འདི་སྐད་ཅེས་གསུངས་སོ། །ཞེས་བྱ་བ་ནི་རྣམ་པ་དེ་ལྟ་བུའི་ཆོས་རྣམས་ཀྱི་ཆོས་ཀྱི་དབྱངས་ཏེ་ཆོས་དང་ཡང་དག་པར་ལྡན་པའི་དབྱངས་གསུང་བར་མཛད་པའོ།། འཁོར་གྱི་དེ་བཞིན་གཤེགས་པ་རྣམས་ཆོས་བསྟན་པས་དགྱེས་པས། ཆོས་བསྟན་པའི་སྒོ་ནས་དེ་སྟོན་པར་མཛད་པའི་སྟོན་པ་ཉིད་ལ། ཨེ་མའོ་ཞེས་བྱ་བ་ལ་སོགས་པའི་ཚིགས་སུ་བཅད་པས་བསྟོད་པར་མཛད་པ་སྟེ། ཨེ་མའོ་ཞེས་བྱ་བ་གསུམ་ནི་ངོ་མཚར་དུ་གྱུར་པའི་དོན་ནོ་འོ། །ཆོས་ཞེས་བྱ་བ་དང་པོ་ནི་བསྟན་པའི་མཚན་ཉིད་ཅན་གྱི་བརྗོད

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/_GREL PA_COMMENTARIES/s05282e.txt


པའོ། །དབང་པོ་གཞན་གྱི་ཡུལ་ལས་ཀྱང་འདས་པར་སྟོན་པ་དྲི་དང་ཞེས་པ་ལ་སོགས་པའོ། །དེ་ལ་དམིགས་ནས་སྐྱེ་བས་ཨ་དེ་ལྷན་ཅིག་སྐྱེས་དགའི་བྱེད་པ་ཅན་ཞེས་བྱའོ། །དེ་ལས་ཞེས་པ་མཚོན་བྱེད་ཨ་དེ་ལས་སོ། ། །སྐྱེས་པའི་རྣལ་འབྱོར་བ། དེའི་བདེ་བ་ཟ་བ་ཉིད་ཅེས་པ་དེ་གོམས་པ་ལས་སྐྱེས་པའི་མཚོན་བྱ་དོན་གྱི་བདེ་བ་དགའ་བ་བཞི་ལ་ལོངས་སྤྱོད་པའོ། ། དེ་ལ་གནས་སྐབས་ཀྱི་འབྲས་བུ་སྐྱེ་བའི་རིམ་པ་སྟོན་པ། དེ་དང་ཞེས་པ་ལ་སོགས་པ་སྟེ་བདེ་བ་དེ་དང་ལྷན་ཅིག་ཏུ་ཕྱག་རྒྱ་ཆེན་པོ་ཟག་པ་མེད་པའི་བདེ་བ་སྦྱིན་པའི་དངོས་གྲུབ་ཏུ་འགྱུར་རོ་ཞེས་པ་སྟེ། དེ་དང་ཞེས་པ་བདེ་བ་དང་ངོ་། ། ཕྱག་རྒྱ་ཆེ་ནི་སྣང་བ་ཐམས་ཅད་བདེ་བར་ཤར་བས་སྣང་བ་དང་བདེ་བའམ་སྟོང་པ་དབྱེར་མེད་པས་རྒྱས་འདེབས་པས་སོ། །འོ་ན་དེ་གང་གི་རྒྱུ་བྱེད་ཞེ་ན། བདེ་བ་སྦྱིན་པའི་དངོས་གྲུབ་ཅེས་པ་ཟག་པ་མེད་པའི་བདེ་བ་ཆེན་པོའི་རོར་ཤར་བ་སྐུ་བཞི་ཡེ་ཤེས་ལྔ་ཐོབ་པའི་རྒྱུར་འགྱུར་བའོ། ། གཟུགས་སྒྲ་ཞེས་པ་ལ་སོགས་པས་སྣང་བ་ཐམས་ཅད་བདེ་ཆེན་སྤྲོས་བྲལ་ཆོས་ཀྱི་དབྱིངས་ཀྱི་རང་བཞིན་དུ་སྤྱད་པ་སྟེ། ཤེས་རབ་ནི་བདེ་ཆེན་སྤྲོས་བྲལ་ཡིན་ལ། སྤྱད་པར་བྱ་ཞེས་པ་དེ་ཉིད་ཀྱིས་འདོད་ཡོན་ལྔ་ལ་སྤྱད་པར་བྱ་བའོ། །དེ་ཉིད་ལྷན་ཅིག་པའི་གཟུགས་ཞེས་པ་ཡུལ་རྣམས་བདེ་བའི་རོར་ཤར་བའོ། །བདེ་ཆེན་ནི་བདེ་བ་དང་སྟོང་པ་གཉིས་གཅིག་ལ་གཅིག་རྒྱས་བཏབ་པའོ། ། བཟང་པོ་ནི་དེ་ཉིད་རྟོག་པ་ཐམས་ཅད་དང་བྲལ་བས་སོ། །རྣལ་འབྱོར་མ་ནི་ཐབས་ཤེས་ཪབ་ཟུང་འབྲེལ་བསྒོམ་པའོ། །དེ་ཉིད་ཅེས་པ་བདེ་བ་དང༌སྟོང་པ་དབྱེར་མེད་པའོ། །དཀྱིལ་འཁོར་འཁོར་ལོ་དང༌། ཡེ་ཤེས་ལྔ་ཞེས་པ་དེར་སྣང་ཞེས་པའི་དོན་ནོ། །ཡེ་ཤེས་བསྟན་པ་དེ་ནི་མེ་ལོང་ཡེ་ཤེས་ཞེས་པ་བདེ་བ་ཆེན་པོའི་ཡེ་ཤེས་དེ་ནི་ཆོས་ཐམས་ཅད་ཀྱི་གཟུགས་བརྙན་དུ་ཤར་བས་སོ། །ཆོས་ཐམས་ཅད་བདེ་བ་ཆེན་པོར་རོ་མཉམ་པར་རྟོགས་པས་མཉམ་ཉིད་དོ། །སོ་སོར་རྟོག་ཅེས་པ་དོན་དམ་པས་སོ། །རང་རིག་པའི་སྒོ་ནས་ཤེས་བྱའི་དཀྱིལ་འཁོར་ཇི་ལྟར་སྣང་བ་རྟོགས་པས་སོ། །བྱ་བ་ནན་ཏན་ནི་སངས་རྒྱས་ཀྱི་མཛད་པ་མཐའ་དག་མཛད་ཅིང་སེམས་ཅན་གྱི་དོན་འབྱུང་པས་སོ། །ཆོས་དབྱིངས་ནི་བདེ་བ་ཆེན་པོ་ལ་དམིགས་ནས་འཕགས་པའི་ཆོས་ཐམས

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2689_bo-x-ewts,sa-x-iast,zh-latn-pinyin.txt


༄༅། །བཞིན་མ་ཡིན་པའི་དྲང་པའི་དོན་ནོ། །དྲང་དོན་དང་ངེས་དོན་གང་གིས་བྱེད་སྙམ་ན། རྟོན་པ་བཞི་དང་རིགས་པ་བཞིས་ཚིག་དོན་གཉིས་དང་། དགོངས་པ་ཅན་བཞི་དང་ལྡེམ་དགོངས་བཞིས་གསུང་རབ་ལ་དྲང་ངེས་འབྱེད་དོ།། འདིར་བསྟན་འཁོར་ལོ་དང་པོ་ནི་སྒྲ་ཇི་བཞིན་པ་མ་ཡིན་པའི་དྲང་དོན་ཡིན་ཏེ། ཀུན་བཏགས་རང་གི་མཚན་ཉིད་ཀྱིས་མ་གྲུབ་པར་སྟོན་པ་དང་གཟུང་འཛིན་རྫས་གཞན་དུ་མ་གྲུབ་པར་སྟོན་པའི་ལུང་དང་། ཀུན་བཏགས་རང་གི་མཚན་ཉིད་ཀྱིས་མ་གྲུབ་པར་སྒྲུབ་པ་དང་། ཕྱི་རོལ་གྱི་དོན་མེད་པར་སྒྲུབ་པའི་རིགས་པས་གནོད་པའི་ཕྱིར་དང་། ཀུན་བཏགས་ཐ་སྙད་དུ་ཡོད་པ་དང་། ཕྱི་དོན་སྣང་བྱེད་ཀྱི་བག་ཆགས་ལ་བརྟེན་ནས་ཕྱི་རོལ་དོན་སྣང་གི་རྣམ་ཤེས་འབྱུང་བ་ལ་དགོངས་པའི་ཕྱིར་དང་། རེ་ཞིག་ཆོས་ཀྱི་བདག་མེད་སྟོན་མི་རུང་བའི་འདུལ་བྱ་རྣམས་གང་ཟག་གི་བདག་མེད་རྟོགས་པ་ལ་བཞུགས་པའི་ཆེད་དུ་ཡིན་པའི་ཕྱིར་རོ། །འདིར་བསྟན་འཁོར་ལོ་བར་བ་ཐེག་ཆེན་གྱི་ཟབ་ལམ་རྒྱས་པར་སྟོན་པའི་མདོ་དེ་སྒྲ་ཇི་བཞིན་པ་མིན་ཏེ། ཆོས་ཐམས་ཅད་ངོ་བོ་ཉིད་མེད་པར་གསུངས་པ་ནི་མཚན་ཉིད་གསུམ་གྱི་ངོ་བོ་ཉིད་མེད་པ་ལ་དགོངས་པའི་ཕྱིར་དང་། ངོ་བོ་ཉིད་མེད་པར་གསུངས་པ་སྒྲ་ཇི་བཞིན་པར་མི་རུང་བའི་ཕྱིར་དང་། སྒྲ་ཇི་བཞིན་པར་གཟུང་ན་མཚན་ཉིད་གསུམ་ཀ་ལ་སྐུར་འདེབས་སུ་འགྱུར་བའི་ཕྱིར་རོ། །མཚན་ཉིད་གསུམ་ཇི་ལྟར་ངོ་བོ་ཉིད་མེད་པ་དེ་ལྟར་མ་སྐྱེས་པ་སོགས་ཀྱི་ཕྱིར་མ་སྐྱེས་པ་སོགས་སུ་གསུངས་ཤིང་། སྐྱེ་བ་མེད་པའི་ཆོས་ལ་བཟོད་པ་ཐོབ་པར་གསུངས་པ་ནི། འཁོར་བ་ལ

B(Autochthonous Tibetan Literature)/B.i (ACIP SUNGBUM_dge lugs)/B.i.27 (GRUB MTHA__SIDDHANTA)/CHOS RJE NGAG DBANG DPAL LDAN_CHUJE NGAWANG PELDEN/s12168e.txt


པའི་སྒྲུབ་ཐབས་དགའ་དོན་སིདྡྷི་ཕ་ལའི་བང་མཛོད། ངག་དབང་ཀུན་དགའ་བསོད་ནམས་ཀྱིས་མཛད་པའི་སྒྲུབ་ཐབས་བསམ་དོན་ཀུན་འགྲུབ། ཙ་ཀྲ་ལ་བརྟེན་པའི་དབང་སྡུད་ལག་ལེན་བསམ་འཕེལ་ནོར་བུ་རྣམས་ནི། ཐུབ་པའི་དབང་པོ། འཇམ་དབྱངས། ཇ་ཏཱ་རི། རྡོ་རྗེ་གདན་པ། བ་རི་ལོ་ཙཱ་བ། ས་སྐྱ་གོང་མ་ལྔ། ཚོགས་སྒོམ་ཀུན་དགའ་དཔལ། ཉན་ཆེན་བསོད་ནམས་བརྟན་པ། ན་བཟའ་བྲག་ཕུག་པ། བླ་མ་བློ་བཟང་པ། སེང་གེ་དཔལ། བླ་མ་དམ་པ། ཆག་ལོ་ཙཱ་བ་རིན་ཆེན་ཆོས་རྒྱལ། ས་ལོ་འཇམ་དཔལ་རྡོ་རྗེ། ངོར་ཆེན། མུས་ཆེན། སངས་རྒྱས་རྒྱལ་མཚན། ས་སྐྱ་ཀུན་དགའ་བསོད་ནམས། བསོད་ནམས་དབང་ཕྱུག་།མཁྱེན་རབ་བྱམས་པ་ངག་དབང་ལྷུན་གྲུབ། རྨར་ཆེན་མན་འཇམ་ནག་གི་ཉམས་ལེན་ཟབ་མོ་དང་འདྲ། ཛམྦྷ་ལ་དཀར་པོའི་སྒྲུབ་སྐོར་ལ། ལོ་རྒྱུས། ཕྱི་ཆུ་སྦྱིན་ལ་བརྟེན་ནས་སྒྲུབ་པ། ནང་གཏོར་མ་ལ་བརྟེན་ནས་སྒྲུབ་པ། གསང་བ་གའུ་ལ་བརྟེན་ནས་སྒྲུབ་པ། ཡང་གསང་མཁའ་འགྲོ་བཞི་ལ་བརྟེན་ནས་སྒྲུབ་པ་དེ་རྣམས། ནོར་སྒྲུབ་རིན་ཆེན་སྤུངས་པ་ཞེས་བྱ་བ། ལོ་ཙཱ་བརྒྱ་བརྩོན་འགྲུས་སེང་གེའི་ཕྱག་ལེན་བཞིན་བཀོད་པ་རྫོགས་སོའི་མཐའ་ཅན། ཇོ་བོ་རྗེས་མཛད་པའི་བསྟོད་པ་སྤྱན་རས་གཟིགས་དབང་མ། འདི་གཉིས་མ་ཐོབ། ཤེའུ་ལོས་མཛད་པའི་བསྟོད་པ་འཇིགས་མེད་དབང་ཕྱུག་མ་རྣམས་ནི། ཤེའུ་ལོ་བྱམས་པ་ཀུན་དགའ་ཆོས་གྲགས་ཡན་རྗེས་གནང་དང་འདྲ་ལ། དེ་ནས་ངག་དབང་མཆོག་ལེགས་རྡོ་རྗེ། མཁྱེན་རབ་བསྟན་འཛིན་བཟང་པོ། མཁྱེན་རབ་བྱམས་པ་ངག་ལྷུན། སངས་རྒྱས་ཕུན་ཚོགས། ཡེ་ཤེས་འཕྲིན་ལས།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/GSAN YIG_RECORDS OF TEACHINGS RECEIVED/PABONGKA/s00313i.txt


༄༅། །བཱ་ཧཱ་ནཱ་ཡེ་ཨོཾ་མཧཱ་བེ་གཱ་ཡ་བདག་ཅག་ཅེས་པ་ནས། ཁྱད་པར་དུ་མྱུར་བའི་ཤུགས་ཕུན་སུམ་ཚོགས་པ་ལ་བར་དུ་གཅོད་པ་ཐམས་ཅད་ཤཱནྟིཾ་ཀུ་རུ་ཡེ་སྭཱཧཱ། སྲན་མ་ལ། ཨོཾ་ཨ་གན་ཡེ་ཞེས་པ་ནས། བཱ་ཧཱ་ནཱ་ཡེ་ཨོཾ་མ་ཧཱ་བཱ་ལཱ་ཡ་བདག་ཅག་ཅེས་པ་ནས། ཁྱད་པར་དུ་སྟོབས་རྒྱས་པ་ལ་བར་དུ་གཅོད་པ་ཐམས་ཅད་ཤཱནྟིཾ་ཀུ་རུ་ཡེ་སྭཱཧཱ། གྲོ་ལ། ཨོཾ་ཨགན་ཡེ་ཞེས་པ་ནས། བཱ་ཧཱ་ནཱ་ཡེ་ཨོཾ་བཛྲ་གྷ་སྨི་རི་བདག་ཅག་ཅེས་པ་ནས། ཁྱད་པར་དུ་ནད་ཐམས་ཅད་ཤཱནྟིཾ་ཀུ་རུ་ཡེ་སྭཱཧཱ། ཞི་བའི་ཁྱད་པར་གྱི་རྫས་ལ། ཨོཾ་ཨགན་ཡེ་ཞེས་པ་ནས། བཱ་ཧཱ་ནཱ་ཡེ་བདག་ཅག་ཅེས་པ་ནས༑ བཀྲ་མི་ཤིས་པ་ཐམས་ཅད་ཤཱནྟིཾ་ཀུ་རུ་ཡེ་སྭཱཧཱ། གྲངས་ནི། ཡམ་ཤིང་དང་མར་གཉིས་གཙོ་བོར་བྱས་ཤིང་གཞན་རྣམས་ཅི་རིགས་པར་བྱའོ། །དེ་ནས་བསྲེག་རྫས་རྣམས་སྙན་པའི་གདངས་ཀྱིས་ཕུལ་ནས། ཨོཾ་ཨཱཿཧྲཱིཿཔྲ་ཝ་ར་སངྐཱ་རཾ་ཨཱཉྩ་མཱ་ཎཱཾ་ཞེས་ཞལ་བསིལ་དང་། པྲོཀྵ་ཎཾ་སྦྱར་ཏེ་བསང་གཏོར་སྔར་བཞིན་ཕུལ་ལོ། ༈ །གཉིས་པ་འཇིག་རྟེན་ལས་འདས་པའི་མེ་ལྷ་མཆོད་པ་ནི། མེ་ལྷའི་ཐུགས་ཀར་བྷྲུཾ་ལས་གཞལ་ཡས་ཁང་གྲུ་བཞི་པ་སྒོ་བཞི་པ་ཞེས་པ་ནས། དབུས་སྔོ་བ། དེའི་དབུས་སུ་སྣ་ཚོགས་པདམ་འདབ་མ་བརྒྱད་པའི་ལྟེ་བར་ཉི་གདན་ལ་ཕྱོགས་བཞིར

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/BDE MCHOG_HIGHEST BLISS (SHANVARA)/SBYIN SREG_FIRE OFFERING (HOMA)/s12276e.txt


བཤད་པ། འཇིག་རྟེན་པ་དང་འཇིག་རྟེན་ལས་འདས་པའི་ཡོན་ཏན་ཐམས་ཅད་ཀྱི་རྟེན་ཡིན་པའི་ཕྱིར་རོ་ཞེས་དང་། དེ་ལྟ་བས་ན་འདིས་ནི་ཆོས་ཞེས་བྱ་བའི་སྒྲ་ནི་རིག་པར་བརྗོད་པ་ཡིན། སྐུ་ཞེས་བྱ་བའི་སྒྲ་ནི་ངོ་བོ་ཉིད་དུ་བརྗོད་པ་ཡིན་ནོ་ཞེས་སོ། །དབྱེ་ན་སྐུ་བཞིའོ། །དེ་རྣམ་བརྒྱད་ནི་ཚིག་ངེས་གཟུང་གི་སྙིང་པོ་ཅན་ནོ་ཞེས་པའི་ཚུལ་གྱིས་མངོན་རྟོགས་ནི་བརྒྱད་པོ་འདིར་ངེས་ཀྱི་མ་ཚང་བ་དང་ལྷག་པ་ནི་མིན་ནོ་ཞེས་པའོ། །གཉིས་པ་ནི། ཅིའི་ཕྱིར་དངོས་པོ་བརྒྱད་དུ་ངེས་ཤེ་ན། གང་ཟག་གཅིག་འཚང་རྒྱ་བ་ལ་ཤེས་པར་བྱ་བའི་ཡུལ་དང་ཉམས་སུ་ལེན་པའི་ལམ་དང་། འབྲས་བུ་གསུམ་དུ་གྲངས་ངེས་ལ། དེ་ཡང་དང་པོ་ལ་མཁྱེན་གསུམ་དང་། གཉིས་པ་ལ་སྦྱོར་བཞི་དང་། གསུམ་པ་ལ་ཆོས་སྐུར་ངེས་པའི་ཕྱིར་ཏེ། དོན་བསྡུས་སྒྲོན་མེར་ཤེས་བྱའི་ཡུལ་དུ་མཁྱེན་པ་གསུམ། །སྒོམ་པའི་དུས་སུ་སྦྱོར་བ་བཞི། །འབྲས་བུའི་མཐར་ཐུག་ཆོས་ཀྱི་སྐུ། །ཞེས་པ་ལྟར་རོ། །འོ་ན་ཤེས་བྱ་ལ་མཁྱེན་གསུམ་དུ་ངེས་པ་ཅི་ཞེ་ན། དཔེར་ན་ཚོང་པ་ཚོང་གི་ཁེ་ཐོས་ན་དེའི་ཐབས་ལ་འཇུག་པ་ལྟར། དང་པོར་འབྲས་བུ་ལ་བྲོད་པ་སྐྱེད་པའི་དོན་དུ་རང་གཞན་གྱི་དོན་གཉིས་དང་ལྡན་པའི་རྣམ་མཁྱེན་བསྟན་ཏོ། །དེ་ཐོས་ན་དེའི་ཐབས་ལ་འཇུག་པས་དེའི་ཐབས་ལ་ལམ་ཤེས་དང་། དེའི་གོལ་ས་ཤེས་པ་ཡང་གཞི་ཤེས་ལ་རག་ལས་པས་དེ་ནས་གཞི་ཤེས་བསྟན་ཏེ་དེ་ཉིད་ལས། ཐོས་བསམ་དུས་སུ་འབྲས་བུ་དང་། རྒྱུ་དང་མི་མཐུན་ཕྱོགས་དག་ཏུ། །གཏན་ལ་ཕབ་པ་རྫོགས་པ་ཡིན། །ཞེས་སོ། །འོ་ན་ཉམས་ལེན་ལ་སྦྱོར་བཞིར་ངེས་པ་ཅི་ཞེ་ན། མཁྱེན་གསུམ

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/LEGS BSHAD GSER PHRENG_FINE EXPLANATION, A STRING OF GOLDEN BEADS/s05412i1.txt


༄༅། །དགའ་ཆར་གྱིས། །རིག་གྲོལ་གཉིས་ལྡན་སྡེ་རྣམས་ཅི་ཡང་ཚིམ། །ཚེས་བཅོ་ལྔ་ནས་བཟུང་རྗེ་བླ་མ་མཆོག་ནས་མཆོག་གི་སྤྲུལ་པའི་སྐུ་རིན་པོ་ཆེར་རྣམ་འཇོམས་ལ་བརྟེན་པའི་བྱབས་ཁྲུས་དང་། ཀུ་རུ་ཀུལླེ། དཔལ་གསང་བའི་བདག་པོ་ཕྱག་ན་རྡོ་རྗེ། དཔལ་མགོན་ཞལ་བཞི་པ། སྒྲོལ་དཀར། དཔལ་ལྡན་ལྷ་མོ། ཆོས་སྐྱོང་བེག་ཙེ་རྣམས་ཀྱི་རྗེས་གནང་དང་། དཔལ་རྡོ་རྗེ་འཇིགས་བྱེད་ཀྱི་བླ་བརྒྱུད། བདག་བསྐྱེད། སྨོན་ལམ། ཤིས་བརྗོད། དབུས་ཀྱི་ཆོས་སྤྱོད་རབ་གསལ་བཅས་ཀྱི་ལྗགས་ལུང་འབུལ་བ་མཛད། ཕུ་ཡན་བླ་མ་ཨ་ཀྱ་ཧུ་ཐོག་ཐུ་ནས་གནས་བརྟན་ཕྱག་མཆོད་དང་འབྲེལ་བའི་བརྟན་བཞུགས་ཕུལ། ནང་བློན་ཆེན་པོ་ཕུ་གུང་གི་སྲས་ནས་དངོས་སྐྱེས་བསྟར་བར་སློག་ཆ་སྦམ་མཐོ་བ་སྩལ། སེར་འབྲས་སྤྱི་སོ་ནས་མཆོད་སྤྲིན་སྤྲོས། རྗེ་ངག་དབང་བྱམས་པ་ནས་རབ་འབྱམས་པ་མངགས་ཏེ་དངོས་འབུལ་དང་ཡོངས་འཛིན་པས་ཀྱང་བདོག་པ་བསྟབས། གཞན་ཡང་མཐོ་ལྡིང་མཁན་པོ་སོགས་མངའ་རིས་སྐོར་དང་ས་སྐྱ་ཕྱག་མཛོད། འབྲུག་པ་སྤྲུལ་སྐུ་སོགས་གྲུབ་མཐའ་རིས་མེད་ནས་སོ་སོའི་འབྱོར་པ་དང་བསྟུན་པའི་དངོས་འབུལ་བསྟར། བྲག་ཆོས་མཁན་པོ་ངོ་གཡོག་སུམ་ཅུ་སྐོར་ལ་དགའ་ལྡན་ལྷ་བརྒྱ་མའི་ཁྲིད་སྩལ། འདི་སྐབས་རྗེ་གྲུབ་པའི་དབང་ཕྱུག་ངག་དབང་བྱམས་པ་རིན་པོ་ཆེ་སྐུ་ན་སྨིན་ཆེ་བའི་ཁར་ཆབ་ཀྱི་སྙུན་བཞེས་པར་དྭངས་བསྐྱེད་མ་བྱུང་བའི་གནས་ཚུལ་གསན་ཏེ་དཔོན་གཡོག་ཉུང་བསྡུས་ཕུར་བུ་ལྕོག་ཏུ་ཕེབས་པས་གྲུབ

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/PAn CHEN GSUM PA BLO BZANG DPAL LDAN YE SHES/sd12135e.txt


ཀུན་དགའ་ར་བ་གཙུག་ལག་ཁང་། །མལ་སྟན་འཚོ་བ་ནར་མ་དང་། གློ་བུར་ནང་པ་ནད་གཡོག་དང་། །ཡུལ་ངན་དུས་སུ་སྦྱིན་པའོ། །ཞེས་གསུངས་པ་ལྟར་རོ། །སྡོམ་པ་གཏོང་བའི་ཚུལ་ལ། ཀུན་གཏོང་དང་། གསོ་ཤོར་གཉིས་ལས། །དང་པོ་ནི། ཁ་ཅིག། སོ་ཐར་གྱི་སྡོམ་པ་ཀུན་གཏོང་ཡིན་ཏེ། དགེ་སློང་གི་སྲོག་གཅོད་ཀྱི་ཕམ་པ་འཆབ་བཅས་སྤྱད་པའི་ཚེ་སྡོམ་པའི་དགོས་པ་སྒྲུབ་ནུས་ཐམས་ཅད་གཏོང་བའི་ཕྱིར་ཟེར་རོ། །གཉིས་པ་ལ། རྫས། ནུས་པ། ཉམས་པ། གསོ་ཤོར་དུ་འདོད་པ་གསུམ། དང་པོ་ལ། སྨད་འདུལ་བ་ཁ་ཅིག། །ལྟུང་བ་ཉིས་བརྒྱ་དང་ལྔ་བཅུ་རྩ་གསུམ་གྱི་ནང་ནས་གང་རུང་གཅིག་བྱུང་ན་དེའི་ངོ་སྐལ་གྱི་གཉེན་པོ་སྔོམ་པ་རྩ་བ་ནས་གཏོང་ཞིང་སྡོམ་པ་ལྷག་མ་རྣམས་ཚང་བར་ཡོད་ལ། དེ་ཡང་འཆབ་སེམས་སྐྱེད་ན་སྡོམ་པ་ལྷག་མ་རྣམས་ཀྱི་དགོས་པ་སྒྲུབ་མི་ནུས་ཤིང་ཕྱིར་བཅོས་སུ་མེད་ཅིང་གང་བཏང་བ་དེ་སླར་བླངས་སུ་མེད་དོ། །འཆབ་སེམས་མ་སྐྱེད་ན་སྡོམ་པ་ལྷག་མ་རྣམས་ཀྱི་དགོས་པ་སྒྲུབ་ནུས་ཤིང་གང་བཏང་ཟིན་བའི་སྡོམ་པ་དེ་ཕྱིར་བཅོས་པའི་སྒོ་ནས་གསོ་ཚབ་ཏུ་བཞུགས་སུ་རུང་བ་ཡིན་ནོ། །ཞེས་ཟེར་ན། ལྷག་མ་མན་ཆད་ཀྱི་ལྟུང་བས་རང་གི་དོ་སྐལ་གྱི་སྡོམ་པ་ཐམས་ཅད་གཏོང་བ་མི་སྲིད་པའི་ཕྱིར་ཏེ། དེ་ལྟར་ཚད་ལྡན་གྱི་གཞུང་གང་ལས་ཀྱང་མ་གསུངས་པའི་ཕྱིར་དང་། སྡོམ་པ་རྩ་བ་ནས་ཉམས་པ་ལ་སྡོམ་པ་བྱིན་པས་གསར་དུ་སྐྱེ་བ་མི་སྲིད་པའི་ཕྱིར་ཏེ། དེ་འདྲའི་གང་ཟག་ལ་སྡོམ་པ་སླར་སྐྱེ་མི་རུང་དུ་གསུངས་པའི་ཕྱིར་དང་། དགེ་སློང་མ་མཚན་གྱུར་བའི་དབང་གིས་སྡོམ་པ་གཏོང་བ་ཡོད་པར་ཐལ། དེའི་དབང་གིས་ཐུན་མོང་མ་ཡིན་པའི་ལྟུང་བ་བྱུང་ངས་གཏོང་བ་ཡོད་པའི་ཕྱིར། ཁྱབ་པ་ཁས། སྤོང་བ་དྲུག་པའི་དགེ་སློང་གི་སྡོམ་པ་ཡོད་པར་ཐལ། སྲོག་གཅོད་ཀྱི་ཕམ་པ་འཆབ་བཅས་ཀྱིས་ཉམས་པའི་དགེ་སློང་ལ་སྲོག་གཅོད་ཀྱི་ལྟུང་བ་སྤོང་བའི་སྡོམ་པའི་རྫས་མེད་པའི་ཕྱིར། རྟགས་ཁས། འདོད་ན། དེ་སྤོང་བདུན་པ་ཤད་པ་དང་འགལ་ལོ། །དགེ་སློང་ཕ་མའི་སྡོམ་པ་རྫས་གཅིག་ཏུ་བཤད་པ་མི་འཐད་བར་ཐལ། དེ་གཉིས་ཀྱི་སྡོམ་པའི་རྫས་ལ་གྲངས་མང་ཉུང

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/s06848i.txt


འཕགས་པ་རྣམ་གྲོལ་སྡེ། བཙུན་པ་རྣམ་གྲོལ་སྡེ། གུ་ཎ་མི་ཏྲ། སེངྒེ་བཟང་པོ། གང་བ་སྤེལ། ཀུ་སཱ་ལི་ཆེ་ཆུང་གཉིས། གསེར་གླིང་པ། ཇོ་བོ་རྗེ། འབྲོཾ་སྟོན་པ། པོ་ཏོ་བ། ཤར་པ། མཆད་ཁ་པ་ཡེ་ཤེས་རྡོ་རྗེ། སེ་སྤྱིལ་བུ་པ་ཆོས་ཀྱི་རྒྱལ་མཚན། ལྷ་སྟོན་འོད་ཟེར་བླ་མ། ལྷ་སྡིངས་པ་བྱང་ཆུབ་འབུམ། ལྷ་སྡིངས་དབོན་པོ་ཀུན་དགའ་རྒྱ་མཚོ། ཚོགས་པའི་དབུ་མཛད་ཡོན་ཏན་དཔལ། མཁན་ཆེན་བདེ་བ་དཔལ། བཀའ་བཞི་བ་གྲགས་པ་གཞོན་ནུ། བྱང་སེམས་བསོད་ནམས་གྲགས་པ། རྒྱལ་སྲས་ཐོགས་མེད་བཟང་པོ་དཔལ། རྒྱ་མ་བ་ཡོན་ཏན་འོད། འཕགས་པ་བློ་འཕེལ་བ། སྤྱན་སྔ་ཚུལ་ཁྲིམས་དར་མ། སྤྱན་སྔ་བསོད་ནམས་ལྷའི་དབང་པོ། རྒྱལ་སྲས་བསོད་ནམས་ལེགས་མཆོག་གཉུག་ལ་པཎ་ཆེན་ངག་དབང་གྲགས་པ། སྤྱན་སྔ་ངག་དབང་ཆོས་གྲགས། རྗེ་དཔལ་ལྡན་ཆོས་འབྱོར། ལོ་པ་སྤྱན་སྔ་ཀུན་དགའ་དོན་གྲུབ། མགོན་པོ་བསོད་ནམས་མཆོག་ལྡན། ཀུན་གཟིགས་ལྔ་པ་ཆེན་པོ། སྡེ་དྲུག་མཁན་པོ་བློ་བཟང་དར་རྒྱས། དེ་གཉིས་ཀར་གནས་བརྟན་འཇམ་དབྱངས་གྲགས་པས་གསན། དེ་ནས་སྒྲུབ

B(Autochthonous Tibetan Literature)/B.i (ACIP SUNGBUM_dge lugs)/B.i.11 (GSAN YIG_RECORDS OF TEACHINGS RECEIVED)/SKYABS RJE KHRI BYANG RIN PO CHE_KYABJE TRIJANG RINPOCHE/s00238e.txt


ཏ་ས་མ་ཡ་མཱ་ཏི་ཀྲ་མ་དེ་བཞིན་གཤེགས་པའི་དམ་ཚིག་གི་རིམ་པ་ལས་མི་འདའ་བ། ཏ་ཐཱ་ག་ཏ་ས་མ་ཡ་དྷ་ར་ཨཱཏྨ་ཀོཉཧཾ། དེ་བཞིན་གཤེགས་པའི་དམ་ཚིག་འཛིན་པར་འོ། །ཞེས་ང་རྒྱལ་བསྐྱེད་ལ་སློབ་མ་རྣམས་གཞུག་པར་བྱའོ། །དེ་ནས་སྔགས་འདིས་མེ་ཏོག་དོར་བར་བྱའོ། །ཨོཾ་སརྦ་ཏ་ཐཱ་ག་ཏ་པྲ་ཏཱི་ཙྪ་ཧོཿ་སོ་སོར་བཞེས་ཀྱེ། ས་མ་ཡ་སྟཾ་དམ་ཚིག་ལྡན་པ་ཁྱད་ཀྱིས། དེ་ནས་ཕྲེང་བ་དེ་ཉིད་ཀྱི་མགོ་བོ་ལ་བཅིངས་ཏེ་དབང་བསྐུར་བར་བྱའོ། །ཨོཾ་སརྦ་ཏ་ཐཱ་ག་ཏ་ཨ་བྷཾ་ཥཱིཉྩ་བཛྲ་དྷ་ར་རྡོ་རྗེ་འཛིན་པའི་བཀའ། ཨཱ་བཛྙ་པ་ཡ་ཧཱུཾ་བྷྲུཾ། ཆུ་དབང་ཁྱད་པར་བའི་སྔགས། དབྲལ་བར་ཕྱག་རྡོར་གྱི་བུམ་པས། ཨོཾ་བཛྲ་བཛྲ་ཨ་བྷིཥཱི་ཉྩ་ཧཱུཾ་ཧཱུཾ། རྣ་ལྟག་གཡས་སུ་རིན་པོ་ཆེའི་བུམ་པས། རཏྣ་རཏྣ་ཨབྷི་ཥཱིཉྩ་ཧཱུཾ་ཏྲཱཾ་ལྟག་པར་རྡོ་རྗེ་ཆོས་ཀྱི་བུམ་པས། ཨོཾ་པདམ་པདམ་ཨ་བྷི་ཥཱིཉྩ་ཧཱུཾ་ཧྲའི། རྣ་ལྟག་གཡོན་པར་ལས་ཀྱི་བུམ་པས། ཀརྨྨ་ཀརྨྨ་ཨ་བྷི་ཥཱིཉྩ་ཧཱུཾ་ཀྲུཾ། དབང་བསྐུར་ཆུལ་ལུགས་འདི། འདིའི་སྒོས་ཆོས་སུ་ཀ་མ་དྷེ་ནུས་བཤད་ཅིང་ཕྱག་རྒྱའི་དབང་ལ་ཡང་འདོན་པ་སྤོའོ། །དེ་ནས་དམ་ཚིག་དང་བཀའི་དབང་བསྐུར་བར་བྱའོ། །དེ་ལ་དམ་ཚིག་ནི་བཞད་གད་ཀྱི་ཆེད་དུ་ཡང་དཀོན་མཆོག་གསུམ་དང་བྱང་ཆུབ་སེམས། །བླ་མ་དམ་པ་རྣམས་མི་སྤོང་། །ལ་ནཾ། རྩ་ལྟུང་དང་པོ་ལ་འཛེམ། སྲོག་ཆགས་རྣམས་ནི་གསད་མི་བྱ། །མ་བྱིན་པར་ཡང་མི་བླང་ཞིང་། །བརྫུན་དུ་སྨྲ་བར་བྱ་བ་མིན། །ཕ་རོལ་བུད་མེད་སྤྱད་མི་བྱ། །བླ་མ་སྨད་པར་མི་བྱ་སྟེ། །མཆོད་རྟེན་བཤིག་པ་དང་ཉེས་པ་མཚུངས་པས་བླ་མ་དེ་ཡི་གྲིབ་མར་འགོམ་པར་མི་བྱ། །སློབ་དཔོན་མ་ཡིན་པ་ལ་སློབ་དཔོན་ཞེས་མི་གཟུང་སྟེ་མི་བརྗེད་ལ། རྗེ་བཙུན་དམ་པ་ཞེས་པའི་ཁྱད་པར་བའི་ཚིག་མེད་པར་རྡོ་རྗེ་སློབ་དཔོན་གྱི་མཚན་རྐྱང་པ་ནས་མི་བརྗོད། ལྷའི་སྔགས་དང་ཕྱག་རྒྱ་མི་སྨད་དེ། །ལྷ་རྣམས་ལ་མི་སྨོས་པ་ལྟ་སྨོས་ཀྱང་ཅི་དགོས། །ཅི་སྟེ་གླེན་པས་སྤྱད་ན་ནི། །ཉེས་དམིགས་ལྔ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/NGAN SONG SBYONG BA_PURIFYING KARMA FOR THE LOWER REALMS (DURGATIPARISHODHANA)/_GREL PA_COMMENTARIES/s05334e.txt


༄༅། །བརྟེན་པ་ས་བོན་ཀུན་གཞི་ནི། །བསྒོ་བར་བྱེད་པས་སྒོ་གཞི་ལ། །འགག་ལ་མངོན་དུ་ཕྱོགས་པའི་ཚེ། །བཞག་པའི་ནུས་པའོ། །ཞེས་གསུངས། དོན་ནི། བརྟེན་པ་ས་བོན་གྱི་ཀུན་གཞིའི་ངོ་བོ་ནི་ཡོད་དེ། བསྒོ་བར་བྱེད་པ་པོ་རྣམ་ཤེས་ཚོགས་བདུན་འཁོར་བཅས་ཀྱིས་སྒོ་གཞི་ཀུན་གཞིའི་རྣམ་ཤེས་ལ་དུས་སྒོ་བྱེད་རང་ཉིད་འགག་པ་ལ་མངོན་དུ་ཕྱོགས་པའི་ཚེ་ན་རང་གི་འབྲས་བུ་རྣམ་སྨིན་དང་རྒྱུ་མཐུན་དང་བདག་འབྲས་གསུམ་སོགས་གང་ཡང་རུང་བ་སྐྱེད་བྱེད་དུ་དགེ་མི་དགེ་ལུང་མ་བསྟན་གསུམ་ཅི་རིགས་པའི་ས་བོན་བཞག་པའི་ནུས་པ་དེ་དེ་ཡིན་པའི་ཕྱིར། གཉིས་པ་ཁྱད་ཆོས་རྒྱས་པར་བཤད་པ་ལ། གང་ལ་བསྒོ་བའི་སྒོ་གཞི་བཤད་པ་དང༑ གང་གིས་བསྒོ་བའི་སྒོ་བྱེད་བཤད་པ་དང་། གང་བསྒོ་བའི་ས་བོན་གྱི་དབྱེ་བ་བཤད་པ་དང་། བསྒོས་པའི་བག་ཆགས་དེ་རྟེན་གྱི་རྣམ་ཤེས་དང་རྫས་གཅིག་དང་ཐ་དད་གང་ཡིན་དཔྱད་པ་དང་། བག་ཆགས་ཇི་ལྟར་འཇོག་པའི་ཚུལ་བཤད་པ་དང་། སྒྲ་བཤད་པ་དང་། འཇུག་ལྡོག་གི་དུས་བསྟན་པ་དང་བདུན། དང་པོ་ནི། སྒོ་གཞི་ནི། བརྟན་ལུང་མ་བསྟན་བསྒོ་བྱ་བ། །བསྒོ་བར་བྱེད་དང་འབྲེལ་བ་དང་། །མཐའ་གཅིག་རྟེན་དུ་གྱུར་པ་སྟེ། །ཁྱད་པར་ལྔ་དང་ལྡན་པའོ། །ཞེས་གསུངས། དོན་ནི། བག་ཆགས་སྒོ་གཞི་དེ་ནི་ཁྱད་པར་ལྔ་དང་ལྡན་པ་ཞིག་དགོས་ཏེ། ཇི་སྲིད་སྒོ་བྱེད་ཡོད་ཀྱི་བར་དུ་བག་ཆགས་བསྒོད་རུང་ཞིང་ཆུད་མི་ཟ་བའི་གཞིར་གནས་པའི་བརྟན་པ་དང་། བག་ཆགས་སྒོ་གཞིར་བྱ་རུང་བའི་མ་བསྒྲིབས་ལུང་མ་བསྟན་ཡིན་པ་དང་། སྒོ་གཞིར་བྱ་བར་ནུས་པ་དང་། བསྒོ་བར་བྱེད་པ་པོ་དང་ལྷན་ཅིག་ཏུ་འཕྲད་པའི་འབྲེལ་བ་ཡོད་པ་དང་། མཐའ

B(Autochthonous Tibetan Literature)/B.i (ACIP SUNGBUM_dge lugs)/B.i.23 (sems tsam_chittamatra)/KUN GZHI_I RNAM PAR SHES (ALAYA VIJNANA)_FOUNDATION CONSCIOUSNESS/SPANG LUNG BLO BZANG THUGS RJE_PANGLUNG LOBSANG TUKJE/s00018n.txt


༄༅། །མངོན་སུམ་དུ་རྟོགས་པའི་ཕྱིར། རྣམ་ཀུན་མཁྱེན་ཉིད་ཡེ་ཤེས་ནི། །མངོན་སུམ་མཚན་ཉིད་ཅན་དུ་འདོད། །ཅེས་གསུངས་པའི་ཕྱིར། ཊཱིཀ་ཆེན་ལས། འབྲས་བུའི་སའི་སྐབས་སུ་སྔར་རང་རིག་འཐད་མི་འཐད་དཔྱད་པ་བྱས་པའི་རང་ལུགས་ཀྱང་དྲན་པར་བྱའོ། ། ཞེས་པའི་དོན་ལ་ཁ་ཅིག་།སྔར་རང་རིག་ལ་དཔྱད་པའི་སྐབས་སུ་མཉམ་གཞག་རྣམ་པར་མི་རྟོག་པའི་ཡེ་ཤེས་ཀྱི་རང་གི་གཞལ་བྱ་གྲུབ་པ་ན། ཞེས་སོགས་ཀྱི་དོན་ལ། ཇི་ལྟ་བ་རྟོགས་པའི་རྣམ་མཁྱེན་གྱིས་ཇི་ལྟ་བ་དངོས་སུ་རྟོགས་པའི་ཤུགས་ལ་ཡུལ་ཅན་རང་ཉིད་རྟོགས་པར་ཁས་བླངས་པ་ལ་ཁོ་ན་རེ། ཇི་ལྟ་བ་རྟོགས་པའི་རྣམ་མཁྱེན་ཆོས་ཅན། དོན་དམ་བདེན་པ་ཡིན་པར་ཐལ། མཐར་ཐུག་དཔྱོད་པའི་རིགས་ཤེས་ཀྱི་རྙེད་དོན་ཡིན་པའི་ཕྱིར། ཞེས་པའི་དོན་ཡིན་ནོ། །ཞེས་ཟེར་ན། མི་འཐད་དེ། དེ་འདྲ་དངོས་སུ་མ་བཤད་པའི་ཕྱིར། རང་ལུགས་ལུང་དེའི་དོན་ནི། རང་རིག་འཐད་མི་འཐད་དཔྱད་པའི་སྐབས་སུ་ཐེག་ཆེན་གྱི་མཐོང་ལམ་བར་ཆད་མེད་ལམ་དེས་ཡུལ་སྟོང་ཉིད་དངོས་སུ་རྟོགས་པའི་ཤུགས་ལ་ཡུལ་ཅན་ཡེ་ཤེས་ཁོ་རང་རྟོགས་པར་ཁས་བླངས་པ་ལ་ཁ་ཅིག། ཐེག་ཆེན་གྱི་མཐོང་ལམ་བར་ཆད་མེད་ལམ་ཆོས་ཅན། དོན་དམ་བདེན་པ་ཡིན་པར་ཐལ། མཐར་ཐུག་དཔྱོད་པའི་རིགས་ཤེས་ཀྱི་རྙེད་དོན་ཡིན་པའི་ཕྱིར་ཏེ། ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་རྙེད་དོན་ཡིན་པའི་ཕྱིར་ཏེ། དེས་ཁྱོད་རྟོགས་པའི་ཕྱིར་ཟེར་ན་སྐྱོན་མེད་དེ། དོན་དམ་བདེན་པ་ཡིན་པ་ལ་མཐར་ཐུག་དཔྱོད་པའི་རིགས་ཤེས་རང་ཉིད་ལ་མཐར་ཐུག་དཔྱོད་པའི་རིགས་ཤེས་སུ་སོང་བ་ཞིག་དགོས་པའི་ཕྱིར། ཡང་ཊཱིཀ་ཆེན་ལས། དེའི་ཕྱིར་ད་ལྟར་བ་མངོན་སུམ་དུ་འཇལ་བའི་ཤུགས་ལ་འདས་མ་འོངས་གཉིས་འཇལ་བ་ཡང་མིན་ནོ། །འདི་ཡང་ཉི་མ་དེ་རིང་ལྟ་བུའི་དུས་ད་ལྟར་བ་འདིའི་དུས་སུ། དེ་ལ་ལྟོས་པའི་འདས་མ་འོངས་གཉིས་མེད་པས་དུས་དེར་དེ་གཉིས་མ་གཞལ་ཡང་། དེ་རིང་གི་དུས་མཁྱེན་པའི་ཡེ་ཤེས་དེ་ཉིད་ཀྱིས་འདས་མ་འོངས་ཐམས་ཅད་མཁྱེན་པ་མི་འགལ་ཏེ། དཔེར་ན་ས་བོན་གྱི་དུས་ཀྱི་མྱུ་གུ་དེ་ས་བོན་གྱིས་མི་སྐྱེས་ཀྱང་། ས་བོན་གྱིས་མྱུ་གུ་སྐྱེད་པ་མི་འགལ་བ་བཞིན་ནོ། ཞེས

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/_GREL PA SPYI_GENERAL COMMENTARIES/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/ss06838i.txt


གནས། འདོད་པ་ནས་འདོད་པར་སྐྱེ་བའི་ཚེ་འཆི་ཁའི་ལུས་སེམས་གཉིས་ཕྱི་མའི་ལུས་སེམས་གཉིས་ཀྱི་རྒྱུ་ཡིན་ནོ་ཞེས་པའོ། །དབུ་མ་རྩ་བ་ཤེས་རབ་ལས། གལ་ཏེ་ཕུང་པོ་བདག་ཡིན་ན། །སྐྱེ་དང་འཇིག་པ་ཅན་དུ་འགྱུར། །ཞེས་སོགས་དང་མི་འགལ་བར་ཇི་ལྟར་བྱེད་བསམ་པར་བྱའོ། །ཚེ་ཕྱི་མའི་ལུས་ཀྱི་ཉེར་ལེན་ངོས་གཟུང་བ་ལ་གསུམ། དངོས་ནི། རྩ་བར། ཚེ་འདི་ཉིད་ཀྱི་སྐྱེ་མཆེད་ལྔ། ། ལུས་གཞན་བསྐྱེད་པའི་རྒྱུ་ཉིད་ཡིན། །ཞེས་པས། ཚེ་འདི་ཉིད་ཀྱི་མིག་སོགས་སྐྱེ་མཆེད་ཐ་མ་ལྔ་ཆོས་ཅན། ཚེ་ཕྱི་མའི་ལུས་གཞན་སྐྱེ་མཆེད་ལྔ་བསྐྱེད་པའི་རྒྱུ་ཉིད་ཡིན་ཏེ། དེའི་ངོ་བོའི་ཁྱད་པར་གཉིས་ཀྱི་ནང་ནས་ངོ་བོ་ལག་རྗེས་འཇོག་བྱེད་ཀྱི་ཐུན་མོང་མ་ཡིན་པའི་རྒྱུ་ཡིན་པའི་ཕྱིར། ཚེ་འདིའི་དབང་པོ་ལྔས་ཕྱི་མའི་དབང་པོའི་ཉེར་ལེན་བྱེད་ནུས་ན། ཚེ་འདིའི་ལུས་དེ་ཕྱི་མའི་ལུས་ཀྱི་ཉེར་ལེན་དུ་ཁས་ལེན་དགོས། དེ་ལྟར་ན། ཚེ་འདིའི་གཟུགས་ཕུང་དེ་ཚེ་ཕྱི་མའི་གཟུགས་ཕུང་གི་ཉེར་ལེན་ཡིན་དགོས། དེ་ལྟར་ན་བདག་དང་གཟུགས་ཕུང་གཉིས་ཀ་ཚེ་ཕྱི་མར་འགྲོ་བར་ཐལ༑ འདོད་པའི་ཕྱིར། འདོད་ན། གཟུགས་ཕུང་སྐྱེ་འཇིག་བྱེད་པ་བཞིན་དུ་བདག་ཀྱང་སྐྱེ་འཇིག་བྱེད་པར་ཐལ། འདོད་ན། ཕུང་པོ་བདག་ཏུ་ཁས་ལེན་པ་ལ་གནོད་བྱེད་མེད་པར་ཐལ་ལོ། །གཉིས་པ་གནོད་བྱེད་སྤང་བ་ནི། རྩ་བར། དེ་ཡི་ཡན་ལག་དངོས་པོ་དང་། ། རྒྱུ་ཉིད་འགོག་ལ་མི་དམིགས་པ། ། ངེས་འབྱེད་མིན་པར་རབ་ཏུ་བཤད། ། དབང་སོགས་ཀྱང་ནི་ལྷག་ལྡན་ཡིན། ། ཞེས་པས། འཆི་ཁའི་ལུས་སེམས་གཉིས་ཚེ་ཕྱི་མའི་སེམས་དེའི་ལྷན་ཅིག་བྱེད་པའི་ཡན་ལག་གི་དངོས་པོ་དང་། ཉེར་ལེན་གྱི་རྒྱུ་ཉིད་འགོག་པ་ལ་རྒྱང་འཕེན་གྱི་མི་དམིགས་པ་ཙམ་གོ་བྱེད་ཡང་དག་མིན་ཏེ། ཕྱིར་རྒོལ་གྱིས་མི་དམིགས

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/DGE BSHES YE SHES DBANG PHYUG_GESHE YESHE WANGCHUK/sl00023n2.txt


༄༅། །ལྷ་ཉི་ཤུ་རྩ་བཞི། རྡོ་རྗེ་བདུད་རྩི་ལྷ་དགུ་རྣམས་ལ། ནང་དཀྱིལ་ལ་ལྷ་ཉི་ཤུ་རྩ་བཞི་དང་རྩ་དགུ་བཀོད་པ་རྣམས་ཀྱང་མི་འཐད་པར་འགྱུར་ཏེ། ཕྱི་ནང་གི་ལྷ་གྲངས་མ་མཐུན་པའི་ཕྱིར་རོ། །རྟགས་གྲུབ་སྟེ། མན་སྙེ་ཉེར་གཉིས་པར་འདིར་མ་ལ་ཡ་ལ་སོགས་པའི་གནས་བརྒྱད་རྣམས་ནི་ཐུགས་ཀྱི་འཁོར་ལོའོ། །ཀཱ་མ་རུ་བ་ལ་སོགས་པ་བརྒྱད་རྣམས་གསུང་གི་འཁོར་ལོའོ། །ཡི་དྭགས་གནས་ལ་སོགས་པ་བརྒྱད་རྣམས་སྐུའི་འཁོར་ལོའོ། །འཁོར་ལོ་འདི་རྣམས་སུ་གང་རྡོ་རྗེ་སེམས་དཔའི་དཀྱིལ་འཁོར་དུ་རྡོ་རྗེ་དྲག་མོ་ལ་སོགས་པའི་ལྷ་མོ་རྣམས་དང་། གང་ཡང་རིག་པའི་རྒྱལ་པོའི་དཀྱིལ་འཁོར་དུ་རབ་གཏུམ་མ་ལ་སོགས་པ་རྣམས་དང་། གང་ཡང་ཀྱཻ་རྡོ་རྗེའི་དཀྱིལ་འཁོར་དང་། བདག་མེད་མའི་དཀྱིལ་འཁོར་དུ་གཽ་རཱི་ལ་སོགས་པ་རྣམས་དང་། ཡེ་ཤེས་མཁའ་འགྲོའི་དཀྱིལ་འཁོར་དུ་སེང་གེ་མ་ལ་སོགས་པ་རྣམས་དང་། གང་ཡང་སངས་རྒྱས་ཐམས་ཅད་མཉམ་པར་སྦྱོར་བའི་མཁའ་འགྲོ་མ་དྲ་བ་སྡོམ་པར་སྡོམ་པ་མོ་དང་། ཀི་ལི་ཀི་ལི་མ་ལ་སོགས་པ་རྣམས་དང༑ གང་ཡང་རྡོ་རྗེ་བདུད་རྩིའི་ཟླ་བའི་རི་མོ་ལ་སོགས་པ་རྣམས་ཏེ། དེ་རྣམས་ཐམས་ཅད་ཉི་ཤུ་རྩ་བཞིའི་རང་བཞིན་དུ་གནས་པ་རྣམས་སོ། །གང་སྤྱན་མ་ལ་སོགས་པ་རྣམས་དང་། མཁའ་འགྲོ་མ་ལ་སོགས་པ་རྣམས་དང་། རྡོ་རྗེ་མཁའ་འགྲོ་མ་ལ་སོགས་པ་རྣམས་ཏེ། དེ་རྣམས་ནི་སུམ་སྐོར་མ་ལ་སོགས་པ་རྩ་བཞིའི་རང་བཞིན་ནོ། །རྐྱང་མ་དང་། རོ་མ་དང་། ཀུན་དར་མ་རྣམས་ནི་རྡོ་རྗེ་བསྙེམས་མ་དང་། ཕག་མོ་དང་། བདག

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/_GREL PA_GENERAL COMMENTARIES/KEDRUP JE GELEK PEL SANGPO_MKHAS GRUB RJE DGE LEGS DPAL BZANG PO (1385-1438)/s05462e.txt


༄༅། །སྤྲོ་དང་བཅས་པས་བསྒྲུབས་པས་དེ་ཁའི་ལོ་ལ་གཟིམ་ཁང་གིས་ཐོག་དྲངས་བྲང་ཁང་རྫོགས་པར་གྲུབ་པ་བདུན་ཅུ་ལྷག་ཙམ་དང་། གཞི་བཏིང་བ་བརྒྱ་ཕྲག་བརྒལ་བ་བྱུང་། བྲང་ཁང་སོ་སོ་ཕལ་ཆེ་བ་ལའང་འདུལ་བ་ནས་ཇི་ལྟར་གསུངས་པ་བཞིན་དུ། དང་པོར་གཞི་བརྟག་པ་དང་། བརྟགས་ནས་དགེ་འདུན་ལ་གསོལ་བ་དང་། དེ་ནས་དགེ་འདུན་གྱིས་གནང་བ་སྦྱིན་པ་དང་། ལག་གི་བླ་བསྐོ་བ་དང་། རྡོ་བཏེག་པའི་མཐའ་ལས་བྱུང་པའི་རུང་ཁང་གཅོད་པ་དང་། ཁང་པའི་ཚད་ལས་མ་ལྷག་པར་རྩིག་པ་སོགས་ཀྱི་ཕྱག་ལེན་དག་ཏེར་ཅན་མཛད་པས། མཁར་ལས་ཀྱི་ཕྱག་ལེན་ཙམ་གྱིས་ཀྱང་བསྟན་པ་རིན་པོ་ཆེ་གསལ་བར་མཛད་དོ། །རྗེ་ཉིད་ཀྱིས་ལོ་དེའི་དབྱར་གནས་འོལ་ཁ་བས་གདན་དྲངས་ནས་འོལ་ཁ་བསམ་གཏན་གླིང་དུ་མཛད་དེ་རྗེ་རིན་པོ་ཆེས་སྐུ་མཚམས་དམ་པོ་བཅད་ནས་བླ་མ་དང་ཡི་དམ་ཐ་མི་དད་དུ་དམིགས་པ་ལ་གསོལ་བ་ཤུགས་དྲག་པོ་འདེབས་པར་མཛད་ཅིང་།དཔལ་གསང་བ་འདུས་པའི་རྫོགས་རིམ་རིམ་པ་ལྔའི་ངོ་སྤྲོང་ཆེན་མོ་རིམ་པ་ལྔ་གསལ་བའི་སྒྲོན་མེ་རྩོམ་པའི་ཐུགས་འདུན་བཏང་། ཟིན་བྲིས་འདེབས་པ་མཛད་པའི་སྐབས་སུ་།མནལ་ལམ་གྱི་ལྟས་ངོ་མཚར་བ་བྱུང་བ་དག་མཉེལ་བར་གྱུར་ན་མི་རུང་སམ་དུ་དགོངས་ནས། བརྔའི་ཚིག་གིས་རྣམ་པར་བཅིངས་བའི་ཚིགས་སུ་བཅད་པ་ཡི་གེར་མཛད་དེ། ཀུན་གྱི་མིག་ལམ་དུ་འགྱུར་བའི་གནས་ཇི་ལྟ་བར་བཞག་པར་མཛད་དོ། །དེ་ནི་བཀའ་འབུམ་ཐོར་བུར་གསལ་བ་ལྟར་དང་།

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/BRJOD BYA_I THOG_BY SUBJECT MATTER/LAM RIM BLA MA_I RNAM THAR_BIOGRAPHIES OF THE LAMAS OF THE LAM RIM TRADITION/S05985E1.TXT


པར་བྱ་བའི་ཆོས་ཀྱི་ཆ་བ་ཡིན་གྱི། ཚད་ཀྱི་ཆེ་བ་ནི་མ་ཡིན་ནོ། །ཞེས་གསུངས་པས་ཆེད་དུ་བྱ་བས་ཆེ་བ་ལ་གསུངས་པ་དང་འགལ་ལོ། །རིགས་པ་ཡང་དཀོན་མཆོག་གི་དོན་དུ་ནི་བྱེད་ལ། བདག་པོ་ཚོ་གསུ་ནི་མ་ལོངས་པ་སྟེ། ཁང་ཆེན་མ་ཡིན་པར་འགྱུར་ཏེ། ཚོགས་དོན་མེད་པའི་ཕྱིར་རོ། །གཞན་ཡང་དུ་མའི་དོན་དུ་བྱེད་པ་སྟེ་ཁང་པ་ཁང་ཆེན་གང་དུ་ཡང་མ་འདུས་པར་འགྱུར་ཏེ། གཉིས་ཀའི་མཚན་ཉིད་དུ་འདོད་ཚོད་དེ་ལ་མེད་པའི་ཕྱིར་རོ། །འདི་ཉིད་ལས་ཚོགས་དང་། གཅིག་གི་དོན་དུ་གསུངས་པ་ལྟུང་བའི་ཡན་ལག་ཡིན་གྱི། གནས་གཉིས་ཀྱི་ཁྱད་པར་བསྣན་པ་མ་ཡིན་ནོ། །གལ་ཏེ་དེ་ཉིད་ཀྱི་ཁྱད་པར་དུ་འགྱུར་རོ་ཞེ་ན། དེ་ཁོ་ནའམ། མཚན་ཉིད་གཞན་ཡང་ཡོད། ཕྱི་མ་ལྟར་མཚན་ཉིད་དུ་མི་འགྱུར་རོ། །དེ་ལྟར་བཙལ་དགོས་མི་དགོས་ལ་སོགས་པའི་ཁྱད་པར་དུ་མས་ཀྱང་དེ་གཉིས་མཚོན་པར་འགྱུར་རོ། །གལ་ཏེ་གཉིས་དོན་བྱེད་པ་སྟེ་ཁང་པ་དང་། གསུམ་དུ་བྱེད་པ་དེ་ཁང་ཆེན་དུ་གཏོགས་པར་འགྱུར་ཏེ། ཤས་ཆེ་བས་མཆན་ཉིད་རབ་ཏུ་དབྱེ་བ་ཡིན་པའི་ཕྱིར་རོ་ཞེ་ན། དེ་དང་མཚན་ཉིད་དང་ལྡན་ནམ། མི་ལྡན་ཡང་སྡུད་དང་པོ་ལྟར་ན་ཁས་བླངས་པ་དང་འགལ་ལ། ཕྱི་མ་ལྟར་ན་ཁང་པ་ཡང་ཁང་ཆེན་དུ་སྡུད་པར་ཧ་ཅང་ཐལ་ལོ། །ཡང་ཁ་ཅིག་ན་རེ། དཀོན་མཆོག་རྣམ་གཉིས་ཀྱི་དོན་དུ་བྱེད་ན་ཁང་ཆེན་དང་། དགེ་འདུན་གྱི་དོན་དུ་བྱེད་པ་ཁང་པ་ཡིན་ཏེ། ཞུ་བ་མང་ཤོས་ནས། གཙུག་ལག་ཁང་ཆེན་པོ་ནས་གཞན་དགེ་འདུན་དཀོན་མཆོག་གི་དོན་དུ་བྱེད་པ་ཞེས། དགེ་འདུན་གྱི་ཕྱིར་བྱེད་པ་ལ་གཙུག་ལག་ཁང་ཆེན་པོ་མིན་པར་བཤད་པའི་ཕྱིར་རོ། ཞེས་ཟེར་བ་ལ་གཞན་དག་ན་རེ།

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/_DUL BA_I ZIN BRIS_NOTES ON THE VINAYA/s05274i.txt


ཤིན་ཏུ་དགྱེས་ནས་རྗེ་རང་ཉིད་ལ་ཕྱག་མཛད་པའི་སྣང་བ་བྱུང་ཞིང་། ཚེས་བརྒྱད་ཀྱི་ཉིན་རྩོམ་པའི་ཚིག་དོན་འགའ་ཡར་ཐུགས་ཡུལ་དུ་འཆར་བའང་བྱུང་བར། ཨོཾ་སྭསྟི། དུས་གསུམ་རྒྱལ་བ་ཀུན་གྱི་མཆོག་།ཐམས་ཅད་མཁྱེན་པས་རྗེས་སུ་བཟུང་། །གུས་པ་ཆེན་པོས་སྙིང་ནས་བཏུད། །ཅེས་པ་དང་། སླར་ཡང་། འདོད་ཁམས་དབང་ཕྱུག་རེ་མ་ཏི་སོགས་ཀྱིས། །དངོས་བཤམས་ཡིད་ཀྱིས་སྤྲུལ་པའི་མཆོད་སྤྲིན་འདི། །མྱུར་དུ་བཞེས་ལ་རྣལ་འབྱོར་འཁོར་བཅས་ཀྱི། །འགལ་རྐྱེན་ཀུན་སོལ་མཐུན་རྐྱེན་མ་ལུས་སྒྲུབས། །དེང་འདིར་ཡིད་ལ་བསམས་པར་གྱུར་པ་རྣམས། །གེགས་མེད་ཡིད་བཞིན་འགྲུབ་པར་མཛད་དུ་གསོལ། །ཞེས་པ་དང་། ཡང་ཚེས་དྲུག་གི་ནུབ་མོ་མནལ་ལམ་དུ། ནམ་མཁའ་ལ་འཇའ་གུག་སྟེ་ཤར་བ། དེ་སྒོར་མོར་སོང་བའི་དཀྱིལ་ན་རྗེ་བཙུན་འཇམ་པའི་དབྱངས་དམར་སེར་བཞུགས་པའི་ཐུགས་ཀ་ནས་འོད་ཟེར་འཕྲོས་པ་རྗེ་བླ་མ་རང་ཉིད་ཀྱི་ཐུགས་ཀར་ཐིམ་པ་དང་། ཐོ་རངས་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་སྐུ་གདུང་ལ་འཕན་ཕྱེ་ཕུར་སོགས་ཕུལ་ཏེ་མཆོད་པ་མཛད་པའི་སྣང་བའང་བྱུང་། སངས་རྒྱས་ཆོས་ཀྱི་འཁོར་ལོ་བསྐོར། །སེམས་ཅན་ཐམས་ཅད་རྟག་ཏུ་བདེ། །དགོས་འདོད་ཐམས་ཅད་ཆར་དུ་ཕབ། །མཐར་ཐུག་སངས་རྒྱས་འགྲུབ་པར་ཤོག་།ཅེས་དང་། རྗེ་བཙུན་ཆོས་ཀྱི་རྒྱལ་བོ་དཔལ་བཟང་པོའི། །བཤད་སྒྲུབ་བསྟན་པའི་བྱ་བ་ལེགས་ཚོགས་རྣམས། །ཡར་ངོའི་ཟླ་ལྟར་འཕེལ་ཞིང་རྒྱས་པ་དང་། །མཆོག་དང་ཐུན་མོང་དངོས་གྲུབ་སྩལ་དུ་གསོལ།།

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/S05985E2.TXT


བཤད་པ་དང་། ཉེས་པ་ལྔ་དང་བྲལ་བའི་ཕན་ཡོན་བསྡུས་ཏེ་བསྟན་པའོ། །དང་པོ་ལ་བཞི། བྱང་ཆུབ་ཀྱི་མཆོག་ཏུ་སེམས་བསྐྱེད་པའི་གེགས་དང་། སྤྱོད་པ་ཉམས་སུ་ལེན་པའི་གེགས་དང་། སྤྱོད་པའི་ཁྱད་པར་གནས་ལུགས་ཀྱི་དོན་རྟོགས་པའི་གེགས་དང་། སེམས་བསྐྱེད་ཀྱི་རྒྱུ་བྱམས་སྙིང་རྗེ་སྐྱེ་བའི་གེགས་སོ། །དང་པོ་ནི། སེམས་ཅན་ཐམས་ཅད་ལ་སངས་རྒྱས་ཀྱི་རིགས་ཡོད་པར་རྟོགས་པའི་དགོས་པ་འདི་ལྟར་ཁམས་རང་བཞིན་གྱིས་རྣམ་པར་དག་པ་སངས་རྒྱས་ཀྱི་ཆོས་ཐམས་ཅད་འབྱུང་རུང་དེ་ནི་རང་ལ་ཡོད་པར་མ་ཐོས་པས་བདག་གིས་སངས་རྒྱས་ཐོབ་མི་ནུས་སོ། །སྙམ་དུ་བདག་ལ་བརྙས་པའི་ཉེས་པ་ཡིས་སེམས་ནི་ཞུམ་པ་འགའ་ཞིག་ལ་བྱང་ཆུབ་ཀྱི་སེམས་ནི་སྐྱེ་བར་མི་འགྱུར་བས་དེ་སྤངས་ནས་བྱང་ཆུབ་ཀྱི་སེམས་བསྐྱེད་པའི་ཆེད་དུ་ཡིན་ནོ། །གཉིས་པ་ནི། གདུལ་བྱ་གང་ལ་བྱང་ཆུབ་ཀྱི་སེམས་བསྐྱེད་པས་སེམས་ཅན་ཐམས་ཅད་ལ་སངས་རྒྱས་ཀྱི་རིགས་ཡོད་པར་མ་རྟོགས་ན་བདག་ནི་སངས་རྒྱས་ཐོབ་ནུས་པས་མཆོག་གོ་ཞེས་རློམ་པ་ནི་བྱང་ཆུབ་ཀྱི་སེམས་མ་སྐྱེད་པ་ལ་དམན་པའི་འདུ་ཤེས་རབ་ཏུ་འཇུག་པར་འགྱུར་བས་དེ་སྤངས་ནས་སེམས་ཅན་ཐམས་ཅད་ཀྱིས་སངས་རྒྱས་ཐོབ་ནུས་པར་མཐོང་ནས་སེམས་ཅན་གྱི་དོན་དུ་སྤྱོད་པ་ཉམས་སུ་ལེན་པར་བྱེད་དོ། །གསུམ་པ་ལ་གཉིས། དེ་ལྟར་མ་རྟོགས་ན་ཉེས་པས་ཟིན་པར་འགྱུར་བ་དང་། རྟོགས་པའི་ཐབས་སོ། །དང་པོ་ནི། དེ་ལྟར་སེམས་པ་དེ་ལ་ནི་སེམས་ཅན་ཐམས་ཅད་ཀྱི་དོན་དུ་གནས་ལུགས་རྟོགས་པའི་ཡང་དག་པའི་ཤེས་པ་མི་སྐྱེ་བ་དེས་ན་ཡང་དག་པ་མིན་པ་ཉེས་པ་རང་བཞིན་གྱིས་གྲུབ་པར་འཛིན་ཅིང་ཡང་དག་པའི་དོན་ཉེས་པ་རང་བཞིན་གྱིས་གྲུབ་པས་སྟོང་པ་ནི་རིག་པར་མི་འགྱུར་བས་ནོངས་སོ། །

B(Autochthonous Tibetan Literature)/B.i (ACIP SUNGBUM_dge lugs)/B.i.23 (sems tsam_chittamatra)/RGYUD BLA MA (UTTARATANTRA)_THE HIGHER LINE/s05434m.txt


།།དེ་རྣམས་ལམ་དུ་འཁྱེར་བའི་ཐབས་དང་བཅས་ན་དེ་ཉིད་ཀྱིས། སྲིད་པའི་འཆིང་བ་ཞེས་པ་ཁམས་གསུམ་འཁོར་བ་སྟེ། དེ་ལས་གྲོལ་བར་འགྱུར་ཞེས་པའོ། །ཐ་མལ་གྱི་ཆགས་པས་འཇིག་རྟེན་པ་ཐམས་ཅད་འཆིང་བར་འགྱུར་བ་ལ། དེ་རྟེན་པའི་ཐབས་ཀྱི་འདོད་ཆགས་ཉིད་ཀྱིས་རྣམ་པར་གྲོལ་བར་འགྱུར་པའོ། ། །བཟློག་པའི་བསྒོམས་པ་འདི་ཉིད་ནི་ཞེས་པ་འདོད་ཆགས་ཀྱིས་འདོད་ཆགས་འདུལ་བ་སྟེ་རིགས་མཐུན་ལམ་དུ་བྱེད་པ་འདིའོ། །སངས་རྒྱས་མུ་སྟེགས་ཞེས་པ་ཉན་ཐོས་དང་རང་སངས་རྒྱས་དང་། ཕ་རོལ་ཏུ་ཕྱིན་པ་དང་། བྱ་བའི་རྒྱུད། སྤྱོད་པའི་རྒྱུད། རྣལ་འབྱོར་གྱི་རྒྱུད་མན་ཆད། དེ་རྣམས་ནི་སངས་རྒྱས་ཀྱི་མུ་སྟེགས་པ་ཡིན་ནོ། །དེ་རྣམས་ཀྱིས་རིགས་མཐུན་གཉེན་པོར་གཏང་བ་འདི་མི་ཤེས་པའོ། །ཚིག་དེ་རྣམས་གདམས་ངག་སྦྱར་ན། སྐྱེ་བོ་ནི་རྟེན་གྱི་གང་ཟག་གོ་། མི་བཟད་པའི་ལས་ནི་ཐ་མལ་གྱི་ཤེས་པ་མི་དྲན་དགུ་དྲན་འདི་དང༌། གཉིད་འཐུག་པོ་ལོག་པའི་ཤེས་པ་དང་། རྨི་ལམ་དུས་ཀྱི་ཤེས་པ་དང་། ཐ་མལ་གྱི་བུད་མེད་སྙོམས་པར་ཞུགས་པའི་དུས་ཀྱི་ཤེས་པ་རྣམས་སོ། །གང་དག་གང་གིས་འཆིང་འགྱུར་ཞེས་པ་དེ་རྣམས་ལ་ཞེན་པས་འཁོར་བར་འཆིང་བའོ། །དེ་ལྟར་ཡིན་པ་ལས། ཐ་མལ་གྱི་རྣམ་རྟོག་མི་དྲན་དགུ་དྲན་འདི་གཏུམ་མོའི་རྫོགས་རིམ་གྱི་ཐབས་དང་བཅས་ན་དེ་ཉིད་ཀྱིས། ། སྲིད་པའི་འཆིང་བ་ལས་གྲོལ་འགྱུར་རོ། ། གཉིད་དེ་འོད་གསལ་གྱི་རྫོགས་རིམ་གྱི་ཐབས་དང་བཅས་ན་དེ་ཉིད་ཀྱིས། སྲིད་པའི་འཆིང་བ་ལས་གྲོལ་བར་འགྱུར་བའོ། །རྨི་ལམ་སྟེ་སྒྱུ་ལུས་ཀྱི་རྫོགས་རིམ་གྱི་ཐབས་དང་བཅས་ན་དེ་ཉིད་ཀྱིས། སྲིད་པའི་འཆིང་བ་ལས་གྲོལ་བར་འགྱུར་བའོ། ། ཐ་མལ་གྱི་བུད་མེད་སྙོམས་པར་ཞུགས་པ་དེ་ལས་རྒྱའི་རྫོགས་རིམ་གྱི་ཐབས་དང་བཅས་ན་དེ་ཉིད་ཀྱིས། སྲིད་པའི་འཆིང་བ་ལས་གྲོལ་བ་གྱུར་བའོ། ། ད་ནི་དོན་བཞི་པ་སྟོན་པ་ལ། འབྱུང་བ་ལྔའི་རང་བཞིན་ལས་ཞེས་པ་ལ་སོགས་པའི་ཚིག་བཞིས་མདོར་བསྟན་ནས། ། བྷོ་ལ་ལ་སོགས་པས་རྒྱས་པར་འཆད་དེ། ཕའི་བྷོ་ལ་དང་མའི་ཀཀྐོ་ལ་གཉིས་སྦྱར་བས། ཐིག་ལེ་དཀར་དམར་འཛོམ་པར་འགྱུར་ལ། ཐིག་ལེ་དེ་ལ་རེག་པ་འདྲ་བའི་བག་ཆགས་ཉིད་ཅེས་པ་སྲ་བ་ས་ཡི་ཆོས་ཡོད་ལ། སྲ་བ་གཏི་མུག་ཆོས་ཀྱི་ཕྱིར་ཞེས་པ་པས་གཏི་མུག་སྐྱེད་ལ། དེ་ལྟར

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2685_bo-x-ewts,sa-x-iast,zh-latn-pinyin.txt


དཔེ་གསལ་མི་གསལ་དང་སྐུང་ཡིག་མང་ཞིང་བྲིས་ཚུགས་འདྲ་མིན་གྱི་དབང་གིས་ཀློག་དཀའ་བའང་ཤིན་ཏུ་མང་པོ་འདུག་།འོན་ཀྱང་དཔལ་བརྩེགས་བོད་ཡིག་དཔེ་རྙིང་ཞིབ་འཇུག་ཁང་གིས་ལོ་མང་རིང་ཉམས་མྱོང་བསྡུ་ལེན་དང་མཁས་དབང་དུ་མར་བཀའ་འདྲི་ཞུས་པར་བརྟེན་ཡིག་གཟུགས་གསར་རྒྱག་དང་ཕྱོགས་སྒྲིག་ཐུབ་པ་བྱུང་། པར་ཤིང་དུ་འཁོད་ཡོད་པ་རྣམས་ཀྱང་དཔེ་རྙིང་གཞན་པ་དང་བསྡུར་ཏེ་གཏན་ལ་ཕབ་ཡོད་པ་བཅས་ཏེ་ཞིབ་ཆ་དེབ་སོ་སོའི་བསྡུ་སྒྲིག་གསལ་བཤད་དུ་གཟིགས་པར་ཞུ། དཔེ་རྙིང་སྲུང་སྐྱོབ་དང་ཕྱོགས་སྒྲིག་།དཔེ་སྐྲུན་གྱི་ལས་ཀ་འདི་ལ་རྒྱབ་སྐྱོར་དང་ཐུགས་ཁུར་གནང་མཁན་གྱི་མཁས་དབང་རྣམས་དང་། ལྷག་པར་དུ་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་དབུ་ཁྲིད་ལྷན་རྒྱས་དང་། མཁས་དབང་ཐུབ་བསྟན་ཉི་མ་རིན་པོ་ཆེ་མཆོག་སོགས་ཀྱིས་རྒྱབ་སྐྱོར་དང་མཛུབ་སྟོན་གྱི་བཀའ་དྲིན་བསྐྱངས་པ་ལ་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་དང་། དཔལ་བརྩེགས་ཞིབ་འཇུག་ཁང་གི་འགན་འཛིན་པ་ལྷན་རྒྱས་དང་། ཞུ་དག་པ། ཡིག་རྒྱག་པ་སོགས་མདོར་ན་ལས་གཞི་འདི་ལ་ལྷག་བསམ་དང་འབད་བརྩོན་ཆེན་པོས་ཞབས་ཕྱི་ཞུ་མཁན་རྣམས་ལ་སྙིང་ཐག་པ་ནས་བཀའ་དྲིན་ཆེ་ཞེས་ཞུ་རྒྱུ་དང༌། དཔེ་ཚོགས་འདིའི་དཔེ་སྒྲིག་དང་ཞུ་དག་ཐད་ང་ནན་ཏན་དང་ཞིབ་ཚགས་བགྱི་ཁུལ་བྱས་མོད། འོན་ཀྱང་ང་ཚོར་ཤེས་ཚད་དམན་པའི་དབང་གིས་ནོར་འཆུག་མི་ཉུང་བ་ཡོད་སྲིད་པས་དཔྱོད་ལྡན་དག་གིས་ནོར་བཅོས་ཡོ་བསྲང་གི་དགོངས་འཆར་ལྷུག་སྩོལ་གནང་བར་ཞུ་ཞུ། ཞེས་ཀྲུང་གོའི་བོད་རིག་པ་དཔེ་སྐྲུན་ཁང་ནས། སྤྱི་ལོ་༢༠༡༡ལོའི་ཟླ་བ་དང་པོའི་ཚེས་༡་ལ། སྔོན་འགྲོའི་ཞུ་ཚིག་དེ་ལ་འདིར་རང་ཅག་ཁ་བ་ཅན་གྱི་ཞིང་འདིར་ཆོས་རྒྱལ་ལོ་པཎ་རྣམས་དང་། ས་དགེ་བཀའ་རྙིང་སོགས་ཀྱི་མཁས་ཤིང་གྲུབ་པ་བརྙེས་པའི་དམ་པའི་སྐྱེས་བུ་རྣམས་ཀྱིས། བཤད་སྒྲུབ་ཀྱི་ཤིང་རྟ་ཆེན་པོ་བཅོ་བརྒྱད་རྗེས་འབྲང་དང་བཅས་པའི་ཆོས་བརྒྱུད་དང་བཀའ་སྲོལ་མཐའ་དག་དང་། དེ་དང་རྗེས་སུ་འབྲེལ་བའི་ཐུན་མོང་གི་རིག་གནས་སུམ་རྟགས་སྙན་ངག་མངོན་བརྗོད་སྡེབ་སྦྱོར། སྐར་རྩིས་འབྱུང་རྩིས། སྒྲ་ཚད་བཟོ་གསོ་སོགས་མདོ་སྔགས་རིག་གནས་དང་བཅས་པའི་གཞུང་ལུགས་ཟབ་ཅིང་རྒྱ་ཆེ

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2686_bo-x-ewts,sa-x-iast,zh-latn-pinyin.txt


༄༅། །འགྱུར་ཞེས་ཟླ་འཇོག་ངོས་འཛིན་སླ་བར་བྱ་བའི་ཕྱིར་རོ། །ཟླ་འཇོག་དངོས་བསྟན་པ་ནི། གཞན་དུ་ན། ཞེས་པ་ནས་སོ། །འདིའི་སྤྱི་དོན་ལ་བཞི་ལས། གླེང་གཞི་ནི། མཉན་ཡོད་དུ་དགེ་སློང་རབ་ཏུ་མང་པོས་ཁ་བསོགས་ཀྱི་གོས་བྱིན་གྱིས་མ་བརླབས་པར་ཟླ་བ་གཅིག་ལས་འདས་པར་འཇོག་པ་ལས་སྤང་བའི་ལྟུང་བྱེད་དུ་བཅས་སོ། །དགག་བྱ་ནི། འདོད་པ་ཆེ་བ་སྟེ་འཆང་བ་དང་འདྲའོ། །ངོ་ཏི་ནི་བཅས་ལྡན་དགེ་སློང་གིས་བྱིན་གྱིས་བརླབས་པར་བྱ་བའི་ཆོས་གོས་གསུམ་མ་ཚང་བ་ན་ཁ་བསྐང་བའི་གོས་ལ་རེ་བ་དང་བཅས་ཏེ། ཁ་བསོགས་ཀྱི་གོས་བྱིན་གྱིས་མ་བརླབས་པར་བཞག་པ་ལས་རང་ངམ་ཤན་སྟོབས་ཀྱིས་ཞག་སུམ་ཅུ་འདས་པའི་ལྟུང་བ་དངོས་གཞིའོ། །ཡན་ལག་ལ་བཞི་ལས། གཞིའི་ཡན་ལག་ལ་གཉིས་ཏེ། གང་བཞག་པའི་དངོས་པོ་དང་། གང་གིས་འཇོག་པའི་རྟེན་ནོ། །དང་པོ་ལ་བདུན་ཏེ་གོས་ཡིན་པ་དང་། རུང་བ་དང་། ཁྲུ་གང་ཡན་ཆད་ཀྱི་ཚད་དང་ལྡན་པ་དང་། གནས་སྐབས་དབང་བྱར་ཡོད་པ་དང་། རང་ཉིད་ཀྱི་ཡིན་པ་དང་། བྱིན་གྱིས་ཁ་བསོགས་ཀྱི་གོས་དང་། ཁ་བསྐང་པའི་གོས་གཉིས་བློ་ཡུལ་དུ་མ་འདྲེས་པར་བྱའོ། །བརླབས་པ་དང་མ་འབྲེལ་ལམ་འབྲེལ་ཀྱང་ཤན་རྗེས་སུ་ཞུགས་པ་དང་བཅས་པ་དྲུག་ནི་འཆང་བའི་སྐབས་སུ་སྤར་བཤད་པ་དང་འདྲ་བ་ལས་ཚད་དང་ལྡན་པ་ལ་ཁྱད་པར་ཡོད་དེ། འཆང་བའི་སྐབས་སུ་ཆུང་ཚད་ཁུ་གང་ཡན་ཆད་ནས། ཡ་མཐའ་དཔག་ཏུ་མེད་པའོ། །ཟླ་འཇོག་གི་སྐབས་སུ་ནི་ཆུང་ཚད་ཁྲུ་གང་ལན་ཆད་ནས། འཁོར་གསུམ་ཁེབས་པར་མ་ལོངས་པའོ། །འཁོར་གསུམ་ཁེབས་པར་ལོངས་པ་ནི་བྱིན་གྱིས་མ་བརླབས་པར་བཞག་ན་འཆང་ལྟུང་དུ་འགྱུར་གྱི། ཟླ་འཇོག་དུ་མི་འགྱུར་རོ། །ཁ་བསྐང་པའི་གོས་ལ་རེ་བ་དང་བཅས་ཏེ་བཞག་པའི་ཁ་བསོགས་ཀྱི་གོས་ཡིན་པ་སྟེ། གཞན་དུ་ན་དེ་ནི་ཞེས་པས་སོ། །གཉིས་པ་གང་གིས་འཇོག་པའི་རྟེན་ནི། སྲ་བརྐྱང་དང་མི་ལྡན་པ་དང་། བྱིན་གྱིས་བརླབས་པར་བྱ་བའི་ཆོས་གོས་གསུམ་ཚང་བ་མ་ཡིན་པ་སྟེ། འདི་གསུམ་ནི་སྲ་བརྐྱང་བཏིང་བ་ལ་མི་འབྱུང་ཞེས་པ་དང་། གཞན་དུ་ན་ཞེས་པས་སོ། །བསམ་པའི་ཡན་ལག་ལ་གཉིས་ཁ་བསོགས་ཀྱི་གོས། ལས། འདུ་ཤེས་ནི་གཞི་ལ་མ་འཁྲུལ་པའོ། །ཀུན་སློང་ནི་རང་དོན

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/MTSO SNA BA SHES RAB BZANG PO_TSONAWA SHERAB SANGPO/s06850i1b.txt


འབྱུང་བའོ། །རྒྱགས་པ་ནི་ལོངས་སྤྱོད་སོགས་ཀྱིས་དྲེགས་པ་རང་གི་སེམས་གཏུགས་པའོ། །བག་མེད་པ་ཆགས་པ་ལ་སོགས་པའི་དབང་གིས་དགེ་བ་རྣམས་ལ་མི་སྦྱོར་ཞིང་ཟག་པ་དང་བཅས་པ་ལ་སེམས་མི་བསྲུང་བའོ། །གཉིས་པ་ནི། ང་རྒྱལ་རྣམ་པ་བདུན་ཡིན་ཏེ་དེ་ནི་རབ་ཏུ་བྱེ་སྟེ་བཤད་པར་བྱའོ། །ང་རྒྱལ་ནི་ལྔ་བཅུ་རྩ་བདུན་གྱི་ཡ་གྱལ་གཅིག་ཏུ་བགྲང་བར་བྱ་བ་ཡིན་ནོ། །དེ་ལ་དང་པོ་ནི། དེ་ལ་མངོན་ངར་རློམ་བྱེད་པ་དམན་པས་བདག་དམན་ཞིང་མཉམ་པ་དང་མཉམ་མོ་སྙམ་པ་དང་། དམན་པས་བདག་ལྷག་པའང་མཉམ་སྙམ་པའི་བདག་ཉིད་ཀྱི་ང་རྒྱལ་ཞེས་བྱའོ། །དམན་པས་དམན་སྙམ་པ་ང་རྒྱལ་དུ་ཇི་ལྟར་འགྱུར་སྙམ་ན། དམན་པ་དེ་བས་བདག་དམན་ཡང་རུང་གི་སྙམ་དུ་ཁེངས་པའི་རྣམ་པ་ཅན་ནོ། །གཉིས་པ་ནི། ཆོས་གང་གིས་བདག་ཉིད་ལས་ཁྱད་འཕགས་པ་དང་མཉམ་པར་རློམ་པ་གང་ཡིན་པ་དེ་ལྷག་པའི་ང་རྒྱལ་ལོ། །གསུམ་པ་ནི། ཁྱད་པར་དུ་འཕགས་པས་བདག་ཁྱད་པར་འཕགས་པ་རློམ་བ་གང་ཤིན་ཏུ་མཐོ་བས་མཐོ་སྙམ་པ་ང་རྒྱལ་ལས་ཀྱང་ང་རྒྱལ་ཏེ་འབྲས་ཀྱི་སྟེང་དུ་ཕོལ་མིག་དག་འབྱུང་བ་བཞིན་དུ་ཉེས་དམིགས་ལྷག་པར་ཆེ་བ་ཐུབ་ཡིན་ཏེ། ངན་འགྲོར་ང་རྒྱལ་གྱིས་འཁྲིད་ཅིང་། །མིའི་དགའ་སྟོན་བཅོམ་པ་དང་། གཞན་གྱི་ཟན་ཟའི་དྲན་དང་ནི། །གླེན་དང་མི་སྡུག་ཅན་དུ་འགྱུར། །ཞེས་གསུངས་པ་ལྟར་རོ། །བཞི་པ་ནི། ཐམས་ཅད་ཀྱི་གཞི་མ་ཉེ་བར་ལེན་པའི་ཕུང་པོ་ཞེས་བྱ་བ་ལྔ་པོ་ངང་གིས་སྟོང་པ་དེ་དག་ལ་རྨོངས་པས་ངའོ་སྙམ་དུ་འཛིན་པ་གང་ཡིན་པ་དེ་ནི་ངའོ་སྙམ་པར་བཤད་དེ་ངའོ་སྙམ་པའི་ང་རྒྱལ་ལོ། །ལྔ་པ་ནི། རྒྱུན

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/_GREL PA SPYI_GENERAL COMMENTARIES/RGYAL TSAB RJE DAR MA RIN CHEN_GYALTSAB JE DHARMA RINCHEN/s05427i.txt


༄༅། །ནང་དུ་ཞུགས་ཏེ་ནོར་བུས་བརྒྱན་པའི་ཤིང་རྟ་འཇིག་རྟེན་སྐྱོང་བ་བཞིས་འདྲེན་ཞིང་། ལྷའི་དབང་པོ་བརྒྱ་བྱིན་ནི་མདུན་དུ་ལམ་གྱི་བྱི་དོར་བྱེད། ཚངས་པ་ནི་སྣམ་ལོགས་ནས་བསིལ་ཡབ་གཡོབ་པར་བྱེད། དཀར་ཕྱོགས་ཀྱི་ལྷ་བགྲང་བ་ལས་འདས་པ་དག་ནི་ཡུམ་གྱི་རུམ་ན་བྱང་ཆུབ་སེམས་དཔའ་ཁང་པ་བརྩེགས་པའི་ནང་ན་བཞུགས་པ་ལ་མིག་མི་འཛུམ་པར་བལྟ་ཞིང་ཕྱག་འཚལ་བ་དང་སྨོན་ལམ་འདེབས་པར་བྱེད་ཅིང་སོང་ངོ། །དེ་ནས་ལྷ་མོ་སྒྱུ་འཕྲུལ་ལུམ་བི་ནའི་ཚལ་དུ་ཕྱིན་ནས་ཤིང་རྟ་ལས་བབས་ཏེ། ནགས་ཚལ་ནས་ནགས་ཚལ་དུ་འཆག། ལྗོན་པ་ནས་ལྗོན་པ་ལ་བལྟ་ཞིང་རིམ་གྱིས་སོང་བ་དང་། ས་ཕྱོགས་མཉམ་ལ་ཡངས་པ་རྩྭ་སྔོན་བོས་གང་ཞིང་རེག་ན་བདེ་བ་ན་སྔོན་གྱི་རྒྱལ་བའི་ཡུམ་གྱིས་བརྟེན་པ་གནས་གཙང་མའི་ལྷ་རྣམས་ཀྱིས་ཕྱག་བྱས་བའི་ཤིང་རིན་པོ་ཆེ་མཆོག་འོད་འབར་བ་རྩ་བ་དང་སྡོང་བུ་དང་ཡལ་ག་དང་ལོ་མ་རིན་པོ་ཆེས་བརྒྱན་པ། མི་དང་ལྷའི་མེ་ཏོག་སྣ་ཚོགས་རྒྱས་པ། སྤོས་མཆོག་གི་དྲི་དང་ལྡན་བ། གོས་ཁ་དོག་སྣ་ཚོགས་དཔྱངས་པའི་ལྗོན་པའི་རྒྱལ་པོ་པླཀྵ་ཞེས་བྱ་བའི་རིན་པོ་ཆེའི་ཤིང་གི་ཡལ་ག་ལ་ཕྱག་གཡས་པས་འཇུས་ནས་བྱ་རྨྱང་བྱེད་ཅིང་གནམ་དུ་གཟིགས་པ་ན། རྩིབ་ལོགས་གཡས་ནས་གསེར་གྱི་མཆོད་སྡོང་ཉི་མ་བྱེ་བའི་མདངས་དང་ལྡན་པ་གློ་བུར་དུ་འཐོན་པ་ལྟར་དུ་སྐུ་བལྟམས་སོ། །དེའི་ཚེ་ནམ་མཁའ་ཐམས་ཅད་ལྷའི་མཆོད


༄༅། །དངོས་གྲུབ་ཀུན་གྱི་སྟོང་གྲོགས་མཛོད། །དུས་མིན་འཆི་དང་ནད་རྣམས་དང་། །གདོན་དང་བགེགས་རྣམས་ཞི་བ་དང་། །རྨི་ལམ་ངན་དང་མཚན་མ་ངན། །བྱ་བྱེད་ངན་རྣམས་མེད་པར་མཛོད། །འཇིག་རྟེན་བ་དེ་ཞིང་ལོ་ལེགས་དང་། །འབྲུ་རྣམས་འཕེལ་ཞིང་ཆོས་འཕེལ་དང་། །བདེ་ལེགས་ཐམས་ཅད་འབྱུང་བ་དང་། །ཡིད་ལ་འདོད་པ་ཀུན་འགྲུབ་ཤོག་།ཅེས་བརྗོད་ཅིང་ལྷག་གཏོར་ཕྱི་རོལ་ཏུ་སྐྱེལ། འདུན་པ་དྲག་པོས་བསྔོ་སྨོན་བྱ། ཡིག་བརྒྱ་ལན་གསུམ་བཟླས་གང་ཡང་བདག་བློ་སོགས་ཤོ་ལོ་ཀ་གསུམ་གྱིས་ནོངས་པ་བཟོད་པར་གསོལ་ལ། ཨོཾ་བཛྲ་མུཿ་མགྲོན་འཇིག་རྟེན་པ་རྣམས་རང་གནས་སུ་གཤེགས་ཤིང་། ཚོགས་ཞིང་རྣམས་རང་ལ་ཐིམ་པས་རྒྱུད་བྱིན་གྱིས་བརླབས་པར་གྱུར་པར་བསམས་ཤིང་། ཤིས་པ་བརྗོད་ཅིང་མེ་ཏོག་གི་ཆར་དབབ་པར་བྱའོ།། །། འདིས་ཀྱང་༸་རྗེ་བླ་མ་རྡོ་རྗེ་འཆང་ཆེན་པོའི་བསྟན་པ་རིན་པོ་ཆེ་དར་ཞིང་རྒྱས་ཏེ་ནམ་ཡང་མི་ནུབ་པའི་རྒྱལ་མཚན་དུ་གྱུར་ཅིག། །།མངྒ་ལཾ།། །།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/TSOGS_CIRCLE OF GATHERING (GANACHAKRA)/s12070e(1).txt


༄༅། །ལུང་བཞི་ལས་མཚམས་གཉིས་ཀར་དགེ་འདུན་བཀོད་དེ། དགེ་སློང་ལས་བྱེད་པས་མཚམས་གཉིས་ཀར་ཤིང་ངམ་དབྱུག་པའམ་སེག་གམ་རེ་ལྡེས་མནན་ནས་གསོལ་བ་བྱས་ཏེ་ལས་བྱའོ་ཞེས་གསུངས་ལ། ཀརྨ་ཤ་ཏཾ་ལས་ཀྱང་ངོ། །མཚམས་བཅད་ཟིན་པ་བསྲུང་བ་དང་འདྲ་བའི་དམིགས་བསལ་ནི། མཚམས་པོ་ཆེའི་ཁོངས་ན་ཡོད་པའི་དཀྱིལ་འཁོར་བ་འཇིག་པ་བསྲུང་པ་ནི་དགེ་སློང་མཚམས་པོ་ཆེན་གནས་པས་ཀྱང་འགྲུབ་མོད་ཀྱི། དཀྱིས་འཁོར་པ་གཅོད་པ་ནི་དགེ་སློང་མཚམས་པོ་མཚམས་གཉིས་གཅོད་པའི། ཆེན་གནས་པ་རྣམས་ཀྱིས་མི་འགྲུབ་སྟེ། དཀྱིལ་འཁོར་བ་ཉིད་དུ་བྱེད་པའི་ཕྱོགས་བཞིའི་མཚན་མ་བརྟན་པོའི་ས་ཁོངས་སུ་དགེ་སློང་རྣམས་འདུག་སྟེ་དཀྱིལ་འཁོར་བ་བཅད་པར་བྱའོ། །བསྒོ་བ་ལས་བྱུང་བ་ཞེས་པ་ནི་ལས་ལམ་གུས་པའི་ཆད་པར་བཅས་པའོ། །དེའི་མིགས་བསལ་ནི་གསོ་སྦྱོང་དང་དགག་དབྱེ་དག་ནི་མ་གཏོགས་སོ་ཞེས་སོ། །གཙུག་ལག་ཁང་དུ་མའི་མཚམས་ཐམས་ཅད་ནོན་པའི་ཤིང་ངམ་རེ་ལྡེ་ལ་སོགས་པའི་རྫས་ལ་དགེ་སློང་གནས་ན་མཚམས་ཇི་ཙམ་ནོན་པ་དེ་དག་ཏུ་གནས་པ་ཕྱིར་མ་བཅོས་པས་ཉམ་སུ་མྱོང་བར་མི་བྱ། ཉིད་དོ་ཞེས་སྔ་མར་སྦྱར་ལུང་རྣམ་འབྱེད་ཀྱི་འགྲེལ་པ་ལས་ཁ་ཅིག་ན་རེ་གསོ་སྦྱོང་དང་དག་དབྱེ་དག་ནི་མྱོང་བར་བྱར་རུང་ངོ་ཞེས་ཟེར་བ་དེ་ཡང་མི་རིགས་ཏེ་མི་མཐུན་པ་ཡིན་ན་ཚུལ་མ་ཡིན་པ་ཉིད་དུ་འདྲ་བའི་ཕྱིར་རོ་ཞེས་བཤད་ཀྱང་དེའི་རྗེས་སུ་མི་འབྲང་སྟེ། མདོ་རྩ་བའི་རྗེས་སུ་འབྲང་བར་བྱའོ། །སྟེ། འདི་ནི་ལུང་གླེང་གཞི་ལས་བཙུན་པ་ལས་བགྱིས་པ་གཅིག་གི་ལས་ཀྱི་ཚིགས་ཀྱང་གཅིག་གིས་གནས་བཞིར་སྡེ་བཞི་ལ་ལས་བགྱིར་རུང་ངམ་ཨུ་པ་ལི་རུང་སྟེ། གནས་བཞིར་དགེ་སློང་གསུམ་གསུམ་གནས་ལ། དེར་གསོ་སྦྱོང་བྱེད་པའི་དགེ་སློང་གིས་གནས་གཞིའི་མཚམས་སུ་སེག་མོའམ་རེ་ལྡེའམ་ཁྲིའམ་མཚམས་ཅི་སྙེད་ནོན་པ་དེ་དག་གིས་དགེ་འདུན་གྱི་གྲངས་ཀྱི་ཁ་སྐོང་དུ་རུང་ཞིང་། མཚམས་ཅི་སྙེད་ནོན་པ་དེ་དག་ཏུ་དབྱར་གནས་པར་ཁས་བླང་དུ་རུང་ཞེས་བསྟན་ཏོ། །གཞན་གང་ཡང་རུང་བ་དེས་མནན་ཏེ་དེའི་སྟེང་དུ་འདུག་ནས་ལས་བྱའོ། །ལས་བྱེད་པ་དེ་ཉིད་དེ་དག་གི་གྲངས་སུ་སྐོང་བའོ་ཞེས་གསུངས་ལ། ལུང་ཞུ་བ་ལས་དགེ་སློང་གིས་གནས་བཞི་རང་བྱར་ཚུལ་དུ་ཞུགས་པར་འགྱུར་པར་མཆིས་སམ། ཡོད་དེ་འདི

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/MTSO SNA BA SHES RAB BZANG PO_TSONAWA SHERAB SANGPO/se06850a1.txt


༄༅། །བའི་འདུན་པ་དྲག་པོ་བཏང་ནས་སེམས་དམིགས་རྟེན་ལ་རྩེ་གཅིག་ཏུ་གཏང་བ་དེ་ཉིད་བློའི་ཡུལ་དུ་མ་བརྗེད་པར་དྲན་ཙམ་བྱས་ནས་བློ་དེའི་རྒྱུན་སྐྱོང་བ་ནི་ལས་དང་པོ་པས་སེམས་གནས་སྒྲུབ་པའི་ཐབས་དམ་པའོ། །དེ་བཞིན་གཤེགས་པའི་སྐུ་རྒྱ་སྲན་ཙམ་ལ་སེམས་མ་ཟིན་ན་མཚོན་གང་ཙམ་དང་། དེ་ལ་སེམས་མ་ཟིན་ན་འཁྱིད་གང་ཙམ་ལ་སེམས་འཛིན། དེ་ཡང་རེ་ཤིག་དབུ་དང་ཕྱག་གཉིས་དང་། ཞབས་གཉིས་དང་། སྐུའི་ལྟོ་བ་ལ་སོགས་པའི་དོན་སྤྱི་ཆ་ཕྱེད་ཙམ་ཤར་བ་ལ་ཆོག་ཤེས་བྱས་ནས་སེམས་འཛིན། དེ་ལ་སེམས་ཟིན་པ་ན་རེས་འགའ་དབུའི་གཙུག་ཏོར་ནས་རིམ་གྱིས་མར་གསལ་བཏབ། རེས་འགའ་གདན་པད་ཟླ་ནས་རིམ་གྱིས་ཡར་གསལ་བཏབ་སྟེ། བློ་གྲིམས་ལྷོད་རན་པར་བྱས་ནས་དམིགས་རྟེན་གསལ་སིང་ངེ་བར་ངེས་པའི་དང་ལ་རྩེ་གཅིག་ཏུ་འཇོག་པ་གལ་ཆེ་སྟེ། དེ་ལྟ་མིན་པ་གོང་མ་འགའ་ཞིག་ས་ར་ཧས། འཇུར་བུས་བཅིངས་པའི་སེམས་ཉིད་ནི། །གློད་ན་གྲོལ་བར་ཐེ་ཚོམ་མེད། ཅེས་གསུངས་པ་ལ་བརྟེན་ནས། ཧ་ཅང་གློད་དྲགས་པས་བྱིང་བ་ཕྲ་མོ་ཞུགས་པ་མི་རིག་།ཕྱི་མ་འགའ་ཞིག་རྗེ་བདག་ཉིད་ཆེན་པོས་དྲན་བདར་ལྡན་དང་འཛིན་སྟངས་ཤུགས་ཅན་བསྐྱེད་གསུངས་པ་ལ་བརྟེན་ནས་ཧ་ཅང་བསྒྲིམས་དྲགས་པས་གནས་ཆ་མི་རྙེད་བ་ཡིན་ཏེ། སློབ་དཔོན་ཙནྡྲ་གོ་མིས། བརྩོན་པ་བསྟེན་ན་རྒོད་བ་འབྱུང་འགྱུར་ཞིང་། །དེ་སྤངས་ན་ནི་ཞུམ་པ་སྐྱེ་བར་འགྱུར། །འདི་ཡི་རིགས་པར་མཉམ་འཇུག་རྙེད་དཀའ་ན། །འདི་ཡིས་སེམས་དཀྲུགས་པས་ནི་ཅི་ཞིག

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/LAM RIM DMAR KHRID__DISSECTION_ TEACHINGS ON THE STEPS OF THE PATH/s06980e.txt


ཕུལ་ཏེ་ཆོ་འཕྲུལ་ཆེན་པོའི་དུས་ཀྱི་མཆོད་པ་སྒྲུབ་པ་ནི་སྐབས་བརྒྱད་པའོ། །སྐབས་འདིར་གོང་གི་གཞིས་ཀའི་མངའ་འོག་གི་ཆོས་སྡེ་ཆེ་ཆུང་སོགས་དང་། ནང་སོ་བཅས་བསྒྲིལ་བ་ཞེས་པ་མན་ཆད་ཀྱི་དངོས་པོའི་སྡོམ་ཁོངས་སུ། དེའི་གོང་གི་གསེར་དང་ཕྲ་རྒྱན་སོགས་ཀྱིས་གཙོས་པའི་དངོས་པོ་རྣམས་འགྲིལ་བས་ཉིས་ཟློས་ཡིན་འདྲ་ཡང་། སྔར་གྱི་ཡིག་རྙིང་དཀར་ཆག་ཏུ་དེ་ལྟར་འཁོད་འདུག་པས་དགོས་པ་ཞིག་ཡོད་ཤས་ཆེ་སྙམ་དེ་ནང་ལྟར་བཀོད་པ་ཡིན་ནོ། །འ་ཡང་སྔོན་ཆོ་འཕྲུལ་ཟླ་བའི་ཚེས་དགུའི་དུས་སུ་སྦྱིན་བདག་ཁྱད་པར་དུ་འཕགས་པ་ཚངས་པའི་རྒྱལ་པོས་སྦྱིན་བདག་མཛད་པའི་ཚེ། བཅོམ་ལྡན་འདས་ཀྱི་སྐུ་ཚངས་པའི་ལྷ་ལ་ཐུག་གི་བར་ཤིན་ཏུ་མཐོ་བ་ལྷང་ངེ་ལྷམ་མེར་བཞུགས་པ་སྤྲུལ་ནས་འོད་ཟེར་ཆེན་པོས་གནས་ཀུན་ཏུ་སྣང་ཞིང་གསལ་བར་མཛད་པ་ཐམས་ཅད་ཀྱིས་མཐོང་བ་དང་། གསུང་ཡང་ཐོས་པར་གྱུར་ནས། དེ་ལ་བཅོམ་ལྡན་འདས་ཀྱིས་ཅི་རིགས་སུ་ཆོས་རྣམ་པ་སྣ་ཚོགས་ཕྱེ་ཞིང་བསྟན་པས། འཁོར་མང་པོས་བླ་ན་མེད་པའི་བྱང་ཆུབ་ཏུ་སེམས་བསྐྱེད་དེ་འབྲས་བུ་ཐོབ་པ་དང་། ལྷ་དང་མིར་སྐྱེ་བའི་དགེ་བའི་རྩ་བ་བསྐྱེད་པ་ཡང་གྲངས་མེད་པའི་ཆོ་འཕྲུལ་དགུ་པ་བསྟན་ཏོ། །འ་སྔོན་བྱུང་བའི་དུས་ཁྱད་པར་ཅན་དེ་དང་རྗེས་སུ་མཐུན་པར་ས་གླང་ཧོར་ཟླ་དང་པོའི་ཚེས་དགུའི་དུས་སུ་གཟིམས་གཡོག་རྣམས་ཀྱིས་སྦྱིན་བདག་བྱས་ནས་ལྷ་མཆོད་ལ། དབུ་རྒྱན་དང་ཞལ་གསེར་རྒྱུར་གསེར་ཞོ་ཉི་ཤུ་རྩ་དྲུག་དང་ཞོ་གསུམ། ཕན་གྱི་རྒྱུར་དར་ཡུགས་གཉིས། དར་ལིང་ཁ་སུམ་ཅུ་སོ་གསུམ། རས་བུབ་བཅུ། ལི་ཁྲི་དང་སྤང་མ་ལ་གསེར་ཞོ་ཉི་ཤུ་རྩ་གཉིས་རི་བ། སྤོས་དཀར་ལྟང་རྩེ་གཅིག་།གཡུ་ཕྲ་དྲུག་།མཚལ་ཐུར་སྲང་གང་། དགེ་འདུན་གྱི་ཆོས་སྟོན་ལ་མར་ལྷ་སྲང་གི་ཁལ་བརྒྱ་དང་དྲུག་ཅུ་རེ་གཉིས། རྩམ་ཁལ་ཉིས་བརྒྱ་དང་བདུན་ཅུ་དོན་གསུམ། ཇ

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/sl00191i.txt


ཏན་ཐམས་ཅད་ཕྱག་མཚན་དཔག་ཏུ་མེད་པའི་རྣམ་པར་ཕྱོགས་བཞི་མཚམས་བཞི་སྟེང་འོག་གཉིས་དང་བཅུ་ནས་རང་ལ་ཐིམ་པས་ལུས་ཀྱི་ནང་ཐམས་ཅད་གང་། སྡིག་སྒྲིབ་ཐམས་ཅད་དག་པས་རང་གི་ལུས་ངག་ཡིད་གསུམ་དང་ཡི་དམ་གྱི་སྐུ་གསུང་ཐུགས་གཉིས་སུ་མེད་པར་གྱུར་ནས་གང་ལའང་སྤོབས་པ་ཐོགས་པ་མེད་པར་བསམ་མོ།། ཚིག་འཛིན་བཟང་བར་འདོད་ནས་ས་བོན་རྐྱང་པ་འབྲུ་གསུམ་ལ་སོགས་པས་བསྐོར་ནས་འཁོར་འདས་ཀྱི་ཡོན་ཏན་ཐམས་ཅད་ཡིག་འབྲུའི་རྣམ་པར་བཀུག་ནས་ལུས་ཐམས་ཅད་གང་བར་བསམ་སྟེ་གཞན་འདྲའོ། །དམིགས་པ་གསལ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JAM DBYANGS_GENTLE VOICE (MANJUGHOSHA, MANJUSHRI)/SGRUB THABS_RITUAL FOR REACHING THE ANGEL (SADHANA)/s01002e.txt


༄༅། །ཡང་མ་བྱུང་མོད། འདི་དུས་འབྲི་གུང་གིས་སྣེ་ཟིན་ཙམ་ནས་གསུང་འགག་ཚབས་ཤིན་ཏུ་ཆེ་བས་གསུང་གླེང་རྣམས་གཞན་གྱིས་ཐོས་དཀའ་བར་གྱུར། འབྲི་གུང་ཡང་རི་སྒར་གྱི་ཕྱོགས་སུ་ཕེབས་སྐབས་ཀུན་གཟིགས་པཎ་ཆེན་རིན་པོ་ཆེ་སྐྱེ་མདོར་དགོངས་པ་ཞི་དབྱིངས་སུ་མན་ལ་བའི་བསྔོ་རྟེན་བསྔོ་ཡིག་སོགས་འབུལ་མི་འབྱོར། ལྷ་ཀླུའི་ལྕམ་གཡང་འཛོམ་ཚེ་རིང་ནས་ཐབ་བསུའི་ཕེབས་སྒྲིག་དང་། གསོལ་སྟོན་སོགས་རྒྱས་སྤྲོས་ཀྱིས་སྐུའི་ངལ་བསོར་ལྷོད་བཞུགས་དགོས་ཚུལ་གསོལ་བ་བཞིན་བཅག་ཞག་ཉིན་གཅིག་གི་རིང་མཛད་དེ་ག་ཡང་ཚེ་སོགས་དད་ལྡན་འགའ་ལ་ལྷོད་མཇལ་གནང་། འབྲོམ་སྟོད་དུ་བཀྲས་ཆོས་ཁང་སྲུང་བཞི་སྡེ་ཏཱ་ཟུར་ཕེབས་བསུར་འབྱོར། རི་རྒྱའི་གཤམ་སོགས་ནས་རིམ་གྱིས་གཟིམ་རམ་པ་བ་དང་། མཚམས་ཁུང་བཙུན་དགོན། སེར་སྨད། སེར་སྔགས། རྒྱལ་རོང་། སྤོམ་ར་སོགས་གྲྭ་ཚང་དང་། ཁམས་ཚན་འགའི་ཐབས་བསུ། ཆུ་བཟང་དང་བཀྲས་ཆོས་དགེ་སྤྱི་སོགས་ཀྱི་ཐབ་བསུ་དང་ཕེབས་བསུ་གཟབ་སྤྲོས་བཅས་ཧོར་ཟླ་བཅུ་པའི་ཚེས་ཉེར་བཞི་ལ་དབེན་གནས་བཀྲ་ཤིས་ཆོས་གླིང་དུ་ཞབས་སོར་འཁོད། དེ་ནས་ཉིན་མང་པོའི་བར་གདན་ས་དང་། ལྷ་ས་ཁུལ་གྱི་བླ་སྤྲུལ་ལས་སྣེ་ལག་དང་། རིགས་སྨྲའི་དབང་པོ་དུ་མ། དགེ་འདུན་བྱིངས། སྐུ་དྲག་ཁག་སོགས་སེར་སྐྱ་མཆོག་དམན་གྲངས་མེད་པ་ལྟ་བུ་དང་། ཕན་ཚུན་ཕྱོགས་མཐའི་དད་མཇལ་བ་དང་། ཞུ་འཕྲིན་འབུལ་མི་སོགས་ལ་མཇལ་ཁ། གསུང་གླེང་། ཕྱག་བྲིས་བཀའ་ལན།

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/PHA BONG KHA RIN PO CHE BDE CHEN SNYING PO_PABONGKA RIN PO CHE DECHEN NYINGPO/s0993e.txt


༄༅། །གསུངས་པ་ལྟར་རྒྱལ་བའི་བསྟན་པའི་ངོ་བོ་ལུང་གི་བསྟན་པ་སྡེ་སྣོད་གསུམ་གྱི་འཆང་ཉན་དང་། རྟོགས་པའི་བསྟན་པ་ལམ་བསླབ་པ་གསུམ་ལ་ཉམས་ལེན་ནན་ལྟར་མཛད་པ་ཡོད་མེད་ཀྱི་རྗེས་སུ་འགྲོ་ལྡོག་བྱེད་པས་ན་རྡོ་རྗེ་འཆང་དཀོན་མཆོག་བསྟན་པའི་སྒྲོན་མེའི་ཞལ་གྱི་བུམ་བཟང་ལས། སྡེ་དགོན་ཕྱོགས་རིས་ཙམ་གྱི་བསྟན་པ་དང་། །ཞྭ་ཡི་ཁ་དོག་ཙམ་གྱི་གྲུབ་པའི་མཐའ། །མིང་དང་གྱོན་པ་ཙམ་གྱི་སྐྱ་སེར་ལ། །སྙིང་པོ་མ་མཆིས་རི་མོའི་སྟག་གཡག་བཞིན། ཞེས་དང་། མཁས་གྲུབ་ཐམས་ཅད་མཁྱེན་པས། གང་དག་རྒྱལ་བའི་གསུང་རབ་ཀྱི། །དགོངས་དོན་སྨྲ་ལ་ནུས་མེད་པ། །ལོངས་སྤྱོད་ལྡན་པའི་སྐྱེ་བོ་ནི། །མང་ཡང་བསྟན་ལ་དགོས་ནུས་མེད། ཅེས་གསུངས་པ་ལྟར་ཞྭ་གོས་ཀྱི་ཁ་དོག་ཙམ་དང་། དགེ་འདུན་གྱི་ཞལ་གྲངས་མང་བ་དང་། སྟོབས་འབྱོར་མངའ་ཐང་ཁ་དྲག་དབང་ཆེ་ཇི་ལྟར་ཡོད་ཀྱང་། ལུང་དོན་རིག་པས་དཔྱོད་མི་ནུས་པར་ལུང་ཙམ་ཁོ་ན་སྐྱབས་སུ་འཛིན་ཅིང་། ཤིང་རྟ་ཆེན་པོའི་གཞུང་ལུགས་ལྟ་བའི་མིག་དང་བྲལ་ཡང་རང་རང་གི་ཡུལ་ཕྱོགས་ཀྱི་རྒན་རབས་དག་གི་ཟེར་སྒྲོས་དང་ཡི་གེ་གང་བྱུང་ལ་ཚད་མར་བཟུང་སྟེ་འདི་ཁོ་ན་བདེན་གྱི་གཞན་ནི་གཏི་མུག་གོ་ཞེས་ཆོས་སྤོང་བ་ལ་ཡ་མི་ང་ཞིང་ཚིག་བརླང་པོས་གཞན་རྒྱུད་སྲེག་པ་ལ་དབང་བའི་གདུག་རྩུབ་ཅན་མང་དུ་འཚོགས་ཀྱང་དགོན་ཆེན་དང་གྲ་ཚོགས་ཆེ་བའི་དགོས་པ་མི་འགྲུབ་པས་བསྟན་པ་རིན་པོ་ཆེར་ཕན་པའི་གོ་སྐབས་མི་འདུག་ཅིང་།

B(Autochthonous Tibetan Literature)/B.i (ACIP SUNGBUM_dge lugs)/B.i.7 (BCA YIG_OFFICIAL DOCUMENTS)/DGE _PHEL GLING_GEPEL LING MONASTERY/s12287e.txt


དཀྱིལ་འཁོར་ལ་བཀོད་དེ། སྐུའི་གནས་སུ་ཐུགས་ཀྱི་ཞེས་བཅུག་པའི་ཚིགས་བཅད་བརྗོད་ལ། ཡིད་ཐུགས་རྡོ་རྗེར་གྱུར་བར་བསམ། དེ་ནས་རྡོ་རྗེ་གསུམ་དབྱེར་མེད་གཅིག་ཏུ་གྱུར་པའི་ང་རྒྱལ་བཟུང་སྟེ། ཨོཾ་སྲྦ་ཏ་ཐཱ་ག་ཏ་ཀཱ་ཡ་ཝཱ་ཀ་ཙི་ཏྟ་སྭ་བྷཱ་ཝ་ཨཱ་ཏྨ་ཀོ་ཉ་ཧཾ། ཞེས་བརྗོད་དེ། ཁུ་བའི་ཆོས་ལས་ཐབས་རིགས་གསུམ་གྱིས་བྱིན་གྱིས་བརླབས་པའོ། །རྡུལ་དང་ཁུ་བའི་ཆོས་ལས་ཤེས་རབ་རིགས་དྲུག་གིས་བྱིན་གྱིས་བརླབས་པ་ནི། གསུམ་སྔར་དང་འདྲ་ལ། ཤེས་རབ་ཀྱི་ལྟེ་བར་ཧོཿ་གསང་བར་སྭཱ། གཙུག་ཏོར་ལ་ཧཱ་དགོད་ཅིང་། རྒྱས་པར་བྱེད་ན་སྔར་བཞིན་བྱིན་གྱིས་བརླབ་བོ། །དེ་ནས་སྲུང་འཁོར་དུ་གསུངས་པ་ལྟར་དབང་བཅུ་གཅིག་གིས་དབང་བསྐུར་རོ། །དྲུག་པ་ནི། བུམ་པ་རྣམས་དང་དུ་བ་ལ་སོགས་བརྒྱད་པོ་རྣམས་ཀྱི་སྙིང་གར་ཆོས་ཀྱི་འཁོར་ལོ་རབ་ཏུ་འགྱུར། ། རིག་མ་རྣམས་དང་སངས་རྒྱས་ཉིད་ཀྱི་མགོ་བོར་རྩིབས་བཅུ་དྲུག་པར་ལྷན་ཅིག་སྐྱེས་པར་རབ་ཏུ་གྲགས། །བྱང་ཆུབ་སེམས་དཔའ་ལ་སོགས་ཉིས་འགྱུར་མི་བདག་རྣམས་ཀྱིས་མགྲིན་པར་ལོངས་སྤྱོད་རྫོགས་པའི་འཁོར་ལོར་འགྱུར། །འཇིགས་མ་ལ་སོགས་ནོར་ནི་གདེངས་ཅན་དག་གིས་བསྒྱུར་བ་རྣམས་ཀྱི་ལྟེ་བར་སྤྲུལ་པའི་འཁོར་ལོར་འགྱུར། །ལག་པ་རྐང་པའི་ཚིགས་ལ་ལྷ་རྣམས་ཀྱི་ནི་ལས་ཀྱི་འཁོར་ལོ་དགུ་བཅུ་དུས་ཀྱིས་བསྣུན་པ་དེ། །ཀླུ་དང་གཏུམ་མོ་མི་ཡི་བདག་པོ་རྣམས་ཀྱི་སོར་མོའི་ཚིགས་ཀྱི་མཚམས་ལ་བྱ་བརྒྱ་ཞེས་བྱར་འགྱུར། །དུས་ཀྱི་དག་པས་དཔལ་ལྡན་རྡོ་རྗེ་ཅན་འགྱུར་མི་བདག་ལོ་དང་ཟླ་བ་ལ་སོགས་དབྱེ་བས་སོ། །ཐུགས་ཀྱི་རྣམ་པ་ཉི་མ་མ་ཡིན་ཉིན་ཞག་སོ་སོའི་དབང་གིས་སྣ་ཚོགས་ཡུམ་ནི་རྣམ་པར་དག། རླུང་གི་དག་པས་དུ་བ་ལ་སོགས་རང་གི་སྙིང་གིའི་པདམར་རྩ་ཡི་འཁོར་ལོ་ལ་གནས་རྣམས། །ཉོན་མོངས་རྣམས་ཀྱིས་དྲག་པོ་ཆུང་མར་བཅས་པ་ཁྱབ་བདག་ཞབས་ཀྱི་འོག་ཏུ་བདུད་ཀྱི་ཚོགས་ཀྱིས་འདུད། །དུང་དང་གཎྜི་མཎི་ལྗོན་པ་ཞེས་པ་དག་ཀྱང་དེ་བཞིན་སྐུ་ཡི་རྡོ་རྗེ་ལ་སོགས་ཀྱིས། །བུམ་པ་བརྒྱད

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/DUS _KHOR_WHEEL OF TIME (KALACHAKRA)/MNGON RTOGS_RITUAL OF REALIZATION (ABHISAMAYA)/s05031e.txt


ནས་སྒོམ་པའི་སྒྲིབ་པ་དག་པར་འགྱུར་བ་དང་། རྣམ་དག་ལམ་གྱི་དམིགས་པ་མཐར་ཐུག་ལ་དོན་དམ་དུ་བཤད་པའི་ཟློག་ཕྱོགས་ནི་ཀུན་ནས་ཉོན་མོངས་སློང་བའི་དམིགས་པ་ཡིན་ཏེ། སྔ་མ་ལ་དམིགས་ནས་སྒྲིབ་པ་དག་པར་འགྱུར་ལ་ཕྱི་མ་ལ་དེ་ལྟར་མི་འགྱུར་བའི་ཕྱིར། དཔེར་མཚོན་ན། བུམ་པ་ཆོས་ཅན། ཁྱོད་ལ་དམིགས་ནས་སྒོམ་པའི་སྒྲིབ་པ་དག་པར་མི་འགྱུར་ཏེ། ཁྱོད་ཀྱིས་ཀུན་ནས་ཉོན་མོངས་སློང་བའི་དམིགས་པ་བྱེད་པའི་ཕྱིར། ཉོན་མོངས་སློང་བའི་དམིགས་པ་བྱེད་ཚུལ་ནི། ཁྱོད་ལ་དམིགས་ནས་ཉོན་མོངས་སྐྱེ་བའི་རྒྱུ་མཚན་གྱིས་ཡིན། ཡོངས་གྲུབ་དེ་འཇོག་ཚུལ་གཉིས་པའི་དབང་དུ་བྱས་པའི་དོན་དམ་དུ་ཡོད་དེ། རྣམ་དག་ལམ་གྱི་དམིགས་པ་མཐར་ཐུག་ཡིན་པའི་ཕྱིར། གཞན་དབང་དང་ཀུན་བརྟགས་གཉིས་ཆོས་ཅན། འཇོག་ཚུལ་གཉིས་པའི་དབང་དུ་བྱས་པའི་ཀུན་རྫོབ་ཏུ་ཡོད་དེ། ཀུན་ནས་ཉོན་མོངས་སློང་བའི་དམིགས་པ་དང་། གདགས་པའི་གཞིར་གྱུར་པའི་ཁྱད་ཆོས་གཉིས་ལྡན་ཡིན་པའི་ཕྱིར། དེ་ཡང་དྲང་ངེས་རྣམ་འབྱེད་ལས། རྣམ་པར་དག་པའི་དམིགས་པ་ལ་དོན་དམ་དུ་བཤད་པའི་ཟླས་དྲངས་པ་ན། གང་ལ་དམིགས་པས་ཀུན་ནས་ཉོན་མོངས་ཀུན་ནས་སློང་བའི་དོན་གྱིས་ཀུན་རྫོབ་ཏུ་ཡོད་པར་བཞག་སྟེ་ཀུན་ལས་བཏུས་དང་མཐུན་ནོ། ། གཉིས་པ་ནི། མིང་དང་བརྡའི་ཐ་སྙད་ཀྱིས་བཏགས་པའི་ངོ་བོ་ཉིད་དང་ཐ་སྙད་འདོགས་པའི་མཚན་མའི་གཞིར་གྱུར་པས་ཐ་སྙད་དུ་ཡོད་པ་ཞེས་བྱའོ་ཞེས་གསུངས།

B(Autochthonous Tibetan Literature)/B.i (ACIP SUNGBUM_dge lugs)/B.i.26 (drang nges) /SER BYES MKHAN ZUR DGE BSHES BLO BZANG DBANG PHYUG_Serje Kensur Geshe Lobsang Wangchuk (1901-1979)/s00026n.txt


༼༽་བཅས་བཞུགས་སོ། ། རྔོག་བྱང་ཆུབ་དཔལ་བ། ཁོང་ནི་རབ་བྱུང་དྲུག་པའི་ལྕགས་ཕོ་བྱི་ལོ་སྟེ་སྤྱི་ལོ་༡༣༦༠་ལོར་སྤྲེའུ་ཞིང་དུ་ཡབ་རྔོག་དོན་གྲུབ་དཔལ་བཟང་གི་སྲས་སུ་སྐུ་འཁྲུངས། རབ་བྱུང་བདུན་པའི་མེ་ཕོ་སྟག་ལོ་སྟེ་སྤྱི་ལོ་༡༤༤༦་ལོར་སྐུ་གཤེགས། ཁོང་ལ་ཡབ་ཀྱིས་ཉེ་གནས་དང་སློབ་གཉེར་སྦྲགས་ནས་མཛད་པས་རྔོག་པའི་ཆོས་རྣམས་ལ་ཤིན་ཏུ་མཁས་ཤིང་བྱང་བར་གྱུར། ཡབ་གཤེགས་རྗེས་གདན་སར་ཕེབས་ནས་འཆད་རྩོད་རྩོམ་གསུམ་གྱིས་ཚོགས་པ་ཡག་པོ་བསྐྱངས་མཛད། ཁོང་གིས་གྲུབ་བུ་ལུང་དུ་ཆོས་གསུང་བའི་སྐབས་སུ་རྗེ་ཙོང་ཁ་པ་ཆེན་པོ་མཇལ་དུ་བྱོན་ནས་མཁྱེན་པའི་ཡོན་ཏན་རྣམས་ལ་རྩད་གཅོད་གནང་། རྗེ་རིན་པོ་ཆེས་ཀྱང་བཀུར་སྟི་ཆེན་པོ་མཛད། ཕྱིས་ཀྱང་བསྔགས་པ་མང་དུ་མཛད་པས་སྡེ་སྣོད་འཛིན་པ་ཆེན་པོ་རྣམས་ཀྱི་ཡིད་མགུ་སྟེ། འབྲས་སྤུངས་ཆོས་རྗེ་བཀྲ་ཤིས་དཔལ་ལྡན་དང་། མཁན་ཆེན་པདམ་བཟང་པོ་ལ་སོགས་པའི་མཁྱེན་རབ་ཅན་གྱི་སློབ་མ་མང་དུ་འདུས། དེ་རྗེས་མིའི་བདག་པོ་གྲགས་པ་འབྱུང་གནས་ཀྱིས་སྤྱན་དྲངས་ནས་རྔོག་ལུགས་ཀྱི་དབང་དང་རྒྱུད་བཤད་གདམས་པ་དང་བཅས་པ་ལེགས་པར་གསན་ཞིང་། ཤིན་ཏུ་གུས་པའི་སྒོ་ནས་བཀུར་སྟི་ཆེན་པོ་མཛད། ལྡུམ་ཆུང་བ་དོན་གྲུབ་དཔལ་བ་དང་།

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/RNAM THAR SNA TSOGS_COMPILATIONS OF BIOGRAPHIES/TREASURE OF NAMES/s12327e.txt


པའི་ཕྱིར་ན་མ་ཁྱབ་སྟེ། རང་ལ་ཡིད་བཏད་བའི་ཚེ་དགེ་སློང་གི་འདུ་ཤེས་མངོན་དུ་འགྱུར་ཐུབ་པས་མཚོན་ནས་ཤེས་པ་རང་བཞིན་དུ་གནས་པའི་ཡན་ལག་བསྟན་པ་ཡིན་པའི་ཕྱིར། རྣམ་བཤད་ཉི་ཟེར་ལས། གཞུང་དེ་རྣམས་འགྲོ་བ་གཞན་གྱི་རྣམ་པ་བསྟན་པ་ན་དགེ་སློང་གི་འདུ་ཤེས་ཡོད་པས་མཚོན་ནས་ཤེས་པ་རང་བཞིན་དུ་གནས་པ་ཡན་ལག་ཏུ་དགོས་པར་བསྟན་པ་ཡིན་གྱི། ཞེས་དང་། རིན་ཆེན་ཕྲེང་བ་ལས་ཀྱང་། མངོས་ནི་ཤེས་པ་བཏད་ཐུབ་པ་དང་མི་ཐུབ་པ་ཉིད་བསྟན་པར་མངོན་ནོ། །ཞེས་གསུངས་པའི་ཕྱིར། གཞན་ཡང་། བསླབ་པའི་ཡན་ལག་ལ་འདུ་ཤེས་གཙོ་བོ་ཟེར་བ་མི་འཐད་པར་ཐལ། བསླབ་པའི་ཡན་ལག་ལ་དངོས་པོ་གཙོ་ཆེ་བའི་ཕྱིར། དེར་ཐལ། དོན་ལ་དགེ་སློང་ཡིན་ན་རང་ཉིད་ལ་དགེ་སློང་གི་སྡོམ་པ་མེད་པར་འཁྲུལ་ཏེ་ལྟུང་བའི་གཞི་ལ་ཞུགས་ཀྱང་ཕམ་སོགས་ཀྱི་དངོས་གཞི་བསྐྱེད་པ་ཡིན་གྱི། ན་སྨད་ཨཔ་མེད་པར་བཤད་པའི་ཕྱིར། རྩ་བར། བདག་ནི་ཉམས་པའོ་སྙམ་པའི་བསམ་པ་ཅན་ལ་ཡང་མེད་དོ། །ཞེས་གསུངས་པའི་ཕྱིར། བྱས་པ་ལ་ཁོ་ན་རེ། མ་ཁྱབ་སྟེ། ལུང་འདི་ནི་ཕམ་པ་དང་པོ་ཁོ་ནའི་དབང་དུ་བྱས་པ་ཡིན་པའི་ཕྱིར། དེར་ཐལ། ཕམ་པ་དང་པོའི་སྐབས་སུ་བསླབ་པའི་ཡན་ལག་ལ་དངོས་པོ་གཙོ་ཆེ་བ་ཡིན་ཀྱང༑ ལྟུང་བ་གཞན་གྱི་སྐབས་སུ་བསླབ་པའི་ཡན་ལག་ལ་འདུ་ཤེས་གཙོ་ཆེ་བའི་ཕྱིར་ཟེར། དེ་མི་འཐད་པར་ཐལ། འགྲོ་བ་གཞན་གྱི་རྣམ་པ་སྟེན་པ་ན་ཞེས་སོགས་ཀྱི་མདོ་འདི་གཉིས་ཞུ་བར་ཕམ་པ་དང་པོ་དང་གསོད་ལྟུང་བཞཱི་སྐབས་སུ་དེ་ལྟར་གསུངས་པ་རྣམས་བསྡུས་པ་ཡིན་པའི་ཕྱིར། ལུང་ཞུ་བར། དགེ་སློང་སྔགས་སམ་སྨན་གྱིས་བདག་ཉིད་བྱོལ་སོང་དུ་བསྒྱུར་ཏེ་མི་ཚངས་པར་སྤྱོད་པ་བགྱིད་ན་ཅིར་འགྱུར། དེ་སྟེ་དགེ་སློང་དུ་འདུ་ཤེས་ཡོད་ན

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/CHOS RJE KHAL KHA NGAG DBANG DPAL LDAN_CHUJE KALKA NGAWANG PELDEN/s00990e.txt


༄༅། །དང༑ གཞན་རྣམས་རྒྱུ་སྐར་ལྟ་བུ་ཡིན་ཞིང་། རས་པ་ཞི་བ་འོད་སོགས་ཀྱིས་སྐུ་ཚེ་དེར་ཟུང་འཇུག་ཐོབ་ཀྱང་། རས་ཆུང་བས་མིད་ལའི་བཀའ་ལན་གསུམ་བཅག་པས་མཐར་མིད་ལས་མ་གནང་བཞིན་དུ་ལྷ་སར་གནས་བསྐོར་དུ་ཕེབས་པ་ན་།བུད་མེད་དང་ཐུག་སྟེ་ཁྲིམས་རལ་བ་སོགས་སྐུ་ངལ་ཆེན་པོ་མྱོང་བ་རྣམ་ཐར་ལས་བྱུང་བ་ལྟར་མཛད་པ་མཐར་མ་ཕྱིན་པ་མང་དུ་བྱུང་། མིད་ལས་རས་ཆུང་བ་ལ་ཁྱོད་རོ་གྱོང་བས་ངའི་བཀའ་ཐེངས་གསུམ་བཅག་པས་ད་དུང་དགེ་བཤེས་ཆེན་པོ་ཞིག་གི་སྐྱེ་བ་ལན་གསུམ་དུ་ལེན་དགོས་གསུངས། ཁོང་གིས་མིད་ལའི་བཀའ་མ་བཅག་ན་ཚེ་དེ་ལ་མཆོག་གི་དངོས་གྲུབ་འཐོབ་རྒྱུ་ཡིན་པ་ལ་བླ་མའི་བཀའ་བཅག་པས་སྐུ་ཚེ་དེར་མ་ཐོབ་པ་ཡིན། བཤེས་གཉེན་བསྟེན་ཚུལ་ལོག་ན་རང་ལ་ཡོན་ཏན་སྔར་སྐྱེས་ཟིན་རྣམས་ཀྱང་ཉམས་ནས་འགྲོ་བ་ནི། སྔར་བླ་མ་རིགས་ངན་པ་ཞིག་ལ་སློབ་མ་རིགས་བཟང་པོ་ཞིག་ཡོད་པ། སློབ་མ་རིགས་བཟང་དེ་ནམ་མཁའ་ལ་འཕུར་ཤེས་པས་རིགས་ཀྱི་ང་རྒྱལ་གྱིས་ཁོ་རང་གི་བླ་མ་རིགས་ངན་པ་དེས་ཆོས་གསུངས་སར་གནམ་ལ་འཕུར་ནས་ངའི་བླ་མ་ལའང་འདི་འདྲ་འཕུར་རྒྱུ་མེད་སྙམ་དུ་ང་རྒྱལ་སྐྱེས་མ་ཐགས་ལ་ལྷུང་བ་སོགས་ཀྱི་ཡོ་རྒྱུས་ལྟར་དང་། བདུད་རྩིའི་སྙིང་པོ་ལས་ཀྱང་། བླ་མ་མཆོག་ལ་གུས་པ་དང་བྲལ་ན། །ཡོན་ཏན་མི་སྐྱེ་སྐྱེས་པ་ཉམས་འགྱུར་ཞིང་། །ཞེས་གསུངས་པ་ལྟར་ཡིན། ༈ དྲུག་པ་ཚེ་འདིར་ནད་སགས་མི་འདོད་པས་གཙེས་པ་ནི། རང་གི་བླ་མ་ལ་བསྟེན་ཚུལ་ལོག་ན་ཚེ་འདིར་ཡང་བཀྲ་མི་ཤིས་པ་དང་། དུས་མ་ཡིན་པའི་འཆི་རྐྱེན་བཅུ་གསུམ་པོ་གང་རུང་གི་དབང་གིས

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/BSHES GNYEN BSTEN TSUL_TAKING YOURSELF TO A LAMA IN THE PROPER WAY/s00323m.txt


༄༅། །ཉིད་ངན་འགྲོའི་འཇིགས་པ་ལས་སྐྲག་ནས་སྐྱབས་སུ་འགྲོ་བ་ཙམ་འཛིན་པའི་དགེ་བསྙེན་དུ་གྱུར་པ་ཡོད་པའི་ཕྱིར་དང་། ཇི་སྲིད་ཕྱག་རྒྱ་བཞིའི་ཚུལ་རིགས་པའི་ལམ་ནས་སྨྲ་བས་མ་ཡིན་པ་དེ་སྲིད་དུ་ཆོས་འདི་བའི་གྲུབ་མཐའ་སྨྲ་བར་མི་འཇོག་པའི་ཕྱིར་རོ། །ཟུར་ཕྱི་མ་ནི་འཇམ་དཔལ་གྲགས་པས། བྱེ་བྲག་སྨྲ་དང་མདོ་སྡེ་པ། །རྣལ་འབྱོར་སྤྱོད་པ་དབུམ་པའི། །གྲུབ་མཐའ་གང་ཞིག་ཆོས་སོགས་ཀྱི། །ཆིགས་བཅད་སངས་རྒྱས་ཕྱག་རྒྱས་བཏབ། །ཅེས་སོ། །དེ་བཞིན་དུ་མདོ་རྒྱུད་དུ་མ་ཞིག་ལས་ཕྱི་ནང་གི་གྲུབ་མཐའི་ཁྱད་པར་ལྟ་བས་འབྱད་པར་གསུངས་ཏེ་མ་སྤྲོས་སོ། །བཞི་པ་ནི། གཞན་སྡེ་དང་། ཕྱི་རོལ་བ་དང་། ཆོས་འདི་པ་མ་ཡིན་པ་དང་། མུ་སྟེགས་བྱེད་རྣམས་ནི་རྣམ་གྲངས་ཏེ། ཆོས་འདི་པ་དང་། རང་སྡེ་དང་། ནང་བ་དང་། སངས་རྒྱས་པ་རྣམས་ནི་རྣམ་གྲངས་སོ། །མུ་སྟེགས་ཀྱི་སྒྲ་དོན་ནི། ཁྱད་པར་འཕགས་བསྟོད་ཀྱི་འགྲེལ་པ་ལས། མུ་སྟེགས་ནི་ཐར་པ་དང་། མཐོ་རིས་ཀྱི་ལམ་སྟེ། དེ་སྟོན་པར་བྱེད་པའི་བསྟན་བཅོས་ལ་མུ་སྟེགས་ཞེས་བྱ་ལ། དེ་བྱེད་བས་ན་མུ་སྟེགས་བྱེད་དོ། །ཞེས་རང་ངར་ཐར་པ་དང་མཐོ་རིས་ཀྱི་ལམ་མ་མ་འཇུག་དོགས་སམ་ཐབས་སུ་འདུ་ཤེས་པའི་ཚུལ་དེ་སྟོན་པའི་བསྟན་བཅོས་འཛིན་པ་དང་སྤེལ་བ་ལ་མུ་སྟེགས་བྱེད་དུ་བཤད་དེ་སྒྲ་བཤད་པ་ཙམ་ཡིན་གྱི་ཁྱབ་པ་ནི་མིན་ནོ། །ལ་ལ་དག། གཞི་འགྲེལ་ལས། གང་དག་ལ་ཆུ་ཀླུང་དུ་འཇུག་པའི་ཐར་པའི་ལམ་ཡོད་པ་འདི་དག་ནི་མུ་སྟེགས་ཅན་ནོ། །ཞེས་པའི་དོན་དུ་བསམས་ནས། འཇུག་འགས་ཁྲུས་དང་སྟེགས་བུ་བྱས་ཏེ། དོར་ཞུགས་བ་ཐར་པ་སྟེ་བདེ་འགྲོའི་རྒྱུར་སྨྲ་བ་དེ་བྱེད་པས་མུ་སྟེགས་བྱེད་ཅེས་བྱ

B(Autochthonous Tibetan Literature)/B.i (ACIP SUNGBUM_dge lugs)/B.i.27 (GRUB MTHA__SIDDHANTA)/lcang skya rol pa_i rdo rje_changkya rolpay dorje/GRUB MTHA_ CHEN MO_GREAT BOOK ON COMPARATIVE SCHOOLS/RTZA BA_ROOT TEXT/s00060m.txt


ནི། བདག་བསྐྱེད་བཟླས་པ་ཡན་བྱས། ལས་བུམ་གྱི་ཆུ་དང་བཅས་པའི་ལས་སྔགས་ཀྱིས་དཀྱིལ་འཁོར་བསངས། སྭབྷཱ་ཝས་སྦྱངས། སྟོང་པའི་ངང་ལས། རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་ལས་སྣ་ཚོགས་རྡོ་རྗེ། ཞེས་པ་ནས། གསུམ་གའང་གཡོན་པས་ཨུཏྤ་ལ་འཛིན་པའོ། ཞེས་པའི་བར་ལྷ་སྟ་གོན་བཞིན་ལ། རང་གི་གསང་གནས་མི་དམིགས་པ་ལས་ཧཱུཾ་ལས་སྐྱེས་པའི་རྡོ་རྗེ་སྔོན་པོ་རྩེ་ལྔ་པ་ཨོཾ་ལས་སྐྱེས་པའི་ནོར་བུ་བུ་ག་ཕཊ་ཀྱིས་བཀག་པ། ཡུམ་གྱི་གསང་གནས་མི་དམིགས་པ་ལས་ཨཱཿལས་སྐྱེས་པའི་པདམ་དམར་པོ་འདབ་མ་བརྒྱད་པ་ཟེའུ་འབྲུ་བུ་ག་ཕཊ་ཀྱིས་བཀག་པ། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཎ་བཛྲ་སྭ་བྷཱ་ཝ་ཨཱདམ་ཀོཉཧཾ། རང་ཡམ་ཡུམ་སྙོམས་པར་ཞུགས་བའི་དགའ་བའི་སྒྲས་ཡེ་ཤེས་ཀྱི་འཁོར་ལོ་སྤྱན་དྲངས། ཨོཾ་སརྦ་ཏ་ཐཱ་ག་ཏ་ཨཱརྱ་ལོ་ཀེ་ཤྭ་ར་མཎྜལ་ས་བ་རི་ཝ་ར་པཱ་དྱཾ་དང་། ཨརྒྷཾ་གྱིས་ཞབས་བསིལ་དང་མཆོད་ཡོན་དབུལ། ཡེ་ཤེས་ཀྱི་འཁོར་ལོ་རང་གི་ཞལ་དུ་ཞུགས། ཐུགས་ཀར་རྗེས་སུ་ཆགས་བའི་མེས་ཞུ། རྡོ་རྗེའི་ལམ་ནས་ཡུམ་གྱི་པདམར་ཕྱུང་བའི་ཐིག་ལེ་ཆ་དགུར་གྱུར། དེ་རྣམས་ཡོངས་སུ་གྱུར་པ་ལས་ཧྲཱིཿཧཱུཾ་ཏྲཾ་ཧྲཱིཿཨཿ་ཧཱུཾ་ཧྲཾ་ཧྲིཿ་ཨཿ་རྣམས་སུ་གྱུར། དེ་རྣམས་ཡོངས་སུ་གྱུར་པ་ལས་རང་ཉིད་འཕགས་པ་ཐུགས་རྗེ་ཆེན་པོ་ཡབ་ཡུམ་མཁའ་འགྲོ་མ་བཞི་དང་ཁྲོ་བོ་བཞིར་གྱུར་པ་རྣམས་སླར་ཡང་ཧྲཱིཿཧཱུཾ་ཧྲཾ་ཧྲཱིཿཨཿཧཱུཾ་ཏྲཾ་ཧྲཱིཿཨཿ་རྣམས་ཀྱིས་ཡུམ་གྱི་པདམ་ནས་ཕྱུང་། ཨོཾ་བཛྲ་ཨངྐུ་ཤ་ཛཿ་ཨོཾ་བཛྲ་པཱ་ཤ་ཧཱུཾ། ཨོཾ་བཛྲ་སྥོཊ་བཾ། ཨོཾ་བཛྲ་གྷཎྜ་ཧོཿ་ཡེ་ཤེས་པ་དང་དམ་ཚིག་པའི་དཀྱིལ་འཁོར་གཉིས

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYAN RAS GZIGS_LOVING EYES (AVALOKITESHVARA)/RGYAL BA RGYA MTSO_OCEAN OF THE VICTORS (JINASAGARA)/s12180e.txt


མཐུན་པ་འདི་བཞིན་དུ་ཡོད་པར་འདུག་སྟེ། སློབ་དཔོན་ཤཱནྟི་པའི་ཕྱག་དཔེ་ལ། དེ་ནས་དེ་ན་ཞེས་བྱ་བ་ཡོད།སློབ་དཔོན་ནག་པོ་པའི་ཕྱག་དཔེ་ལ། ། དེ་ནས་དེ་ལས་ཞེས་བྱ་བ་ཡོད། ཇོ་བོ་ཆེན་པོ་ནཱ་རོ་པའི་ཕྱག་དཔེ་ན། དེ་གཉིས་ག་མེད་པར་དེ་ན་བྱ་བ་རང་དུ་ཡོད་པས། དེ་ནས་བྱ་བ་འདི་བསྡུད་པ་པོས་མཚམས་སྦྱར་བའི་ཚིག་ཡིན། གང་དག་མཚམས་སྦྱར་ན། རྩ་བའི་རྒྱུད་རྒྱས་པ་སྟོང་ཕྲག་བཅུ་གཉིས་པ་བཤད་པའི་རྗེས་དེ་ནས། གཞན་གང་གིས་ཀྱང་བར་མ་ཆོད་བར་དེ་མ་ཐག་ཏུ་བསྡུས་པའི་རྒྱུད་ལེའུ་གསུམ་པ་འདི་གསུངས་པས་ན། དེ་ནས་ཟེར་བ་ཡིན། རྡོ་རྗེ་མཁའ་འགྲོ་རྡོ་རྗེ་ནི་སྤྲོས་མེད་ཀྱི་ཤེས་པ་ཡིན། མཁའ་ཆོས་ཉིད་སྟོང་པ་ཉིད་ཡིན། འགྲོ་རིག་པའི་ཡེ་ཤེས་ཡིན། དེ་ཡང་མཁའ་ཆོས་ཉིད་སྟོང་པ་ཉིད་དེར། འགྲོ་རིག་པའི་ཡེ་ཤེས། རྡོ་རྗེ་སྤྲོས་མེད་ཀྱི་ཤེས་པ་དེ་རྒྱུན་མི་འཆད་པར་འགྲོ་བས་ན་རྡོ་རྗེ་མཁའ་འགྲོ་ཞེས་པ་ཡིན། དེ་ལྟར་ཡང་། རྡོ་རྗེ་མཁའ་འགྲོ་དང་། རྡོ་རྗེ་གུར་དང་། སཾ་པུ་ཊ་གསུམ་མཐུན་པར་ཐམས་ཅད་མཁའ་ལ་སྤྱོད་འགྲུབ་པ། མཁའ་འགྲོ་མ་འདིར་རབ་གྲགས་སོ། །ཞེས་གསུངས་པ་ཡིན། དེ་དོན་གྱི་མཁའ་འགྲོ་མ་ཡིན། རྟགས་ཀྱི་མཁའ་འགྲོ་མ་ནི། རྡོ་རྗེ་མཁའ་འགྲོ་མ་དང་། རིན་ཆེན་མཁའ་འགྲོ་མ་དང་། པདྨ་མཁའ་འགྲོ་མ་དང་། སྣ་ཚོགས་མཁའ་འགྲོ་མ་དང་། སངས་རྒྱས་མཁའ་འགྲོ་མ་རྣམས་ཡིན། དེ་ཡང་མཁའ་འགྲོ་བྱ་བ་ནི། ཌཱ་ཀི་བྱ་བའི་སྒྲ་ལས་དྲངས་ན། ཌ་ཌ་ཀི་ནི་ནམ་མཁའ་ཡིན། ཨ་ཨ་ཀི་ན་ཁྱབ་པའམ་གྱ་གྱུས་ཏེ། ནམ་མཁའ་སྟོང་པ་ལ་ཁྱབ་ཅིང་ཐོགས་ཆགས་མེད་པར་གྱ་གྱུར་འགྲོ་བས་ན་མཁའ་འགྲོ་ཟེར་བ་ཡིན། དེ་ལྟར་བརྗོད་བྱ་རྟགས་ཀྱི་མཁའ་འགྲོ་མ་དང༌། དོན་གྱི་མཁའ་འགྲོ་མ་སྤྲོས་མེད་དངོས་པོ་གཤིས་ཀྱི་གནས་ལུགས་སྟོན་པར་བྱེད་པའི་རྒྱུད་འདི་སུ་ལ་གསང་ན། གསང་སྔགས་བྱ་བའི་རྒྱུད་ལ་གསང་། སྤྱོད་པའི་རྒྱུད་ལ་གསང་། རྣལ་འབྱོར་གྱི་རྒྱུད་ལ་གསང་། དབང་ཕྱུག་བྱ་བ་འདི། རྒྱ་གར་སྐད་དུ་མ་ཧེ་ཤྭ་ར་བྱ་བའི་སྒྲ་ལས་དྲངས་ན། ཀུན་ལ་ཁྱབ་ཅིང་དབང་བསྒྱུར་བ་ལ་འགྲོ། དཔེ་དེ་བཞིན་དུ་སྤྲོས་མེད་དངོས་པོའི་གཤིས་ཀྱི་ཆོས་དེས་ཀྱང་། སྣང་གྲགས་ཀྱི་ཆོས་ཐམས་ཅད་ལ་ཁྱབ་ཅིང་དབང་བསྒྱུར་བའི་ཕྱིར་ན་དབང་ཕྱུག་ཟེར་བ

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2680_bo-x-ewts,sa-x-iast,zh-latn-pinyin.txt


༄༅། །སྙན་གསན་བྱ། ཨོཾ་བཛྲ་བྷུ་མི་ཨཱཿ་ཧཱུཾ། ལྷ་དང་མིའི་དཔལ་འབྱོར་ཕུན་སུམ་ཚོགས་པ་མ་ཚང་བ་མེད་པ་འདི་ཉིད་དཔལ་ལྡན་བླ་མ་དམ་པའི་ཞབས་དྲུང་དུ་འབུལ་བར་བགྱིའོ་ཐུགས་རྗེས་འགྲོ་བའི་དོན་དུ་བཞས་སུ་གསོལ། །རྗེ་བཙུན་བླ་མའི་སྐུ་ཚེ་རབ་བརྟན་ཅིང་། །ཞེས་སོགས་བརྗོད་དེ་མཎྜལ་དང་། བརྟན་བཞུགས་ཀྱི་རྟེན་འབྲེལ་བསྒྲིག་ཕྱིར་འབུལ་རྒྱུ་རྣམས་གང་འོས་ཀྱི་ཞུ་ཚིག་དང་བཅས་ཏེ་ཕུལ། ཚོགས་པ་རྣམས་ཀྱང་རང་རང་གི་སྟན་ལས་ལངས་ཏེ་ཁ་བཏགས་ཕུལ་ནས་གྲལ་ལ་འཁོར། དེ་རྗེས་བླ་མ་ལ་གསོལ་སྟོན་དང་། ཚོགས་པ་རྣམས་ལ་མང་ཇ་ཆ་བྲ་ཁ་བཏགས་ཀྱི་འགྱེད་བཅས་ཕུལ། གཞན་རྣམས་གོང་དུ་བཤད་པ་ལྟར་རོ། ༸་།བྱིན་རླ་བས་ཞུ་བའི་ཚེ། རྗེ་ཙོང་ཁ་པ་ཁྱོད་ཀྱིས་ཐུགས་རྗེས་གཟིགས་ལ། འཕྲན་བུ་བདག་གི་རྒྱུད་ལ་བསྟན་འགྲོ་སྤྱི་དང་ཁྱད་པར་དུ་དགོན་སྡེ་འདི་ལ་ཕན་འདོད་ཀྱི་བས་མ་པ་བཟང་པོ་སྐྱེ་བར་བྱིན་གྱིས་བརླབ་ཏུ་གསོལ། །བསམ་པ་བཟང་པོས་གང་བྱེད་ཐམས་ཅད་ལ་འགལ་རྐྱེན་བར་ཆད་མེད་ཅིང་མཐུན་རྐྱེན་ཚད་བ་དང་ཕན་ཐོགས་རྒྱ་ཆེན་པོ་འབྱུང་བར་བྱིན་གྱིས་བརླབ་ཏུ་གསོལ། །བྱ་བ་གང་བྱེད་ཐམས་ཅད་དགེ་འདུན་མང་པོའི་ཐུགས་ལ་འཐང་པ་དང་། བདག་ལ་ཉེས་ལྟུང་དུ་མི་འགྱུར་བར་བྱིན་གྱིས་བརླབ་ཏུ་གསོལ། །

B(Autochthonous Tibetan Literature)/B.i (ACIP SUNGBUM_dge lugs)/B.i.31 (cho ga_rituals)/MGON PO GLING BSKOR_RITUALS FOR THE PROTECTOR LINGKOR/s12046e.txt


༄༅། །ཤིང་མ་གནོད་པར་སྐྱོ་བའི་རྒྱུ་མེད་པའི་ཕྱིར་རོ། །ལུས་སེམས་ཀྱི་སྡུག་བསྔལ་བས་གཟིར་བ་ལ་དུས་ཐུང་ངུ་ཡང་བཟོད་དཀའ་ན་ཡུན་རིང་པོས་གཟིར་བ་ལ། སྨོས་ཅི་དགོས་བྱང་ཆུབ་སེམས་དཔའ་ལུས་སེམས་ཀྱི་སྡུག་བསྔལ་མེད་ཅིང་བདེ་བས་བརྒྱན་པ་ལ་མཐའ་ཡས་པའི་དུས་ཀྱང་ཅི་ཞིག་གནོད་འདོད་པ་འབའ་ཞིག་ཡིན་གྱི་མི་འདོད་པ་ཅུང་ཟད་ཀྱང་མེད་པས། གདོན་མི་ཟ་བར་ཚོགས་གཉིས་གསོག་པ་ལ་འབད་པར་རིགས་ཀྱི་སྒྱིད་ལུག་པར་མི་བྱའོ། །ལྔ་པ་ནི། འོ་ན་བྱང་ཆུབ་སེམས་དཔའ་དེ་ལ་ཡིད་ཀྱི་གདུང་བ་ཅུང་ཟད་ཀྱང་མེད་དམ་ཞེ་ན། རང་དོན་གྱི་སྡུག་བསྔལ་ཅུང་ཟད་ཀྱང་མེད་དེ། དེ་ལ་ལུས་ཀྱི་སྡུག་བསྔལ་མེད་ལ་ཡིད་ཀྱི་སྡུག་བསྔལ་ག་ལ་ཡོད་ཅུང་ཟད་ཀྱང་མེད་པའི་ཕྱིར་རོ། །འོན་ཀྱང་བྱང་ཆུབ་སེམས་དཔའ་དེ་ནི་སྙིང་རྗེས་འཇིག་རྟེན་གྱི་སྡུག་བསྔལ་དང་མ་བྲལ་བས། ཐུགས་གདུངས་ལ་དེ་ཡང་དགེ་བ་ཁྱད་པར་ཅན་ཉིད་ཡིན་གྱི་མི་འདོད་པའི་དོན་མིན་ནོ། །སྙིང་རྗེ་དེ་ཉིད་ཀྱིས་ནི་བྱང་ཆུབ་སེམས་དཔའ་འཁོར་བར་ཡུན་རིང་པོ་གནས་པ་ཡིན་ནོ། །གསུམ་པ་དོན་བསྡུ་བ་ནི། རྒྱུ་མཚན་དེ་བས་སངས་རྒྱས་ཐོབ་པ་ལ་དུས་རིང་པོ་ཐོགས་ཞེས་བློ་དང་ལྡན་པས་སྒྱིད་ལུག་པར་མི་བྱ་སྟེ། སྒྱིད་མི་ལུག་ཅིང་ཉེས་པ་ཟད་ཅིང་ཡོན་ཏན་ཐོབ་པའི་དོན་དུ་ནི་ཚོགས་གཉིས་གསོག་པ་འདི་ལ་རྟག་ཏུ་འབད་པར་བྱའོ། །བཞི་པ་ཚོགས་གཉིས་ཀྱི་ངོ་བོ་ལ་གསུམ། བསོད་ནམས་ཀྱི་འགལ་ཟླ་སྤང་ཞིང་ངོ་བོ་བསྟེན་པར་གདམས་པ་དང་། དུག་གསུམ་དང་དེ་ལས་ལོག་པའི་འབྲས་བུ་དང་། ཚོགས་གཉིས་དངོས་སོ། །དང་པོ་ནི། འདོད་ཆགས་དང་ཞེ་སྡང་དང་། གཏི་མུག་དག་།སྡུག་བསྔལ་དུ་མའི་འབྱུང་ཁུངས་ཀྱི་ཉེས་པར་མཁྱེན

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/_GREL PA SPYI_GENERAL COMMENTARIES/RGYAL TSAB RJE DAR MA RIN CHEN_GYALTSAB JE DHARMA RINCHEN/s05427i.txt


༄༅། །འོན་ཀྱང་དེར་ཡུན་རིང་བཞུགས་དགོས་ཞེས་གསུངས་པར་གྲགས། དུས་དེར་ལྔ་མཆོད་ཀྱི་གླིང་མེ་རླུང་དམར་ཆེན་པོས་བཅོམ་པས་མུན་གླིང་བྱས། ས་ཡང་གཡོས། དེར་དམིགས་གླིང་ལོའི་ཧོར་ཟླ་བཅུ་པའི་དགུ་གཏོར་གཟབ་རྒྱས་མཛད་ནས་ཆོས་སྐྱོང་རྣམས་ལ་གཉེར་གཏད་མཛད། དེ་ནས་རྗེ་བཙུན་གྱི་ཞལ་རས་ལྷ་ཁང་དུ་ཚོགས་པ་དང་ལྷན་དུ་ཡན་ལག་བདུན་པ་དང་བསྟན་པ་རྒྱས་པའི་སྨོན་ལམ་དང་ཤིས་བརྗོད་རྒྱས་པར་མཛད་ནས། ཁོ་བོ་རེ་ཞིག་བྱང་ཕྱོགས་ཀྱི་སེམས་ཅན་མགོན་མེད་པ་རྣམས་ཀྱི་དཔུང་གཉེན་དུ་འགྲོ་བས་ཁྱེད་ཅག་རྣམས་དེ་བར་ཁོ་བོས་གདམས་པ་ལྟར་སྒྲུབ་པ་སྙིང་པོར་གྱིས་ཤིག་།འགྱངས་མེད་མྱུར་དུ་འཕྲད་པ་ཡིན་ནོ་གསུང་། དེ་ནས་ཕྱིར་ཕེབས་དུས་གནས་ཆེན་དེར་ཆིབས་ཁ་ལན་ལྔའི་བར་དུ་བསྒྱུར་ཏེ་ཕྱིར་གཟིགས་ནས་རྗེས་སུའང་སྤྲུལ་སྐུ་ཉི་མཆེན་པོ་ལྔའི་ཆིབས་ཁ་བསྐྱོད་ནས་ཕེབས་པ་དང་། སྲིད་མཐའ་པར་དུ་བརྟན་པར་བྱིན་གྱིས་བརླབས་ཏེ་བྱོན་པ་ནས། ས་ཆེན་པོ་འདི་རྣམ་པ་དྲུག་ཏུ་གཡོས། འོལ་ཁ་སྟག་རྩེར་ཕེབས། ཤར་ཕྱོགས་ཀྱི་སའི་དབང་ཕྱུག་དོན་ཡོད་རྡོ་རྗེ་རྣམ་རྒྱལ་དཔལ་བཟང་གི་སྲིད་བརྟན་པ་དང་། ཞལ་གདམས་ཀྱིས་ཚིམ་པར་བྱིན་གྱིས་བརླབས། བསམ་ཡས་ཀྱི་ཐད་དུ་མེ་ཏོག་གི་ཆར་དང་འཇའ་འོད་དང་དྲི་བཟང་གིས་ཁྱབ་པར་བྱུང་། འབྲས་སྤུངས་སུ་ཕེབས་ཏེ་དགུན་ཆོས་ལ་གསལ་སྒྲོན་རྫོགས་པར་མཛད་དེ།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JIGS BYED_FRIGHTENER (BHAIRAVA)/CHOS _BYUNG_DHARMA STAR (DHARMAKARA)/s12128.txt


བཏང་བ་ལྟར་ས་བརྒྱད་པ་ནས་རྩོལ་བ་དང་བྲལ་བ་འབྲས་བུ་གསུམ་ལ་འགོད་པ་ཡིན། ཡོངས་སུ་མྱ་ངན་ལས་མ་འདས་པ་ཡོངས་སུ་མྱ་ངན་ལས་འདའ་ཞེས་པས་ས་བཅུ་རྒྱུན་གྱི་ཐ་མ་རྡོ་རྗེ་ལྟ་བུ་ལ་གནས་པ་རྣམས་ཀྱང་། མྱ་ངན་ཞེས་པ་དངོས་འཛིན་གྱི་བག་ཆགས་ཅུང་ཟད་ཀྱི་ཤེས་བྱའི་སྒྲིབ་པ་ཡོད་པས་དེ་ལས་འདས་པར་ཁས་བླངས་པ་ཡིན་པས། དེ་ལྟར་སྒྲུབ་དགོས་གསུངས། སྤྱིར་ལེན་ཚུལ་དེ་ལྟར་ཡིན་པ་ལ། བྱེ་བྲག་ད་ལྟ་མངོན་སུམ་དུ་མཐོང་བ་དང་ཐོས་པ་ལ་སོགས་པ་འཁྲུཌ་པ་བྱས་ནས་མི་བཟད་ནོར་འཛད་ལ་སོགས་པ་དང་། རིམས་ལ་སོགས་པ་ནད་ཚབ་ཆེན་གྱིས་ན་བ་དང་། མཛེ་བྱུང་བ་དང་། ཁེ་འདོད་པས་ཚོང་བྱས་ནས་མཛོ་ཡན་ཤི་ནས་གླང་ཤི་བྲག་ཟད་ལ་སོང་བ་དང་། རྒས་པས་སྦྱོར་མི་བཟོད་པར་སོང་བ་དང་། རབ་བྱུང་གི་སྡོམ་པ་ཤོར་ནས་ཁྱི་རོ་རུལ་བ་ལྟར་སོང་བ་དང་། མ་འཛོམ་པ་དང་། མི་དང་མི་མ་ཡིན་པས་གནོད་པ་སྐྱེལ་བ་དང་། ངད་པ་དང་ཤེས་རབ་མེད་པ་ལ་སོགས་པ་དང་། ཇི་ཙམ་ཉན་ཡང་ཆོས་མི་གོ་བ་དང་། བསམ་དུ་མ་བཏུབ་པ་དང་། ཆགས་སྡང་ལ་སོགས་པ་རྒྱས་པ་དང་། དབང་ཆུང་བས་ཕ་སྤུན་ལ་སོགས་པ་མཉམ་པོས་རྡོག་ཉེད་དང་བརྙས་བཅོས་ལ་སོགས་མི་འདོད་པའི་གནོད་པ་ཐམས་ཅད་རང་ལ་ལེན་པའོ། རང་ལ་དེ་དག་བྱུང་བ་དང་བྱུང་གིས་དོགས་པ་དང་། གཞན་ཡང་ཆགས་ཆེ་བ་དང་། ཡུལ་ས་གཉན་པ་དང་། རོ་བག་དང་། མི་གཙང་བ་བྱུང་གིས་དོགས་པ་དང་། རྨི་ལམ་ངན་པ་དང་། རྟགས་དང་མཚན་མ་ངན་པ་དང་། གཞན་གྱི་གཏད་ཁྲམ་དང་རྦོད་གཏོང་དང་། འདྲེ་འགྲས་ལ་སོགས་པ་བྱུང་གིས་དོགས་པ་ཐམས་ཅད་ལ་སེམས་ཅན་གྱི་དེ་ཐམས་ཅད་རང་ལ་ལེན། བླངས་པས་ཀྱང་རང་ལ་ཕན་དུ་རེ་བའི་ལྟོས་པ་གང་ཡང་མི་བྱེད་པའོ། །ད་ནས་ཕྱི་སྣོད་ཀྱི་ངམ་གྲོག་གམ། གཡང་སའམ། ཚེ་ར་མ

B(Autochthonous Tibetan Literature)/B.i (ACIP SUNGBUM_dge lugs)/B.i.28 (BLO SBYONG)/SEMS DPA_ CHEN PO DKON MCHOG RGYAL MTSAN GYIS PHYOGS BSGRIGS MDZAD PA_I BLO SBYONG BRGYA RTZA__THE COMPENDIUM OF INSTRUCTIONS FOR DEVELOPING A GOOD HEART,_ COMPILED BY THE GREAT BODHISATTVA KONCHOK GYELTSEN/s06969e.txt


༄༅། །གྱི་སྒྲས་གདུང་བའི་ཉོན་མོངས་མེད་པར་དཀའ་ཐུབ་ཀྱིས་ལས་འབྲས་ཀུན་སྤོང་ནུས་པར་འགྱུར་བར་ཐལ། དཀའ་ཐུབ་དེ་ལ་ལས་ཐམས་ཅད་ནུས་པ་གཅིག་ཏུ་འདྲེས་བར་བྱེད་པའི་མཐུ་ཡོད་པའི་ཕྱིར། ཕྱི་མ་ལྟར་ན། དཀའ་ཐུབ་འདིས་ལས་ཀྱི་ནུས་པ་གཅིག་ཏུ་འདྲེས་པ་དང་། ནུས་པ་རགས་པ་ཟད་པར་བྱེད་པ་སོགས་སུ་འགྱུར་བ་མ་ཡིན་པར་ཐལ། དཀའ་ཐུབ་དེ་ནི་ལས་ངན་གྱི་འབྲས་བུ་ཡིན་པའི་ཕྱིར། བ་གླང་གིས་ཞིང་རྨོ་བ་ལ་སོགས་པའི་ལས་བཞིན་འོ་ན་ཁྱེད་རང་ཡང་བྱམས་སོགས་གོམས་པ་དང་གཟུངས་སྔགས་བཟླས་པ་ལས་སྒྲིབ་པ་འདག་པར་འདོད་པ་དང་འགལ་ལ། ཡང་སྲེད་པ་བཅོམ་ན་ལས་མཐའ་དག་ཀྱང་བཅོམ་པར་འགྱུར་བས་ལས་ཀྱི་གཉེན་པོ་མེད་པ་འགལ་ལོ་ཞེ་ན། གང་ཡང་སྐྱོན་ཆགས་སོགས་རྣམས་འགོག་པར་བྱེད་པའི་བདག་མེད་རྟོགས་པའི་ཤེས་རབ་ཆོས་ཅན། མ་འོངས་པ་ན་སྐྱེ་བར་འདོད་པའི་ཉོན་མོངས་དེས་བསྐྱེད་པའི་ལས་ཀྱི་འབྲས་བུ་འབྱིན་པ་ལ་གནོད་ནུས་པར་འགྱུར་ཏེ། མ་འོངས་པ་ན་སྐྱེ་བར་འདོད་པའི་ཉེས་པ་བཅོམ་པའི་ཕྱིར། ཇི་ལྟར་ལས་བྱས་པའི་འབྲས་བུ་ཞར་བ་དང་སྒུར་པོ་ལ་སོགས་པ་གྲུབ་ཟིན་ཉམས་པར་འགྱུར་བ་མ་ཡིན་པར་ཐལ། འབྲས་བུ་གྲུབ་ཟིན་པ་མི་སྐྱེ་བར་བྱེད་མི་ནུས་པའི་ཕྱིར། དེ་བཞིན་དུ་གཟུངས་སྔགས་བཟླས་བ་སོགས་ཀྱིས་ལས་སྒྲིབ་འགའ་ཞིག་འབྲས་བུ་རྣམ་སྨིན་སྐྱེ་མི་རུང་དུ་བྱེད་ནུས་ཀྱང་། སྲེད་པ་མ་སྤངས་པར་ལས་མཐའ་དག་ཟད་པར་བྱེད་ནུས་པའི་གཉེན་པོ་ནི་སུ་ཡང་མེད་དོ། །ཡང་ན་གཞུང་སྔ་མས

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/RGYAL TSAB DAR MA RIN CHEN_GYELTSUB DHARMA RINCHEN/s05450m.txt


ལུགས་སོགས་ངན་ཁག་བླ་མར་བཀལ་ཏེ་ཕྲན་གྱི་བསམ་འཆར་རྣ་རྒྱབ་ཀྱི་ལྷགས་པར་གཏོང་རྩིས་གདའ། དེར་དགོན་པའི་དགེ་འདུན་ཚོར་ཆོས་འབྲེལ་ཞིག་བྱས། དེ་ནས་ཤོག་དྲུག་སྒྲོ་འདོག་གྲོང་དུ་༸་རྒྱལ་བ་ཚུལ་ཁྲིམས་རྒྱ་མཚོའི་འཁྲུངས་ཁང་དུ་ཞག་གཅིག་བསྡད། དེར་ཆ་ཕྲེང་དགོན་ཡུལ་གྱི་བསུ་མི་རྟ་པ་ལྔ་བཅུ་སྐོར་འབྱོར། རག་ལྟག་དགོན་པ་སོགས་བརྒྱུད་དེ་ཆ་ཕྲེང་གནས་ནང་ཚང་དུ་ཞག་གཅིག་བསྡད། དེར་བསམ་གླིང་དགོན་པའི་མཁན་པོ་ལས་ཐོག་པ་གཉའ་ནང་གྲོ་འབྲུ་དགེ་བཤེས་བློ་བཟང་མཐར་ཕྱིན་སོགས་ལས་སྣེ་རྣམས་འབྱོར། གྲོ་འབྲུ་དགེ་བཤེས་ཁོང་ཕྲན་གྲ་སར་སྡོད་སྐབས་གྲྭ་ཚང་དབུ་མཛད་ཡིན་ཞིང་རྒན་རིན་པོ་ཆེ་ནས་ཕྲན་ལ་བཀའ་བཀྱོན་ཕྱག་འབེབས་སོགས་གནང་སྐབས་ངོ་ཆེན་དགོངས་སེལ་ཞུ་བ་སོགས་ཀྱིས་ཕན་ཚུན་དགའ་བརྩེ་ཆེ་བ་བྱེད་ཡུལ་ཞིག་ཡིན་སྟབས་དེ་ཉིན་ངོས་འཕྲད་སྐབས་ངེད་གཉིས་ཀ་དགའ་ཚོར་ཆེན་པོ་བྱུང་། དེའི་སང་ཉིན་ཟླ་བ་བཅུ་གཅིག་པའི་ཚེས་གསུཾ་ལ་ཆ་ཕྲེང་བསམ་འཕེལ་གླིང་དགོན་དུ་འབྱོར། རེ་ཞིག་ངལ་གསོས་ཀྱིས་ལྷོད་བསྡད་ཐོག་ཕྱི་ལུས་ཀྱི་ཆ་ལུགས་གཅིག་ཀྱང་ནང་སེམས་ཀྱི་འཁྱེར་སོ་ཐ་དད་པའི་སྐྱེ་བོ་སྣ་ཚོགས་ཤིག་ངོས་འཕྲད་དུ་བྱུང་། །རང་ལོ་ཉེར་ལྔ་པ་ཤིང་གླང་ཟླ་བ་དང་པོའི་ཚེས་ནང་དགོན་གྱི་སྨོན་ལམ་སྐབས་ཉིན་ལྟར་སྔ་དྲོའི་ཆོས་རར་བསྐྱོད་ཅིང་། སྔར་སྲོལ་སྐྱེས་རབས་སོ་བཞི་པ་འཆད་ཚེ་སྙན་ངག་གིས་བཅིངས་པ་དང་། དེ་ཕྱོགས་སྐྱ་སེར་ཕལ་ཆེ་བ་ཆོས་ཉན་མ་མྱོང་བར་ལོ་མང་སོང་བ་ཤ་སྟག་ཡིན་གཤིས་གོ་སླ་དང་དོན་རྟོགས་སླ་བའི་ཆེད་དང་། མི་ཕལ་ཆེར

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/SKYABS RJE KHRI BYANG RIN PO CHE_KYABJE TRIJANG RINPOCHE/s00296i.txt


༄༅། །སྔགས་ལ་དམ་དོག་ཆེ་བར་མཛད་ཀྱང་ནང་དུ་རང་ཉིད་སྔགས་ཀྱི་ཉམས་ལེན་ཕུལ་དུ་ཕྱིན་པ་མངའ་བས། དཔལ་གསང་བ་འདུས་པའི་རྫོགས་རིམ་གྱི་རྨི་ལམ་འཛིན་པ་ལ་མངའ་བརྙེས་པས་རྨི་ལམ་དུ་སངས་རྒྱས་ཀྱི་ཞིང་གཞན་དུ་བགྲོད་པ་དང་། གདུལ་བྱ་ལ་ཆོས་སྟོན་པ་དང་། སངས་རྒྱས་བྱང་སེམས་ལས་ཆོས་ཉན་པ་སོགས་སྤྲུལ་བསྒྱུར་སྣ་ཚོགས་ནུས་པ་ཞིག་སྟེ། དེའི་ཚུལ་ཟུར་ཙམ་ནི་སྔར་སྨོས་བ་ལྟར་རོ། །དེ་ལྟར་བསྟན་འགྲོའི་དོན་རྒྱ་ཆེར་མཛད་ནས་དགུང་ལོ་དོན་གཉིས་བཞེས་པའི་ཆེ་དགེ་འདུན་རྣམས་ལ་བསླབ་བྱ་རྒྱས་པར་མཛད་དེ་གྲྭ་སྐོར་གྱི་གདན་ས་མོན་གྲབ་ལ་གཏད་ནས་ཞི་བར་གཤེགས་སོ། །འདུལ་འཛིན་ཆེན་པོ་འདི་ལ་སློབ་མ་བསམ་གྱིས་མི་ཁྱབ་པ་ཡོད་ཀྱང་ཐུགས་སྲན་ཐུ་བོ་རང་གི་རྒྱལ་ཚབ་ཏུ་མངའ་གསོལ་བ་ནི་དགེ་བའི་བཤེས་གཉེན་མོན་གྲ་པ་ཆེན་པོའོ། །དེས་ན་བྱང་ཆུབ་ལམ་རིམ་ལ་བློ་སྦྱོང་བར་འདོད་པ་རྣམས་ཀྱིས་འདུལ་འཛིན་ཆེན་པོ་འདི་ལ་གསོལ་བ་འདེབས་ཤིང་བསྟན་པའི་ནང་མཛོད་འདུལ་བའི་བཅས་མཚམས་དག་པ་གཞིར་བཟུང་ནས་བྱང་ཆུབ་ལམ་གྱི་རིམ་པ་ལ་བློ་སྦྱང་བར་བྱའོ།། ༈ །།ཆོས་མངོན་རྒྱ་མཚོའི་མཐར་སོན་མོན་གྲ་པ། ཞེས་བསྔགས་པ། དགེ་བའི་བཤེས་གཉེན་མོན་གྲ་པ་ནི། མོན་དང་མཚོ་སྣའི་བར་གྱི་ཡུལ་མོན་གྲབ་ཏུ་སྐུ་འཁྲུངས། གཞོན་ནུ་ཉིད་ནས་ཆོས་ཀྱི་བག་ཆགས་བརྟས་པས་རང་ཡུལ་ཉེ་དུ་དང་བཅས་པ་ལ་མ་ཆགས་པར་མཆིལ་མའི་ཐལ་བ་བཞིན་དོར་ཏེ་གྲྭ་སྐོར་དུ་མཁན

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/S05985E1.TXT


དེ་ནི་ས་བཅུ་མཐར་ཕྱིན་ཏོ། །ཞེས་དང་། ཡང་སྐུའི་སྐྱེ་བ་རྟིང་མ་ལ་དགའ་ལྡན་དུ་བྱམས་པའི་དྲུང་དུ་བྱང་ཆུབ་སེམས་དཔའ་འཇམ་དཔལ་སྙིང་པོ་ཞེས་བྱ་བར་སྐྱེ། དེའི་རྟིང་མ་ལ་འཛམ་བུ་གླིང་གཞན་ཞིག་ལ་ཆོས་རྒྱལ་ཞིག་ཏུ་སྐྱེ་བ་བཞེས་ནས་འགྲོ་དོན་རླབས་ཆེ་བར་མཛད། སྐྱེ་བ་གསུམ་པ་ལ་འཛམ་གླིང་འདིར་ཤར་ཕྱོགས་སུ་རི་རྩ་ཞེས་བྱ་བའི་གཙུག་ལག་ཁང་དུ་པཎྜི་ཏ་ཛྙཱ་ན་ཡེ་ཤེས་ཤྲཱི་དཔལ་ཞེས་བྱ་བར་སྐྱེ་བ་འཛིན་འཁོར་གཉིས་སྟོང་འདུ་ཞིང་འཁོར་ཐམས་ཅད་ཀྱང་ཚོགས་པ་ཆེན་པོ་དང་སྦྱོར་ལམ་ལ་གནས་པ་ཤ་སྟག་འབྱུང་ངོ། །ཞེས་པ་དང་། གདམས་ངག་འབོགས་པའི་རྒྱལ་པོ་ལས། དེ་ནས་འཕོས་ནས་ཤར་ཕྱོགས་ཀྱིས། །རྨད་བྱུང་བཀོད་པའི་འཇིག་རྟེན་དུ། །སེང་གེ་ང་རོ་ཞེས་བྱར་འགྱུར། །དེ་ལ་དད་བྱེད་ཞིང་དེར་སྐྱེ། །ཞིང་མཆོག་དེ་ནི་ཁྱད་པར་འཕགས། །ཞེས་པ་དང་། རྟོགས་ལྡན་པ་ལ་འཇམ་དཔལ་གྱིས། །དེའི་ཚེ་སྙིང་སྟོབས་ཕུལ་དུ་ཕྱིན་པའི་སེམས་དཔའ་ཆེན་པོ་འདི་ཉིད་ནི་སངས་རྒྱས་ཀྱི་ཞིང་དཔག་ཏུ་མེད་པ་འདས་པའི་བྱང་ཤར་མཚམས་སུ་ངོ་མཚར་རྨད་བྱུང་བཀོད་པ་སྣ་ཚོགས་པས་མཛེས་པ་ཞེས་བྱ་བའི་ཞིང་དུ་དེ་བཞིན་གཤེགས་པ་སེང་གེ་ང་རོ་ཞེས་བྱ་བར་འཚང་རྒྱ་ལ། ཞེས་གསུངས་ཤིང་། ལམ་སྒྲོན་ལ་བུ་མོ་བསོད་རྒྱན་མས་དྲིས་པའི་ལན་དུ་རྗེ་འདི་མ་འོངས་སངས་རྒྱས་བདུན་པའམ་བཅུ་གཅིག་པ་སྤྱན་ལེགས་དང་སེང་གེ་ང་རོར་འགྱུར་བར་གསུངས་པ་སོགས་ཀྱི་དོན་ལྟར་དུ་མཁས་གྲུབ་རྗེས། དེ་ནས་དེར་ནི་བདེ་གཤེགས་དབང་པོའི་ཏོག་ནས་རྒྱལ་སྲས་ཤ་སྟག་གོ། ཞེས་པས་དབང་པོ་ཏོག་གིས་རྒྱལ་སྲས་སྙིང་སྟོབས་ཆེན་པོ་དེས་མ་དག་པའི་ཞིང་དུ་མར་རྡོ་རྗེ་ཐེག་པའི་ལམ་རྒྱས་པར་མཛད་དེ་མཐར་ངོ་མཚར་རྨད་བྱུང་གི་ཞིང་དུ་མཆོག་གི་སྤྲུལ་སྐུའི་མཛད་པ་སྟོན་པར་ལུང་དེ་དག་གིས་ཟིན་ཞིང་སེང་གེ་ང་རོ་དང་ཞིང་དེའི་ཡོན་ཏན་སོགས་བཤད་པ་ལྟར་རོ།། །།དེ་དག་གི་ལུང་བསྟན་སྔར་བྱུང་གཞན་ཇི་བཞིན་བྱུང་ན་རྗེའི་ཐད་དུ་ཇི་སྟེ་མི་བདེན། དེ་བས་ན་དེ་དག་ལ་ཡིད་ཆེས་པར་བྱ་རིགས་ལ། འདི་ནས་དགའ་ལྡན་དུ་འབྱོན་པ་དང་ངོ་མཚར་རྨད་བྱུང་གི་ཞིང་དུ་གཤེགས་པར་གསུངས་པ་དང་རྟོགས་ལྡན་པ་ལ་འཇམ་དབྱངས་ཀྱིས་རྗེ་རིན་པོ་ཆེ་འདི་སངས

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/SUMBHA MKHAN PO YE SHES DPAL _BYOR GYI CHOS _BYUNG_RELIGIOUS HISTORY BY SUMBHA KENPO YESHE PELNJOR/s12263e.txt


རྣམས་ཀྱི་བང་སོར་ཡང་མཇལ། ལྷོ་ཁ་ནས་གྲུབ་ཆེན་རྐྱང་བུའི་གདུང་རུས་ཀྱི་སྐུ་རང་བྱོན་བཅུ་གསུམ་ལ་མཇལ། གཞན་ཡང་སློབ་དཔོན་པད་མའི་ལྕགས་ཀྱི་རྡོ་རྗེ་དང་བསེ་འབག་སོགས་རྟེན་འགངས་ཅན་མང་བོར་མཇལ། པོ་ཏཱ་ལར་མཇལ་སྐབས་དེ་གའི་བདག་གཉེར་ཁང་གིས་གསོལ་སྟོན་ཞིག་ཀྱང་གནང་སྟེ། གསུང་བཤད་ཅིག་གནང་དགོས་ཞེས་ཞུས་པ་ལྟར་བཤད་པ་ཞིག་ཀྱང་བྱས། དེ་ལྟར་ཟླ་ངོ་བཞིར་བསྡད་ནས་སྤྱི་ཟླ་བཅུ་གཅིག་པའི་ཚེས་འགོར་གནམ་གྲུར་ཞུགས་ཏེ་ཁྲིན་ཏུའུ་རུ་སླེབས། དེ་གར་པཎ་ཆེན་རིན་པོ་ཆེ་དང་། གུང་ཐང་རིན་པོ་ཆེར་འཇལ་འཕྲད་བྱུང་། ལྷོ་ནུབ་མི་རིགས་སློབ་གྲྭར་ཐེངས་གཉིས་སོང་ནས་རིག་གནས་ཀྱི་བཤད་པ་དང་སྔགས་ཀྱི་ཀློག་ཐབས་ཤིག་ཁྲིད། སྤྱི་ཟླ་བཅུ་གཅིག་པའི་ཟླ་མཇུག་ཏུ་འབར་ཁམས་སུ་སླེབས། སྤྱི་ཟླ་བཅུ་གཅིག་པའི་ཚེས་སུམ་ཅུའི་ནུབ་ནས་མི་ཁ་ཤས་ལ་ལེགས་བཤད་སྙིང་བོའི་བཤད་ལུང་ཤོག་བུ་བཅོ་ལྔ་ཙམ་བཏོན། སྤྱི་ཟླ་བཅུ་གཉིས་པའི་ནང་མི་རིགས་གྲངས་ཉུང་དང་ཆོས་ལུགས་ཀྱི་མི་སྣ་དྲུག་ཅུ་ལྷག་གི་ལྟ་སྐོར་ཚོགས་པའི་ཚོགས་གཙོ་བྱས་ཏེ་རང་རྒྱལ་གྱི་ལྷོ་ཕྱོགས་ཀྱི་ཞིང་ཆེན་དགུའི་གྲོང་ཁྱེར་ཆེ་ཁག་རྣམས་སུ་ལྟ་སྐོར་བྱས། ཧྲང་ཧེ་ནས་སྤྱི་ལོ་སར། བཞག་ལྡོམ་སློབ་འབྲིང་གི་དགེ་སློབ་ཡོངས་དང་། མཛོད་དགེའི་བོད་སྨན་ཁང་གི་མི་འགའ་ལ་ཡིག་བསྐུར་སྙན་ཚིག་གིས་བརྒྱན་པ

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/DMU DGE BSAM GTAN RGYA MTSO_MUGAY SAMTEM GYATSO/s12336e.txt


བཅས་པ་སྟེར་བའི་སློང་བ་པོ་ལ་དགའ་རིགས་ཤིང་སྦྱིན་པ་ལ་ལྷག་པར་སྤྲོ་བ་མཛད་པ་རིགས་སོ། །གཉིས་པ་ལ་གསུམ། བསམ་སྦྱོར་རྒྱ་ཆེ་བ་ལ་བསླབ་པ་དང་། ཆོས་བཞི་པོས་རབ་སྒྲུབ་པ་དང་། ཁྱད་པར་ཅན་སྒྲུབ་པའོ། །དང་པོ་ནི། དུས་རྟག་ཏུ་གཞན་ལ་ཕན་པའི་ཐུགས་རྒྱ་ཆེན་པོ་དང་སྦྱོར་བའི་སྒོ་ནས་མཛད་པ་རྒྱ་ཆེན་པོ་ལ་དགྱེས་པར་མཛོད་ཅིག་སྟེ་རྒྱུའི་དུས་ན་རྒྱ་ཆེན་པོའི་ལས་ལས་འབྲས་བུ་ནི་ཐམས་ཅད་རྒྱ་ཆེན་པོ་འབྱུང་བར་འགྱུར་བས་སོ། །གཉིས་པ་ནི། རྒྱལ་པོ་རང་ལས་དམན་པ་རྣམས་ཀྱིས་ནི་བློར་མི་ཤོང་ཞིང་ཡིད་ལའང་བསམ་པར་མ་གྱུར་པའི་ཆོས་བཞི་མཛོད་ཅིག་།དེ་ཡང་དཀོན་མཆོག་གསུམ་གྱི་རྟེན་ཁྱད་པར་ཅན་བཞེངས་པས་རང་ལ་ཕྱོགས་བཅུར་སྙན་པའི་གྲགས་པ་དང་། མཛེས་པའི་དཔལ་དང་ལྡན་པར་མཛོད་ཅིག་པའོ། །གསུམ་པ་ནི། རྒྱལ་པོ་རང་དང་མཉམ་པ་དང་རང་བས་དམན་པ་བ་ལས་དེ་བྱས་ཀྱང་བ་སྤུ་མི་ལྡང་བ་གཏམ་ངན་བྱུང་བ་ཤི་ནའང་སྙན་པར་མི་འགྱུར་བས་རྒྱལ་པོས་རེ་ནི་མ་བྱས་ཀྱང་བླའོ། །གཙུག་ལག་ཁང་ལ་སོགས་པ་རྒྱ་རབ་ཏུ་ཆེ་བའི་ཕྱིར་རྒྱ་ཆེན་པོ་རྣམས་མཐོང་ནས་རང་དང་མཉམ་པའི་རྒྱལ་པོ་གཞན་ལས་ང་ལྷག་གོ་སྙམ་པའི་སྙེམས་པ་དང་བྲལ་བ་དང་། རང་དང་མཉམ་པ་གཞན་ལ་སྤྲོ་བ་སྐྱེད་ཅིང་སྟེ་རྒྱལ་པོས་དེ་ལྟ་བུ་བྱའོ་སྙམ་པའོ། །རྒྱལ་པོ་རང་ལས་དམན་པ་རྣམས་འདི་ལྟ་བུ་ག་ལ་འགྲུབ་སྙམ་དུ་སྤྲོ་བ་འཛོམས་པར་བྱེད་པ་རྒྱལ་པོའི་ནོར་བདོག་པ་ཐམས་ཅད་གཏུགས་ཏེ་ཟད་ཀྱི་བར་དུ་མཛོད་ཅིག་པའོ། །ཡང་ན་རྒྱ་ཆེན་རྣམས་ཞེས་པ་རང་ལས་སྟོབས་ཆེ་བའི་རྒྱལ་པར་རྒྱལ་འཇོམས་པ་ལ་བཤད་དོ། །ལོང་ཡོད་མི་བྱ་བར་མྱུར་དུ་སྒྲུབ་པར

RGYAL TSAB RJE DAR MA RIN CHEN_GYALTSAB JE DHARMA RINCHEN


།། ཕྱི་རོལ་གྱི་རྒྱ་ཆེན་པོའི་ཆོས་སྡེ་པ་བཞི་ལུས་ལ་ནང་དུ་སྡོམ་པ་འཆད་པ་གང་ཕྱིར་ཞེས་པ་ལ་སོགས་པ་སྟེ། གང་ཕྱིར་སྤྲུལ་པ་གནས་པའི་ཕྱིར་ཞེས་པ་ལྟེ་བའི་ཨ་དེ་ལུས་སྤྲུལ་པའི་གཞི་བྱེད་པས་སོ། །དེས་ན་སྤྲུལ་བའི་འཁོར་ལོ་གནས་བརྟན་པ་ཞེས་པ་སྤྲུལ་པར་ཆོས་མཐུན་པས་གནས་བརྟན་པའི་སྡེ་པའོ། །ཆོས་ནི་སྨྲ་བས་བྱུང་ཞེས་པ་འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་སེམས་སུ་འདུས་ལ། སེམས་ལས་སྨྲ་བ་ཐམས་ཅད་འབྱུང་བས་སྨྲ་བར་ཆོས་མཐུན་པས་ཆོས་ཀྱི་འཁོར་ལོ་ཐམས་ཅད་ཡོད་པར་སྨྲ་བའི་སྡེ་པའོ། །མགྲིན་པ་ཀུན་རིག་ཅེས་པ་རོ་དྲུག་གིས་བཀུར་བས་མགྲིན་པ་ཀུན་གྱིས་བསྐུར་བའོ། །བདེ་ཆེན་མགོར་གནས་ཞེས་པ་རྟག་ཏུ་སྤྱི་བོ་ན་བདེ་བའི་རང་བཞིན་དུ་གནས་པས་མང་བའམ་ཕལ་ཆེ་བས་དགེ་འདུན་ཕལ་ཆེན་པའོ། །དེས་ན་སྡེ་པ་བཞི་རང་གི་ལུས་ལ་ཚང་ཞེས་པའི་དོན་དེ་ལུས་ཀྱི་གནས་ལུགས་ལས་ལུས་ཐབས་དང་ཤེས་རབ་ཏུ་གཏན་ལ་ཕབ་པའོ། ། འདི་ན་མར་ལུས་སྤྲུལ་པའི་དགེ་སློང་དུ་སྟོན་ཏེ་འདིས་ལུས་དངོས་པོའི་གནས་ལུགས་ལས་ལུས་རྫོགས་པའི་སངས་རྒྱས་སུ་གཏན་ལ་ཕབ་པ་སྟོན། དེ་ལས་ཀྱང་སྲིད་པ་གནས་པ་སངས་རྒྱས་སུ་གནས་པ་སྟོན་ཏེ། དེའི་འཐད་པ་ནི་ལུས་སྤྲུལ་པའི་དགེ་སློང་ཡིན་པའི་ཕྱིར་རོ། །དེ་ལྟར་ཡིན་པའི་འཐད་པ་སྟོན་པ་སྡེ་པ་ཞེས་བྱ་སྐུ་རུ་བརྗོད། ལྟོ་པ་ཞེས་པ་མའི་ལྟོ་བའོ། །གནས་སུ་བརྗོད་ཅེས་པ་དགེ་འདུན་བཞུགས་པའི་གནས་སུའོ། །སྐྱེ་གནས་འདོད་ཆགས་བྲལ་ཞེས་པ་སྐྱེ་གནས་ནས་འབྱུང་བ་ལྷན་ཅིག་སྐྱེས་པའི་སྣང་བ་ལས་བྱུང་བས་ཁྱིམ་ལ་འདོད་ཆགས་དང་བྲལ་བ་ཡིན་ནོ། ཁྲུ་མ་ཆོས་གོས་ཞེས་པ་ཕྱིའི་ཆོས་གོས་ཁྲུ་མའོ། ། ཕྱིའི་མཁན་པོ་ནང་དུ་ཚང་བས་མ་མཁན་པོ་ཞེས་པའོ། །སྤྱི་བོར་ཐལ་མོ་སྦྱར་བ་ཕྱག་ཅེས་པ་སྐྱེ་བའི་དུས་སུ་ཐལ་མོ་སྦྱར་བ་མཁན་པོ་ལ་ཕྱག་འཚལ་བའོ

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2689_bo-x-ewts,sa-x-iast,zh-latn-pinyin.txt


པོའི་དུས་ཆེན་ལ་མཆོད་པ་དང་སྨོན་ལམ་ཤིན་ཏུ་རླབས་ཆེ་ཞིང་ངོ་མཚར་བར་མཛད། འདི་མཚམས་སུ་གནས་རྙིང་པ་ཀུན་དགའ་བདེ་ལེགས་ཀྱིས་མཛན་པའི་རྣམ་ཐར་དུ། དེ་སྐབས་ཁྱད་པར་དུ་མངོན་པར་རྟོགས་པའི་རྒྱན་མདོ་དང་སྦྱར་བའི་བཤད་པ་རྒྱས་པ་ཞིག་གསུངས་པ་རྫོགས་པའི་དུས་སུ་མཆོད་པ་རྒྱས་པ་ཞིག་གྱིས་གསུངས་པར། གཞན་རྣམས་ཀྱིས་ཀོང་རྣམས་བླངས་ཚར་རྗེས་ཀུན་མཁྱེན་དར་མ་རིན་ཆེན་གྱིས་མཆོད་ཀོང་གཞན་མ་རྙེད་པར་མཆོད་ཁང་ནས་ཀཊོར་ཆེན་པོ་ཞིག་བཞེས་ཏེ། སྡོང་བུ་ཆེན་པོ་ཞིག་མར་གྱིས་བརྒྱན་པར་མཛད་ནས་ཕུལ་བས། རྗེ་ཉིད་ཞལ་འཛུམ་མཛད་ནས་གཞན་རྣམས་ཀྱི་ཀོང་བུའི་མར་ཁུ་ཐམས་ཅད་ཀཊོར་དེར་བླུགས་གསུངས་པ་བཞིན་བླུགས་པས་མར་གྱིས་ཁེངས་ཤིང་མར་མེ་ཆེན་པོ་གསལ་ཞིང་མཛེས་པ་ཞིག་བྱུང་བས་རྗེའི་ཞལ་ནས་རྟེན་འབྲེལ་ལེགས་གསུངས། དེ་དུས་སྔར་གསེར་འཕྲེང་གི་གྲུབ་མཐའ་དང་མི་འདྲ་བ་མང་པོ་བྱུང་བས་སླར་ཡང་ཊི་ཀ་ཞིག་མཛད་འཚལ་ཞེས་སློབ་མ་རྣམས་ནས་ཞུ་བཞིན་ཡོད་པ་ལ། ད་འདིའི་གནད་རྣམས་བླ་མ་དཀའ་བཅུ་བས་ཟིན་ཕྲིས་ཐོབ་ལ་ཕྱིས་ཁྱེད་ཀྱིས་ཊིཀ་རྩོམས་ཤིག་ཅེས་ཞལ་ཏ་བྱོན་པས། དངོས་སུ་ཊིཀ་རྩོམས་པའི་གནང་བ་དང་། ཕ་རོལ་ཏུ་ཕྱིན་པའི་བསྟན་པ་གཏད་པ་ལྟ་བུ་ནས་དོན་གྱིས་རྒྱལ་ཚབ་ཏུའང་དབང་བསྐུར་བར་མཛད་དོ། །འདི་བདག་གིས་རྭ་སྒྲེང་དུ་ཕྱིན་དུས་སྒྲོ་སྐུར་མེད་པ་ལས་ཐོས་པ་ཡིན་ནོ། །ཞེས་བྱུང་ངོ། །དེས་ན་སྔར་གསེར་འཕྲེང་གི་གྲུབ་མཐའ་དང་མི་འདྲ་བ་བྱུང་ཞེས་པ་ནི། ལེགས་བཤད་གསེར་འཕྲེང་འདི་ཉིད་སྔ་དུས་རྗེ་བདག་ཉིད་ཆེན་པོས་རྒྱལ་བའི་གསུང་རབ་མཐའ་དག་ལ་དཔྱད་པ་ཡོངས་སུ་རྫོགས་པའི་ཚུལ་མ་བསྟན་གོང་དུ་མཛད་པས། དོན་གྱི་ཆ་ལ་འཁྲུལ་པ་མེད་ཀྱང་ཁས་ལེན་གྱི་འཛིན་མཚམས་དང་། བཤད་སྲོལ་འགའ་ཞིག་བོད་སྔ་རབས

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/sl00191i.txt


ཆད་རྗེ་ཉིད་ནས་བསླབས༑ འདི་ལ་གནང་བའི་དཔྱིད་གླུའི་གདངས་འདི་རྡོ་རྗེ་འཆང་ལྕང་སྐྱ་རོལ་པའི་རྡོ་རྗེ་སྐུ་ན་རིམ་གཡ་ཨིས་མཁའ་འགྲོས་གླུ་ལེན་པ་དངོས་སུ་གསན་ནས་དེ་དང་རྣམ་པ་མཐུན་པར་མཛད་པའི་བྱིན་རླབས་ཅན་ཡིན་པས་བཅོས་བསྒྱུར་མི་ཆོག་པའི་བཀའ་བཅད་མཛད་ཅིང་། རྗེ་ཉིད་ཀྱིས་རྣལ་འབྱོར་གསང་མཐའི་ཉེ་ལམ་ལ་བརྟེན་ནས་ཕྱི་ནང་གི་མཁའ་སྤྱོད་གྲུབ་པའི་རྟོག་པ་གསར་དུ་བརྙེས་པའི་ཚུལ་མཛད་པའི་གནས་ཡིན། དེ་དང་ས་ཁད་ཧ་ཅང་མི་རིང་བ་ན་སྔོན་ཀརྨ་རོལ་པའི་རྡོ་རྗེ་ཡུན་རིང་དུ་བཞུགས་ནས་བྱིན་གྱིས་བརླབས་ཤིང་། གཡས་གཡོན་གྱི་བྲག་ངོས་ལ་དབང་ཕྱུག་ཡབ་ཡུམ་གྱི་མཚན་མ་དངོས་སུ་དོད་པ་སོགས་རྒྱུད་སྡེ་རྣམས་ལས་རྣལ་འབྱོར་བསྒྲུབ་པའི་གནས་སུ་བསྔགས་པའི་མཚན་ཉིད་དང་ལྡན་པར་དོན་གྲུབ་གཞིས་ཀ་གཟིམས་ཁང་ཨུ་རྒྱན་གླིང་རྭ་སྐོར་དང་བཅས་པ༑ དེ་དང་འདབས་ཆགས་པར་སྐྱེད་ཚལ་ཡིད་དགའ་ཆོས་འཕེལ། མཐའ་བསྐོར་དུ་ལྗོན་ཤིང་གི་རྭ་བ། དེའི

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/MDO SMAD_RELIGIOUS HISTORY OF AMDO/s01023e.txt


༄༅། །གཟུགས་བརྒྱད་ཀྱི་ནང་ནས་སྲིད་རྩེའི་སེམས་དེ་ཕྲ་ཞིང་དེ་ལས་ཀྱང་ཕྲ་བར་བྱས་ནས་འགོག་པ་ལ་སྙོམས་པར་འཇུག་པ་ཡིན་པའི་ཕྱིར་ཏེ། མཛོད་ལས། སེམས་མེད་སྙོམས་པར་འཇུག་པའོ། །ཕྲ་བ་ཕྲ་བའི་མཇུག་ཐོགས་སུ། ཞེས་གསུངས་པའི་ཕྱིར། ཕྱིས་ནི་ངེས་པ་མེད་དེ། བསམ་གཟུགས་བརྒྱད་ལ་འགོག་པ་སྤེལ་ནས་སྙོམས་པར་འཇུག་པའི་ཡར་འོང་ཐོད་རྒལ་གྱི་སྙོམས་འཇུག་ཡོད་པའི་ཕྱིར། དང་པོར་འགོག་པ་ལ་སྙོམས་པར་འཇུག་པའི་ཚེ་སྲིད་རྩེའི་སེམས་ཁོ་ན་ལ་བརྟེན་ནས་སྙོམས་པར་འཇུག་པ་མ་ཡིན་ཏེ། དེའི་ཚེ་འདས་ལམ་ལ་བརྟེན་ནས་སྙོམས་པར་འཇུག་པ་ཡོད་པའི་ཕྱིར་ཏེ། ཐེག་དམན་གྱི་འདས་ལམ་དང་སྲིད་རྩེའི་སེམས་ཀྱི་གཞི་མཐུན་མེད་པའི་ཕྱིར། གསུམ་པ་ནི། དང་པོར། འགོག་པ་ལ་སྙོམས་པར་འཇུག་པའི་ཚེ་འདས་ལམ་ལ་བརྟེན་ནས་སྙོམས་པར་འཇུག་སྟེ། དེ་ལ་སྙོམས་པར་འཇུག་པའི་ཚེ་སྲིད་རྩེའི་མཐོང་སྤང་ཉོན་མོངས་སྤོང་དགོས་ཤིང་ཉོན་ཡིད་འགོག་དགོས་པ་གང་ཞིག་།འཇིག་རྟེན་པའི་ལམ་གྱི་མཐོང་སྤང་ཉོན་མོངས་སྤོང་མི་ནུས་ཉོན་ཡིད་འགོག་མི་ནུས་པའི་ཕྱིར། དེའི་ཚེ་དེ་ཁོ་ན་ལ་བརྟེན་ནས་འཇུག་པ་མ་ཡིན་ཏེ། དེའི་ཚེ་སྲིད་རྩེའི་སེམས་ལ་བརྟེན་ནས་འཇུག་པ་ཡོད་པའི་ཕྱིར་ཏེ། ཐེག་དམན་གྱི་འདས་ལམ་དང་སྲིད་རྩེའི་སེམས་ཀྱི་གཞི་མཐུན་མེད་པའི་ཕྱིར། དེ་ནི་སྲིད་པའི་རྩེ་མོ་ལས་གྱིན་དུ་བསྐྱོད་པ་ཞེས་པས་བསྟན། དེ་ནི་སྲིད་པའི་རྩེ་མོ་ལས་གྱེན་དུ་བསྐྱོད་བ་ཞེས་བྱ་ཞིང་དེ་ལ་འདོད་ཆགས་དང་བྲལ་བ་ཞེས་ནི་མི་བྱ་སྟེ། སྲིད་རྩེ་ལ་འདོད་ཆགས་དང་མ་བྲལ་བའི་ཕྱིར་མི་འོང་ལུས་མངོན་བྱེད་འགོག་པ་ལ་སྙོམས་པར་འཇུག་པའི་ཕྱིར།

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/_GOG SNYOMS_CESSATION MEDITATION/s06825m.txt


༄༅། །དམིགས་པར་ཐལ་བར་འགྱུར་བའི་ཕྱིར་རོ། །ཞེས་དམ་བཅའ་བརྗོད་པ་དང་། རྟགས་ཀྱི་ངག་གིས་ལས་རྟག་པ་དང་། སྒྲ་རྟག་ཏུ་དམིགས་པར་མི་འདོད་པ་ལ་མི་འདོད་པའི་འཕེན་བའི་ཐལ་བ་ཙམ་པ་དེ་ནི། དམ་བཅའ་ལྟར་སྣང་འགོག་པའི་ལན་ཞེས་ཤེས་པར་བྱ་སྟེ། ཕྱོགས་ཆོས་མེད་ཀྱང་མི་འདོད་པ་འཕེན་པའི་ཐལ་བ་དེའི་སྒོ་ནས་སྦྱོར་བ་འཐད་བའི་ཕྱིར་ཅེ་ན། གཉིས་པ་ལ་གཉིས། དཔེའི་མཚན་ཉིད་དང་། གཞན་དོན་རྗེས་དཔག་ཕྱོགས་ཆོས་བརྗོད་པ་ལ་ངེས་པར་ལྟོས་པའོ། ། དང་པོ་ནི། གཏན་ཚིགས་བསྒྲུབ་བྱའི་ཆོས་ཀྱི་རྗེས་སུ་འགྲོ་བ་དངོས་སུ་སྟོན་པའི་དཔེ་གང་ཡིན་པ་དེ་མཐུན་དཔེ་དང་། བསྒྲུབ་བྱའི་ཆོས་མེད་པ་ལ་རྟགས་མེད་པར་བརྗོད་པའི་དཔེ་དེ་མི་མཐུན་དཔེར་ཤེས་པར་བྱའོ། །སྦྱོར་བ་གཉིས་པོ་ཡང་གཞན་དོ་རྗེས་དཔག་གི་ཡན་ལག་ཡིན་ཏེ། ལྔ་པའི་མཐའ་ཅན་ཏེ། འབྱུང་ཁུངས་ཀྱི་མཐའ་ཅན་གྱི་ཁྱབ་པ་སྟོན་པའི་དཔེའི་ཡན་ལག་ཡིན་པའི་ཕྱིར། དེ་ནི་རྒྱན་གྱིས་བཀོད་པའི་སྦྱོར་བ་སྒྲ་མི་རྟག་སྟེ། བྱས་པ་མི་རྟག་པའི་ཕྱིར་ཅེས་པའམ། གང་རྟག་པ་མ་བྱས་པའི་ཕྱིར་ཅེས་པ་ལྟ་བུའི་ཚིག་ཕྱི་མ་གཉིས། གཏན་ཚིགས་མིན་གྱི་དཔས་བསྟན་པའི་ཁྱབ་པའི་ཡན་ལག་ཡིན་ཞེས་པའོ། །གཉིས་པ་ནི། གཞན་གྱི་འདོད་པ་འགོག་པའི་གཞན་དོན་རྗེས་དཔག་ལ། ཕྱོགས་ཆོས་ཀྱི་ཡན་ལག་མཚང་བ་སྐྱོན་མེད་པར་ཐལ། རྟགས་ནི་རྩོད་གཞི་ལ་ཉེ་བར་སྦྱར་བ་ལས་ཕྱོགས་ཆོས་བསྟན་པར་འདོད་པའི་ཕྱིར་རོ། །སྒྲ་བྱས་སོ་ཞེས་པའམ། མ་བྱས་པ་མིན་ནོ་ཞེས་པ་བཞིན་ནོ། །གཉིས་པ་ནི། གང་དུ་གཞན་དོན་ཕྱོགས་སེལ་བའི་ཐལ་པ་ཙམ་གྱིས་རང་ཕྱོགས་འཇིག་པར་བྱད

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA KUN BTUS (PRAMANA SAMUCHAYA)_COMPENDIUM ON VALID PERCEPTIONS/s05437a.txt


བ་འདི་དང་འདི་དག་ལ་སྤྱད་པར་བྱའོ། །ཞེས་འཆི་བ་མེད་པ་ལྟར་རེ་བ་ཆེན་པོ་འཇོག་ཅིང་གནས་པ་ན། བློ་བུར་ཐོ་བརྡུངས་སུ་འཆི་བདག་གི་སྲིན་པོ་བརྩེ་བ་པ་མེད་པ་འཇིགས་སུ་རུང་བའི་ཞགས་པ་སྐེ་བར་བཏབ་ཟིན་པ་ཅུང་ཟད་བསྡམས་པས་རེ་བ་ཐམས་ཅད་འབྲས་བུ་མེད་དེ་ཁ་སྟོང་པར་བྱེད་དོ། །ཚོམས་དག་ལས། འདི་ནི་བྱ་བ་བྱས་ཟིན་ད་འདི་བྱ། །དེ་དག་བྱས་ནས་བདག་གིས་འདི་བྱའོ་ཞེས། །དེ་ལྟར་མི་ནི་ཡོངས་སུ་གཤོམ་པ་ན། །རྒ་དང་ན་བཅས་འཆི་བས་མངོན་དུ་འཇོམས་ཞེས་སོ། །ཡང་མི་ཡི་ཡིད་ནི་རྣམ་ཆགས་དག་།མེ་ཏོག་བཞིན་དུ་བསགས་བྱས་ནས། །བྱ་བ་མཐར་ནི་མ་ཕྱིན་པར།། འཆི་བདག་གིས་ནི་དབང་དུ་བྱེད་ཅེས་སོ། །གཞན་ལས་ཀྱང་། འདི་ནི་སང་བྱ་འདི་དེང་ཐང་ཅིག་འོག་ཏུ་བྱ། །འདི་ནི་དེའུ་རེ་བྱ་ཞེས་སྐྱེ་བོ་སེམས་པ་ན། །གཤིན་རྗེ་བེ་ཅོན་ལག་ཐོགས་ཟུར་གྱིས་བལྟ་བ་ཡིས། །མིག་རྩ་དམར་ཁྲོས་མ་རངས་གང་མོ་རེ་སྙན་འདེབས། །སོ་ག་མེ་ཏོག་རྒྱས་པའི་དུས་འདི་འབྱུང་བར་འགྱུར། །ཟླ་བ་གསལ་བས་མཚོན་པའི་སྟོན་དུས་འདི་འབྱུང་ཞེས།། སྐྱེ་བོ་ཐམས་ཅད་དགར་འགྱུར་བདག་གི་ཚེ་འདི་ནི། །ཟད་པར་འགྱུར་ཞེས་ཤིན་ཏུ་མི་དགར་འགྱུར་བ་མེད་ཅེས་སོ། །ཡང་གཞན་ལས། ནད་མེད་ཉི་མ་འདི་ལྟ་བུར།། ཟས་བཅས་འཚེ་བ་མེད་ཀྱང་ནི། །ཚེ་ནི་སྐད་ཅིག་བསླུ་བ་སྟེ། །ལུས་ནི་ཐང་ཅིག་བརྙན་པོ་བཞིན།། ཡིད་བརྟན་མི་རུང་འཆི་བདག་འདི། །བྱས་དང་མ་བྱས་མི་སྡོད་པས། །ན་དང་མི་ན་ཀུན་གྱིས་ཀྱང་། །གློ་བུར་ཚེ་ལ་ཡིད་མི་བརྟན། །འདི་ནི་མ་བྱས་བརྩམས་པ་དང་། །འདི་ཕྱེད་བྱས་པར་གནས་པ་ན། །གློ་བུར་འཆི་བདག་འོངས་ནས་ནི། །ཀྱི་ཧུད་བཅོམ་ཞེས་སེམས་པར་འགྱུར་ཞེས་སོ།། ༈ཐམས་ཅད་ངེས་པར་འཇོམས་པས་ནི། །འདིས་ནི་རང་དབང་མེད་ཅིང་གྲོགས་མེད་པར། །ཆེ་བར་གྲགས་པ་ཚང་དབང་སྐྱོང་བཞི་དང་། །དྲག་ཅིང་གཏུམ་པའི་གནོད་སྦྱིན་སྲིན་པོ་སོགས། །གདུག་ཅིང་དབང་ལྡན་ཀླུ་རྒྱལ་ལ་སོགས་དང་། །ཚན་ཆེན་སྟོབས་ལྡན་སྲེད་མེད་བུ་སོགས་དང་། །རིགས་དང་བརྟུལ་ཞུགས་གྲུབ་པའི

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/BSTAN RIM CHEN MO_GREAT BOOK ON THE STEPS OF THE TEACHING/sl00070n1.txt


གྲགས། གསེར་སྡིངས་པ་གཞོན་ནུ་འོད། མཚན་གྱི་རྣམ་གྲངས། གདུང་རུས། ཡབ་ཡུམ། འཁྲུངས་ཡུལ། གཙང་ཡིན། འཁྲུངས་ལོ། དུས་རབས་བཅུ་གསུམ་པའི་སྐབས་སུ་བྱོན་པ། བླ་མ། ཐང་པེ་བ་འཕགས་པ་སྐྱབས། གཞོན་ནུ་ཚུལ་ཁྲིམས། ལོག་ཕུག་པ། མཛད་འཕྲིན། གཞོན་ནུ་ནས་འདུལ་དཀར་གཞོན་ནུ་ཚུལ་ཁྲིམས་ལས་རབ་ཏུ་བྱུང་། ཇོ་བོ་ནས་བརྒྱུད་པའི་ལམ་རིམ་མན་ངག་དང་བཅས་པ་མང་དུ་གསན་ཞིང་ཐུགས་ཉམས་སུ་བཞེས། ཕྱིས་མཁན་པོ་གཙང་ནག་པ་ལས་བསྙེན་རྫོགས་ཞུས་ནས་འདུལ་བའི་སྐོར་ལ་སྦྱངས་པ་མཛད། ལན་ཅིག་ཤབ་ཀྱི་སྣ་རིངས་སུ་བྱོན་ཏེ་ཞབས་བསྙུངས་ནས་བཞུགས་པའི་ཚེ། གླན་མོ་ཆེ་བས་ཞབས་ཏོག་མཛད་དེ་ཞལ་འཕྲོས་ལས། སྟོན་པས་འཕགས་སྐོར་མཁྱེན་ནམ་གསུང་པས། འཕགས་སྐོར་མཁས་པ་གང་ན་བདོག་བྱས་པས། ཁོང་གིས་ཐུར་ལ་ན་འཕགས་སྐོར་མཁས་པ་ཡོད་པ་མ་གསན་ནམ་ཟེར་བས་ཅུང་ཟད་སྐྱེངས་ཏེ། ཚུར་འོངས་ནས་འཕགས་པ་ལས་འདུས་པའི་གཞུང་བཤད་མན་ངག་ཐམས་ཅད་ཚང་བར་ཞུས། གཞན་ཡང་ཆོས་སྐོར་མང་པོ་ཞུ་མ་དགོས་པར་གནང་། གསེར་སྡིངས་པ་གཞོན་ནུ་འོད་ཀྱི་རྣམ་ཐར་མདོར་བསྡུས། རིམ་ལྔའི་ཁྲིད་ལ་འདག་སྦྱར་ཡང་བྱས། གཞན་ཡང་རྗེ་སྒམ་པོ་པའི་དངོས་སློབ་ལོག་ཕུག་པ་ལས་ཆོས་དྲུག་དང་ཕྱག་རྒྱ་ཆེན་པོའི་གདམས་ཁྲིད་ཞུས། མོན་གྱི་སྤ་གྲོ་དང་རྒྱལ་གྱི་རྩིབས་རི་ལ་སོགས་པའི་གནས་མང་པོར་བསྒོམས་པས་རྟོགས་པ་སྐྱེས། ཀླས་མོ་ཆེར་ཁ་ཆེ་པཎ་ཆེན་བྱོན་སྐབས་མཇལ་ནས་ཆོས་ཀྱི་དྲི་བ་དྲུག་བདུན་ཙམ་ཞུས། དེ་ནས་སེར་བུ་དབེན་ཚར་གསེར་སྡིངས་ཀྱི་དགོན་པ་བཏབ། རིམ་ལྔའི་མན་ངག་སོགས་བསྟན་བཅོས་ཀྱང་མང་དུ་མཛད། རྟེན། ཆོས་བརྒྱུད། བཀའ་བརྒྱུད་པ། གདན་ས། གསེར་སྡིངས་དགོན་པ། ལས་ཐོབ། སྲས་བརྒྱུད། ཀུན་མཁྱེན་ཆོས་སྐུ་འོད་ཟེར། སློབ་མ། མགར་གྲགས་པ་དབང་ཕྱུག་།ཀུན་མཁྱེན་ཆོས་སྐུ་འོད་ཟེར། གསུང་འབུམ། གཉིས་ལ་ཆོས་ཚན་༡༡བཞུགས་༡བཞུགས་པ་དཀར་ཆག་ཏུ་གསལ་བ་ལྟར་རོ། ། དཔལ་བརྩེགས་བོད་ཡིག་དཔེ་རྙིང་ཞིབ་འཇུག་ཁང་ནས་ཐུབ་བསྟན་འོད་ཟེར་གྱིས།

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2696_bo-x-ewts,sa-x-iast,zh-latn-pinyin.txt


རྣམས་ལ་ལན་གསུམ་གྱིས་དབུལ། ཕྱི་ནང་གི་མཆོད་པ་དང་། བསྟོད་པས་བསྟོད་ནས། ནོངས་པ་བཟོད་པར་གསོལ། འདོད་དོན་ལ་གསོལ་བ་གདབ། ཡི་གི་བརྒྱ་པ་བཟླས་ཏེ། འཇིག་རྟེན་ལས་འདས་པའི་ཡེ་ཤེས་པ་དང་འཇིག་རྟེན་པ་རྣམས་རང་གནས་སུ་གཤེགས། འདས་པའི་དམ་ཚིག་པ་བདག་ལ་བསྡུ། ཐུན་མཚམས་སུ་སྤྱོད་ལམ་ཐམས་ཅད་ལྷའི་ང་རྒྱལ་གྱིས་གནས་པར་བྱའོ། །ཐམས་ཅད་མཁྱེན་པ་བློ་བཟང་གྲགས་པའི་དཔལ་གྱི་གསུང་ལས་ཟིན་བྲིས་སུ་བྱས་པའོ།། །།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_KHOR LO CHEN PO_GREAT WHEEL (MAHACHAKRA)/MNGON RTOGS_RITUAL OF REALIZATION (ABHISAMAYA)/s05360e.txt


འཕགས་པ་རྣམ་གྲོལ་སྡེ། བཙུན་པ་རྣམ་གྲོལ་སྡེ། གུ་ཎ་མི་ཏྲ། སེངྒེ་བཟང་པོ། གང་བ་སྤེལ། ཀུ་སཱ་ལི་ཆེ་ཆུང་གཉིས། གསེར་གླིང་པ། ཇོ་བོ་རྗེ། འབྲོཾ་སྟོན་པ། པོ་ཏོ་བ། ཤར་པ། མཆད་ཁ་པ་ཡེ་ཤེས་རྡོ་རྗེ། སེ་སྤྱིལ་བུ་པ་ཆོས་ཀྱི་རྒྱལ་མཚན། ལྷ་སྟོན་འོད་ཟེར་བླ་མ། ལྷ་སྡིངས་པ་བྱང་ཆུབ་འབུམ། ལྷ་སྡིངས་དབོན་པོ་ཀུན་དགའ་རྒྱ་མཚོ། ཚོགས་པའི་དབུ་མཛད་ཡོན་ཏན་དཔལ། མཁན་ཆེན་བདེ་བ་དཔལ། བཀའ་བཞི་བ་གྲགས་པ་གཞོན་ནུ། བྱང་སེམས་བསོད་ནམས་གྲགས་པ། རྒྱལ་སྲས་ཐོགས་མེད་བཟང་པོ་དཔལ། རྒྱ་མ་བ་ཡོན་ཏན་འོད། འཕགས་པ་བློ་འཕེལ་བ། སྤྱན་སྔ་ཚུལ་ཁྲིམས་དར་མ། སྤྱན་སྔ་བསོད་ནམས་ལྷའི་དབང་པོ། རྒྱལ་སྲས་བསོད་ནམས་ལེགས་མཆོག་གཉུག་ལ་པཎ་ཆེན་ངག་དབང་གྲགས་པ། སྤྱན་སྔ་ངག་དབང་ཆོས་གྲགས། རྗེ་དཔལ་ལྡན་ཆོས་འབྱོར། ལོ་པ་སྤྱན་སྔ་ཀུན་དགའ་དོན་གྲུབ། མགོན་པོ་བསོད་ནམས་མཆོག་ལྡན། ཀུན་གཟིགས་ལྔ་པ་ཆེན་པོ། སྡེ་དྲུག་མཁན་པོ་བློ་བཟང་དར་རྒྱས། དེ་གཉིས་ཀར་གནས་བརྟན་འཇམ་དབྱངས་གྲགས་པས་གསན། དེ་ནས་སྒྲུབ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/BLA BRGYUD_LINEAGE LAMAS/s00238m.txt


ཆེན་པོ་བྱོལ་བས། ཕོ་ཉ་རྣམས་ཀྱི་མ་རྙེད་པར་ཕྱིར་ལོག་དེ་ནས་གཡུ་ཐོག་པ་ཆེན་པོའི་ཐུགས་དགོངས་ལ། ཡུལ་འདི་ནི་འདི་འདྲ་བའི་མཐའ་འཁོབ་ཅིག་ཏུ་འདུག་ད་མཐའ་འཁོབ་ཆོས་ལ་འཇུག་ཕྱིར་ན་ནུས་འཆི་ནུས་ཞེན་མེད་ཆགས་བྲལ་ཞིག་བྱ་དགོས་དགོངས་ནས། ཀློའི་རྒྱལ་བོ་ལ་བཙུན་མོ་ཁ་ཁྲ་མཛེས་ལྡན་ཟེར་བའི་གཤིས་རྒྱུད་འཇམ་ཞིང་རང་བཞིན་བཟང་བ་ཞིག་ཡོད་པའི་རྩར་སོང་ནས། ཆོས་ཀྱི་གཏམ་བྱས་པས། བཙུན་མོ་འཁོར་དང་བཅས་པ་དད་པར་གྱུར་ནས། ཁོང་ཕོ་བྲང་དུ་གདན་དྲངས་ནས་ཆོས་ཞུས། གསེར་སྲང་ལྔ་བརྒྱ་ཕུལ། བྱ་བ་དེ་བློན་པོ་ཁ་ཁྲ་ནག་པོ་བྱ་བས་ཚོར་ནས། རྒྱལ་བོ་ལ་བཙུན་མོ་ཁ་ཁྲ་མཛེས་ལྡན་མ་དང་གཡུ་ཐོག་པ་གཉིས་ལུས་འབྲེལ་བྱས་འདུག་ཅེས་ཞུས་ནས། གཡུ་ཐོག་པ་དང་བཙུན་མོ་གཉིས་ལྷན་ཅིག་ཏུ་རས་ཀྱིས་བཅིངས་ཏེ། མཚོ་ནག་རྦ་རླབས་ཅན་ཞེས་པའི་ནང་དུ་བསྐྱུར་ཏོ། །གཡུ་ཐོག་པ་དང་བཙུན་མོ་གཉིས་མཚོའི་རྦ་རླབས་ཀྱིས་ཕ་རོལ་ཏུ་འཕངས་ནས་མ་ཤི་བར་རེ་ཞིག་འགྲོ་དོན་བྱས་ཏེ། སྐབས་ཤིག་ནས་གཡུ་ཐོག་པ་ཆེན་པོས་བཙུན་མོ་ཕོ་བྲང་དུ་བསྐྱལ། རྒྱལ་བོས་གཡུ་ཐོག་པ་མཚོས་མ་གནོད་པ་ཚོར་ནས། བློན་པོ་ཞིག་ཁྲིད་དེ་གཡུ་ཐོག་པ་འཚོལ་དུ་སོང་། གཡུ་ཐོག་པ་དང་འཕྲད་དེ་འཐབ་པས། གཡུ་ཐོག་པ་མ་ཐུབ་པར། གཡུ་ཐོག་པས་རྒྱལ་བློན་གཉིས་ཀྱི་རྐང་བ

B(Autochthonous Tibetan Literature)/B.i (ACIP SUNGBUM_dge lugs)/B.i.3 (SMAN_MEDICINE)/SMAN PA_I RNAM THAR_BIOGRAPHIES OF RENOWNED PHYSICIANS/G-YU THOG RNYING MA YON TAN MGON PO_YUTOK NYINGMA YUNTEN GUNPO, THE OLDER YUTOK/s12335e.txt


དགོངས་ནས་ཤོག་གསུངས་ནས་ཕེབས་པས། ཐོག་མར་ཁ་འབར་མའི་གཏོར་མ་དང་། སྐྱབས་འགྲོ་ཐུན་མོང་བ་གནང་ནས། མ་བསྒོམས་པའི་ཆོས་ཀྱིས་ཕན་མི་ཐོགས་པས་ཟླ་བ་ཕྱེད་ཕྱེད་བསྒོམས་ལ་ཤོག་གསུངས། དེ་ནས་རིམ་གྱིས་གདམས་པ་རྣམས་ཚང་བར་གསུངས། ཡི་དམ་མི་གཡོ་བ་གནང་ནས་བསྙེན་པ་མང་དུ་མཛད་ཅིང་། དགོན་པ་པ་གཤེགས་ནས། པོ་ཏོ་བའི་མཆོད་གནས་ལོ་བཅུ་གཉིས་མཛད། ལམ་གྱི་རིམ་པ་ཡང་དགོན་པ་པའི་དེ་ལ་གཞི་མཛད་ཅིང་། པོ་ཏོ་བའི་ལེགས་ལེགས་རྣམས་བཏུས་ནས་མཛད། དེ་ནས་སྣེའུ་ཟུར་གྱི་དབེན་ས་གོག་བོ་དེར་ཁང་ཆུང་ཞིག་བརྩིགས་ནས་བཞུགས། པོ་ཏོ་བའི་གྲྭ་པ་བཅུ་ཙམ་ལ་ཀླུ་ནད་བྱུང་བ་གསོ་པར་མཛད་ཅིང་། ལན་ཅིག་ར་སྒྲེང་དུ་ཕེབས་སྐབས་ཕ་བོང་ཞིག་ལ་ཞབས་གཏད་ནས་ཕྱགས་སྒྲོག་བཅིང་པས་སྤྲུལ་དཀར་པོ་ཞིག་འཐོན། དེ་ན་མཛེ་བོ་ཞིག་འདུག་པ་དེ་ཁ་རང་གིས་ནད་གསོས། གླང་ཐང་དུ་ཡམས་ནད་ཆེན་པོ་བྱུང་བས་མི་མང་པོ་ཤི་།དེ་ནས་མི་མ་ཡིན་རྣམས་སྣེའུ་ཟུར་དུ་འགྲོ་བར་བརྩམས་པ་ན་ནམ་མཁའ་ལས། དེ་ནི་བྱང་ཆུབ་སེམས་དཔའ་ཀུན་ཏུ་བཟང་པོའི་སྤྲུལ་པ་ཡིན་ནོ་ཞེས་པའི་སྒྲ་སྐད་བྱུང་པས། མི་མ་ཡིན་རྣམ་ཕྱིར་ལོག་སྟེ། དེ་ནས་བྱང་ཆུབ་སེམས་དཔའ་ཀུན་ཏུ་བཟང་པོའི་སྤྲུལ་པར་ཡང་གྲགས་སོ། །ཡང་དགེ་བཤེས་པདམ་བྱང་ཆུབ་ལ་ཀླུའི་གནོད་པ་བྱུང་ནས་སྦྲུལ་གཅིག་མགོ་ལ་ཐོད་བཞིན་དུ་དཀྲིས་ནས་སྤྲུལ་མགོ་དེ་དཔྲལ

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/BRJOD BYA_I THOG_BY SUBJECT MATTER/LAM RIM BLA MA_I RNAM THAR_BIOGRAPHIES OF THE LAMAS OF THE LAM RIM TRADITION/s12170e.txt


རྒྱན་སྤངས་ཏེ། །ངུར་སྨྲིག་གར་གྱིས་རོལ་པ་གང་། །བློ་བཟང་རྒྱལ་བ་གཉིས་པར་གྲགས། །སྙིགས་མ་པཉྩའི་བྱིན་ཟ་ཡིས། །འགྲོ་ཡི་བུད་ཤིང་རབ་བསྲེགས་པའི། །དུས་འདིར་བློ་བཟང་སྤྲིན་ཆེན་གྱིས། །བསིལ་བའི་དངོས་པོ་ཅི་ཡང་སྦྱིན། །ཐུབ་བསྟན་ཡིད་འོང་པདམའི་ཚལ། །དུས་ཀྱི་ཟླ་བས་རེག་པ་ལ། །ལེགས་བཤད་འོད་སྟོང་གིས་མཛེས་པ། །མགོན་ཁྱོད་ཉིན་མོའི་དབང་ཕྱུག་བཞིན། །གང་གི་མཚན་སྙན་བཻ་ཌཱུརྱའི། །རྨད་བྱུང་རིན་ཆེན་རྣ་རྒྱན་གྱིས། ། སྒྲ་འཛིན་སྐལ་བཟང་བྱེད་པ་ཡང་། །བསོད་ནམས་བྱེ་བས་བསྐྲུན་དགོས་པས། །བདག་ཉིད་ཆེན་པོའི་བསྔགས་བྱ་ནི། །བློ་ཆུང་ཁུང་དུ་ཤོང་མིན་ན། །དག་བྱེད་ཛ་ཧུའི་བུ་མོ་འདི། །སྐལ་བཟང་བློ་གྲོས་རྒྱ་མཚོའི་གསོས། །འཇམ་དབྱངས་མཁྱེན་བརྩེའི་སྣང་བརྙེན་ལས་གྲུབ་ཨུཏྤལ་གར་གྱི་རི་མོ་བཞིན། །རབ་འབྱམས་ཞིང་གི་རྒྱལ་བའི་མཛད་པས་དཔེར་འོས་མིན་པའི་ཐུགས་རྗེ་ཅན། །ཟླ་མེད་བླ་མ་མཆོག་དེའི་ཡོན་ཏན་མཁས་གྲུབ་ཆེན་པོས་བསྔགས་པ་གང་། ། ལུང་དང་རིགས་པས་ལེགས་པར་བཀྲལ་འདི་མཁས་རྣམས་དགྱེས་པའི་རོལ་མོར་འབུལ། །བསྟོད་ཚིག་གསལ་བའི་མེ་ཏོག་ཕྲེང་། །མངོན་པར་སྤེལ་བའི་བྱེད་པོ་གང་། །སྙན་དངགས་སྨྲ་བ་ཐམས་ཅད་ཀྱི། །ཅོད་པན་འཛིན་པ་དེ་ཉིད་དོ། །དམ་པའི་ཞབས་སེན་སྤྱི་བོའི་རྒྱན་དུ་འཛིན། །རྒྱ་ཆེན་མང་དུ་ཐོས་པའི་ལང་ཚོ་རྒྱས། །མགྲིན་པའི་བུམ་པ་ལེགས་བཤད་ཀྱིས་གང་བའི། །སྐལ་བཟང་རྣམས་ཀྱི་ཁ་ལ་ཚིག་འདི་འགྱུ། །འདི་ལྟར་བསྐྲུན་པའི་དགེ་བའི་མཐུས། །འཇམ

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/s05889m.txt


བཀྲིས་པས་བཟུང་བའི་དགོན་གསར་ན་ཟངས་གླིང་ནས་བྱུང་ཟེར་བའི་ཇོ་བོའི་སྐུ་བཞུགས་ཤིང་དགོན་དེ་ལ་དགོན་ལག་མདོ། གཙང་ཁའི་རྒྱབ་ཀྱི་བཙན་གདོང་དམར་ཡུལ་གྱི་བྲག་བྱ་ཁྱུང་དགོན་དང་། རྨ་ཆུའི་ཕར་ཁའི་ཤ་སྦྲང་དགོན་ནི། འཕགས་པ་ཤིང་སྐུའི་དགོན་གྱི་བླ་མ་མཛད་པའི་མདོ་སྨད་པ་ཆོས་རྗེ་དོན་རིན་པོ་ཆེས་བཏབ་པར་མཁས་གྲུབ་ཀྱིས་གསུངས་ལ། དེ་ནི་དབུས་གཙང་དུ་བྱོན་ནས་སྙེ་ཐང་དང་སྣར་ཐང་དུ་ཕར་ཚད་སྦྱངས་ཤིང་ཞ་ལུ་ནས་བསགས་སྦྱང་མཛད་དེ་དེར་བུ་སྟོན་རིན་པོ་ཆེའི་དྲུང་དུ་ཚོགས་ལངས་མཛད་པས་རིན་པོ་ཆེའི་ཐུགས་ཟིན་པ་བྱུང་ལ། ཕྱིས་སུ་མདོ་སྨད་དུ་བྱོན་ནས་དགོན་དེ་གཉིས་ལ་མདོ་སྔགས་ཀྱི་ཉམས་ལེན་བཙུགས་ཏེ་བླ་མར་བྱ་ཁྱུར་ཆོས་རྗེ་གཞོན་ནུ་བྱང་ཆུབ་འོད་དང་བློ་རྒྱམ་དང་ཤེར་རྒྱམ་དང་གྲགས་རྒྱལ་སོགས་རིམ་པར་བྱོན་ཞིང་ཨ་ཀྲོང་དཀའ་བཅུས་འཛིན་སྐྱོང་ལེགས་པར་མཛད་ལ། བྱ་ཁྱུང་དགོན་དེར་རྗེ་རིན་པོ་ཆེས་གཞོན་དུས་སྒྲུབ་པ་མཛད་པའི་ཨརྱ་པ་ཙའི་གྲུབ་ཁང་དུ་གྲགས་པར་དེང་སང་ཡང་དུས་ཆེན་འཇའ་གུར་འཆར་ཞིང་། དགོན་དེའི་རྟེན་གྱི་གཙོ་བོ་རྔ་སྒྲའི་ཞིང་དུ་བྱོན་པའི་དོན་རིན་པོ་ཆེའི་སྐུ་གདུང་མཆོད་རྟེན་ལས་ད་ལྟར་ཡང་བདུད་རྩིའི་རྒྱུན་ཡང་ཡང་འབྱུང་བ་ཡོད་ལ། ཕྱིས་སུ་ཆུ་ཕྱག་ལ་ཆོས་རྗེ་བྱམས་པ་གླིང་པ་བསྟན་རིན་པས་བཤད་གྲྭ་བཙུགས་ཤིང་རབ་བྱུང་བཅུ་གསུམ་པའི་ས་འབྲུག་འདིར་བདག་གི་རྡོ་རྗེ་སློབ་དཔོན་ཆེན་པོ་དགའ་ལྡན་ཁྲི་ཆེན་ངག་དབང་མཆོག་ལྡན་གྱིས་སྐུ་གདུང་ལྷ་ཁང་སྟེང་དུ་གསེར་ཏོག་གནང་ངོ།། །། དེའི་སྟོད་ཀྱི་སྒོ་མིའི་ཕྱོགས་སུ་མགོན་ཀྱ་ཆོས་རྗེས་བཏབ་སྟེ་སྒོ་མི་གྲགས་རྒན་སོགས་བཞུགས་པའི་འཆད་ཉན་དགོན་མཆོད་རྟེན་སྒ་ཞེས་པ་དང་རྒོད་ཚང་རི་ཁྲོད་སོགས་ཡོད་དོ།། །།བྱ་ཁྱུང་དགོན་ནས་མར་ལ་རྨ་ཆུའི་གཡོན་བརྒྱུད་དུ་དེའི་དགོན་ལག་སྒྲུབ་སྡེ་ལྟག་གདོང་དཀར་པོ་དང་བདེ་ཡངས་དང་བཀྲ་ཤིས་ཆོས་གླིང་དང་སེང་གེ་རི་ཁྲོད་དང་བྲག་ལུང་གི་དགོན་དང་རྭ་ཙའི་སྟག་དགོན་དང་། ཡང་སྔར་གྱི་ཨར་རྒྱ་ནང་སོའི་དགོན་རྒྱ་དམག་དུས་སུ་བཤིག་ནས་དེང་སང་དགོན་ཆུང་ལྔ་རུ་འཕེལ་བ་སོགས་ཡོད་དོ།། རྨ་ཆུའི་གཡས་ཕྱོགས་ཀྱི་སྟོད་ནས་མར་ལ་སྐུ་འབུམ་ཁྲི་པ་མི་ཉག་ཞབས་དྲུང་བློ


ཝ་འཛིན་ཏེ་གཙུག་གི་རྒྱན་དུ་བཀུར། ཏཱ་མིང་གོང་མ་ཆེན་པོས་སྔར་སྲོལ་བཟང་པོ་མ་ཉམས་པར་ཝང་གི་གོ་གནས་དང་། ལས་ཁ། བཀའ་ལུང་བཟང་པོས་འཇའ་ས། གསེར་ཆས་ཁྱད་འཕགས། ཝང་གི་སྐྱ་ཆས་ཚང་མ་བཅས་གནང་སྦྱིན་ལེགས་པར་བསྩལ། སྔོན་གྱི་རྫོང་རོ་རྙིང་པ་ལྷུན་པོ་རྩེ་ཡང་བསྐྱར་བཞེངས་མཛད་ཅིང་རྫོང་གཞིས་ཆགས་ནས་མངའ་ཐང་དར་བར་མཛད། མདོར་ན་དམ་པ་དེ་ཉིད་ཀྱི་སྐུ་ཚེའི་རིང་དུ་བསྟན་པའི་ཞབས་ཏོག་དང་། འགྲོ་བ་མང་པོའི་དོན་རྒྱ་ཆེན་པོ་མཛད་པའི་ཐུགས་བཞེད་དང་ལྡན་ནོ། དགུང་ལོ་ཉེར་དགུ་པར་དགོངས་པ་ཆོས་དབྱིངས་སུ་གཤེགས། ཁོང་ནི་ས་སྐྱའི་དུས་མཆོད་བླ་བྲང་གི་གདུང་རབས་ལྔ་པ་ཡིན་ནོ། ། ཝང་ནམ་མཁའ་ལེགས་པའི་རྒྱལ་མཚན། ཁོང་ནི་རབ་བྱུང་བདུན་པའི་ས་མོ་ཡོས་ལོ་སྟེ་སྤྱི་ལོ་༡༣༩༩་ལོར་ཡབ་ཝང་རྣམ་སྲས་རྒྱལ་མཚན་དང་། ཡུམ་མ་གཅིག་བསོད་ནམས་འབུམ་གཉིས་ཀྱི་སྲས་སུ་སྐུ་འཁྲུངས། རབ་བྱུང་བདུན་པའི་ཤིང་ཕོ་བྱི་ལོ་སྟེ་སྤྱི་ལོ་༡༤༤༤་ལོར་རྣམ་རྒྱལ་རྩེར་སྐུ་གཤེགས། ཁོང་གཞོན་ནུའི་དུས་ནས་འབྲོམ་སྟོན་སེང་གེ་སོགས་དགེ་བའི་བཤེས་གཉེན་མང་པོར་བསྟེན་ཏེ་ཡབ་མེས་ཀྱི་བཀའ་ཆོས་དང་རྩ་རྒྱུད་བརྟག་གཉིས་སོགས་ལ་སྦྱངས་པ་དཔྱིས་ཕྱིན་པར་མཛད། དགུང་ལོ་བཅུ་དྲུག་པར་ཐེག་ཆེན་ཆོས་རྗེ་ཀུན་དགའ་བཀྲ་ཤིས་ཀྱི་སྐུ་རིང་ལ་ཏཱ་མིང་གོང་མ་ཆེན་པོས་ཏུ་ཀྱ་ཧོ་ཝང་གི་གོ་གནས་དང་། གསེར་དམ། འཇའ་ས་བོད་ལ་ཤེས་སུ་བཅུག་པའི་བཀའ་ལུང་བཟང་པོ་གནང་སྦྱིན

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/RNAM THAR SNA TSOGS_COMPILATIONS OF BIOGRAPHIES/TREASURE OF NAMES/s12327e.txt


ཕྱིར་ཐེག་ཆེན་གཞི་ཤེས་ནི་ཆོས་ཀྱི་བདག་མེད་རྟོགས་ཤིང་གཞན་དོན་གྱིས་ཁྱད་པར་དུ་བྱས་པས་གཉེན་པོ་གཞི་ཤེས་ཞེས་བྱའོ། ། དེས་ན་གཉེན་པོ་སྤང་བྱ་དང་བཅས་པས་མཚོན་ནས་སྟོན་ཏེ། དེའང་ཆོས་དགུ་རུ་གནས་པ་ལས། གཉེན་པོའི་མཐར་ཐུག་དུས་གསུམ་མཉམ་ཉིད་ཤེས་རབ་སྲིད་ལ་མི་གནས་དང་སྙིང་རྗེ་ཞི་ལ་མི་གནས་དང་། ཉན་རང་ལ་དེ་དག་གི་རྒྱུ་དང་མི་ལྡན་པས་སངས་རྒྱས་ལས་ཐབས་མ་ཡིན་པ་རིང་པ་དང་། ཐེག་ཆེན་དེའི་ཐབས་བརྟེན་པས་ཉེ་བ་དང་། མཚན་མར་འདུ་ཤེས་པས་མི་མཐུན་ཕྱོགས་དབྱེ་ན་གསུམ་དང༌། ཆོས་ཀྱི་བདག་མེད་རྟོགས་པས་དེ་སྤོང་པའི་གཉེན་པོར་མཐུན་ཕྱོགས་འགྲོ་ཚུལ་དང་། གཟུགས་སོགས་རྟག་མི་རྟག་ལ་སོགས་པ་གཞིའི་ཆོས་ལ་མངོན་པར་ཞེན་པ་བཀག་པའི་སྦྱོར་བ་དང༌། དེའི་རྣམ་པ་རློམ་སེམས་དང་བྲལ་བའི་རྣམ་པ་མཉམ་པ་ཉིད་དབྱེ་ན་བཞི་འཇིག་རྟེན་པའི་ལམ་དུ་སྤྱིའི་ཚུལ་གྱིས་རྟོགས་པ་དང་། མཐོང་ལམ་དུ་སྐད་ཅིག་རེ་རེ་ཞིང་བདེན་པ་བཞིའི་རྣམ་པ་མི་རྟག་པ་ལ་སོགས་པ་བཅུ་དྲུག་ལ་བདག་གཉིས་ཀྱི་སྒྲོ་འདོགས་ཆོད་པའི་ཆོས་ཉིད་རང་གི་མཚན་ཉིད་རྟོགས་ཤིང་དེ་ཉིད་དོན་གྱི་ཤུགས་ཀྱིས་བསྒོམ་ལམ་དུ་ཡང་གོམས་པར་བྱེད་དགོས་སོ། །དེ་ལས་བཟློག་པ་ཉན་ཐོས་ལ་སོགས་མཐོང་ལམ་རང་གི་གཞི་ཤེས་ཡིན་པས་དེ་མི་མཐུན་ཕྱོགས་སུ་མཚོན་པ་ཡིན་ནོ། ། དེ་ཡང་འདིར་རྣམ་མཁྱེན་ཐོག་མར་བསྟན་པ་ནི། འབྲས་བུ་ལ་སྤྲོ་བ་སྐྱེས་པ་ལས། རྒྱུ་བྱང་ཆུབ་སེམས་དཔའི་ལམ་ལ་གུས་པར་འགྱུར་བས་བཤད་པའི་གོ་རིམ་ཡིན་ལ། ། དོན་གྱི་གོ་རིམ་ནི་ཉན་ཐོས་དང་རང་རྒྱལ་གྱི་གཞི་ཤེས་དང་། མཐོང་བས་ཉམས་སུ་མྱོང་བར་བྱ་སྟེ། དེ་ལས་འདས་ནས་བྱང་ཆུབ་སེམས་དཔའི་ལམ་ཤེས་ཉམས་སུ་བླངས་པས་འབྲས་བུ་སངས་རྒྱས་ཀྱི་རྣམ་མཁྱེན་འབྱུང་བའི་ཕྱིར་སྐབས་ཚན་གཅིག་ཏུ་གཞི་ཤེས་ཐོག་མར་བསྟན་པ་ཡིན་ནོ། །དེ་ཡང་སངས་རྒྱས་ཀྱི་རྣམ་མཁྱེན་ལ་ལམ་ཤེས་ཡར་ལྡན་གྱི་ཚུལ་གྱིས་ཁྱབ་བྱེད་དུ་ཡོད་ལ། དེ་གཉིས་ལ་གཞི་ཤེས་ཁྱབ་བྱེད་དུ་ཡོད་པས། སངས་རྒྱས་སར་ངོ་བོ་གཅིག་པ་ཡིན། དེ་ཉིད་ཀྱི་ཕྱིར་ལམ་ཉམས་ལེན་དུས་ནའང་སྐྱེ་མེད་གསུམ་བློ་གཅིག་གིས་བསྡུས་ནས་བསྒོམས་པས་རྟོགས་པའི་ཡེ་ཤེས་ངོ་བོ་གཅིག་ཏུ་འཆར་རོ། ། མཁྱེན་གསུམ་དུ་འབྱེད་པའི་རྒྱུ་མཚན


གཤིན་རྗེ་གཤེད་རྣམས་ལ་རྣམ་སྣང་དང་། གོས་དཀར་མོ་ཡབ་ཡུམ་དང་། རོ་རྡོ་རྗེ་མ་ཡབ་ཡུམ་དང་། པདམ་མཐར་བྱེད་རྣམས་ལ་འོད་དཔག་མེད་དང་། སྒྲོལ་མ་ཡབ་ཡུམ་དང་། རེག་བྱ་རྡོ་རྗེ་མ་ཡབ་ཡུམ་དང་། བགེགས་མཐར་བྱེད་རྣམས་ལ་དོན་གྲུབ་དང་། དྲི་རྡོ་རྗེ་མ་ཡབ་ཡུམ་ལ་རིན་ཆེན་འབྱུང་ལྡན་གྱིས་དབུ་བརྒྱན་པའོ། །ཤཱནྟི་བ་དང་། དཔལ་འབྲས་རྡོ་རྗེས་འཁོར་རྣམས་ལ་ཡེ་ཤེས་སེམས་དཔའ་འགོད་པར་བཤད། ཡབ་སྲས་གཉིས་ཀྱི་གཞུང་ནས་མ་བཤད་པ་བཞིན་དུ་པཎྜི་ཏ་གཞན་རྣམས་ཀྱིས་ཀྱང་མ་བཤད་དོ། །ལྷ་འབྱིན་པའི་སྐབས་སུ་ཁྲོ་བོ་བཞི་ལ་རིགས་བདག་བཤད་ཀྱང་། རིགས་བདག་གིས་དབུ་བརྒྱན་པ་དབང་བསྐུར་བའི་འོག་ཏུ་བྱེད་བ་མན་ངག་ཡིན་པར་ཐ་ག་ནས་བཤད་དོ། །དཀྱིལ་ཆོག་ལས་འབྱིན་པའི་སྐབས་སུ་མ་བཤད་པར་དབང་བསྐུར་བའི་འོག་ཏུ་གསུངས་སོ། །དེ་ནས་མཆོད་པ་སོགས་བསངས་སྦྱངས་སོགས་བྱས་ལ། རང་གི་ཡེ་ཤེས་སེམས་དཔའི་ས་བོན་གྱི་འོད་ཟེར་གྱིས་གཟུགས་སོགས་ཡུལ་ཐམས་ཅད་དྲངས་ཤིང་བཀུག་ནས་རང་གི་ཞལ་དུ་ཞུགས་རྡོ་རྗེའི་ལམ་ནས་ཡུམ་གྱི་པདམའི་ནང་དུ་བྱང་ཆུབ་སེམས་ཀྱི་རང་བཞིན་དུ་འོད་ཀྱི་དཀྱིལ་འཁོར་གྱི་ཚོགས་སུ་གྱུར་པ་ཡུམ་གྱི་བ་སྤུའི་སྒོ་རེ་རེ་ནས་འོད་ཟེར་སྣ་ཚོགས་པ་ཕྱིར་སྤྲོས་པའི་འོད་ཀྱི་རྩེ་མོ་ལས་བྱུང་བའི་གཟུགས་རྡོ་རྗེ་མ་ལ་སོགས་པ་དྲུག་།རིན་པོ་ཆེའི་རྒྱན་གྱིས་བརྒྱན་པ། སྒེག་པའི་ཉམས་ཅན། སྔར་བཤད་པའི་ཕྱག་མཚན་དང་ལྡན་པ། ནམ་མཁའ་ཁྱབ་པར་སྤྲོ་བར་བྱའོ། །དེ་དག་ཀྱང་བདེན་པས་སྟོང་བཞིན་དུ་སྣང་བ་སྒྱུ་མ་ལྟ་བུ་དང་ཟག་མེད་ཀྱི་བདེ་བ་བསྐྱེད་པའི་རྒྱུར་གྱུར་པ་རྣམས

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/_JAM PA_I RDO RJE_GENTLE DIAMOND (MANJUVAJRA)/s05311e.txt


པའི་དགོས་མེད་ཅེས་ས་བཅད་བླངས་པ་ནི། ལེགས་བཤད་སྙིང་པོ་ལས། རང་ལ་ལྟོས་ནས་སྦྱར་མི་དགོས་ལ། གཞན་ལ་ལྟོས་ཏེ་ཡིན་ན་ཞེས་པ་ནས། འཇིག་རྟེན་གྱི་ཐ་སྙད་དུ་བདག་སྐྱེ་འདོད་པ་དགག་མི་རིགས་པས་དེ་ལ་ལྟོས་ནས་ཁྱད་པར་སྦྱོར་བ་ཡང་མི་རིགས་ཏེ། ཞེས་པ་དང་འགལ་ལ། ཡིག་ཆ་ཡང་འདི་ལ་བརྟེན་ཏོ། །ཆོས་ཅན་ལ་སྦྱར་བ་དང་། ཆོས་ཅན་སྤྱི་ཙམ་འཛིན་པ་རྣམས་དབུ་མ་པ་ལ་ལྟོས་ཏེ་དོན་མེད་པ་ཞེས་གསུངས་ནས། ཚིག་གསལ་ལས། གལ་ཏེ་མིག་ལ་སོགས་པ་ཀུན་རྫོབ་པ་ནས། འདི་ནི་མི་རིགས་སོ། །ཞེས་པ་ཕྱི་རྒོལ་གྲངས་ཅན་ལ་ལྟོས་ཏེ་དགོས་པ་མེད་པ་ཞེས་གསུངས་པ་དབུ་མ་པར་སྦྱར་བ་དང་ནང་འགལ་ལ། དེ་སྔ་མའི་ཉེས་སྤོང་མ་ཁྱུས་པར་རྩ་བའི་ས་བཅད་བྱས་པ་ཡང་། ཚིག་གསལ་ལས། འདི་གང་གི་ཁྱད་པར་ཡིན། གལ་ཏེ་མིག་ལ་སོགས་ཞེས་པའི་ཚིག་གི་འབྲེལ་དང་འགལ་སྙམ་མོ། །ཁོ་ན་རེ། རང་རྒྱུད་ཀྱི་སྦྱོར་བ་ཡོད་པར་ཐལ། ལེགས་ལྡན་གྱིས་དེ་བཀོད་པ་ལ་ཉེས་པ་དུ་མ་ཡོད་པའི་ཕྱིར་ཟེར་ན་མ་ཁྱབ་སྟེ། ལེགས་ལྡན་གྱིས་རང་རྒྱུད་ཀྱི་སྦྱོར་བར་བྱས་ནས་བཀོད་པ་ལའམ། རང་རྒྱུད་ཀྱི་སྦྱོར་བ་འདོད་པ་ལ་སྐྱོན་ཡོད་ཅེས་པ་ཡིན་ནོ། །བདག་སྐྱེ་མེད་པ་རྟོགས་པ་ལ་དོན་དམ་པར་བདག་སྐྱེ་མེད་པ་རྟོགས་དགོས་མི་དགོས་དཔྱད་གཞིར་ཅུང་ཟད་ཡོད་ཀྱང་མ་སྤྲོས། ༈ །གཉིས་པ་ཆོས

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/DBU MA_I YIG CHA_MONASTIC TEXTBOOKS ON THE MIDDLE WAY/GUNG THANG BLO GROS RGYA MTSO_GUNGTANG LODRU GYATSO/s00975e.txt


ཆེན་པོ། ལྷབ་མི་ཆེན་པོ། དགེ་བཤེས་མངར། རྒྱ་ཡོན་བདག་སོགས་མང་དུ་བྱོན། རྒྱ་ལ་རྗེ་སྒམ་པོ་པས་གཏུགས། འདིས་བཀའ་གདམས་ཀྱི་བླ་མ་གཞན་ཡང་མང་དུ་བསྟེན་པས། བཀའ་ཕྱག་གཉིས་འདྲེས་སུ་གྲགས། དེ་ནི་ས་མོ་ལུག་ལ་འཁྲུངས་ནས། བདུན་ཅུ་རྩ་ལྔ་པ་ཆུ་བྱ་ལ་གཤེགས། འདིས་བསྟན་རིམ་ཐར་པའི་རྒྱན་མཛད་པའི་ལམ་གྱི་རིམ་པ་ནི། རྣལ་འབྱོར་པ་ཆེན་པོའི་བཞེད་པ་ལྟར་རིགས་ནས་འཁྲིད་དོ། །དཔལ་ལྡན་དགོན་པ་པ་ནི། མེའི་ལོ་ཞེས་པ་མེ་ཕོ་འབྲུག་ལ་སྐུ་འཁྲུངས། རྭ་སྒྲེང་གདན་ས་ལོ་ལྔ་མཛད། རེ་བདུན་བཞེས་པའི་ཆུ་ཕོ་ཁྱིའི་ས་གའི་ཉ་ལ་གཤེགས། དེའི་རྗེས་སུ་པོ་ཏོ་བས་རྭ་སྒྲེང་གདན་ས་ལོ་གཅིག་གམ་གསུམ་གྱི་ལུགས་ཅིག་མཛད། དེ་ནས་བར་སྟོངས་ལོ་སུམ་ཅུ་ཙམ་བྱུང་རྗེས། མཐའ་བཞིས་དབུ་མཛད་ལོ་ཤས་མཛད། འཚམས་ཤིག་ནས། རྔོག་ལོ་ཆེན་པོ་ལ་དགོན་པ་ཕུལ་བས་ཟླ་རེ་ཟླ་གཉིས་ཆོས་བར་གནང་བ་བྱུང་། དེ་ནས་རིམ་པ་བཞིན། ཤ་ར་བ། སྟབས་ཀ་པ། ཞང་སྟོན་དར་མ་གཡུང་དྲུང་། སྒང་ཐང་དཀར་བ། དགོན་འོད་འཇོ་བའོ། །འདི་ནས་དགོན་འོད་གཉིས་སུ

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/BKA_ GDAMS CHOS _BYUNG_RELIGIOUS HISTORIES OF THE KADAMPA TRADITION/s12403e.txt


ལན་གདབ་པའོ། །དང་པོ་ནི། དུས་གསུམ་རྗེས་སུ་ད་ལྟ་ཡོད་དམ་མེད། ཡོང་ན་རྟག་པར་འགྱུར་ལ། མེད་ན་ལྡན་པར་འགལ་ལོ་ཞེ་ན། དུས་རྣམས་ཀུན་ཏུ་རྫས་སུ་ཡོད་ལ། འོན་ཀྱང་རྟག་པར་ཐལ་པའི་སྐྱོན་མེད་དེ། འདུས་བྱས་ཀྱི་མཚན་ཉིད་དང་ལྡན་པའི་ཕྱིར། འོ་ན་འདས་མ་འོངས་ད་ལྟ་རྫས་སུ་ཡོད་པའི་རྒྱུ་མཚན་ཅི་ཡིན་ཞེ་ན། ཡོད་དེ། མདོ་ལས། གང་གི་ཕྱིར་འདས་པའི་གཟུགས་ཡོད་པ་དེའི་ཕྱིར་འཕགས་པ་ཉན་ཐོས་ཐོས་པ་དང་ལྡན་པ་འདས་པའི་གཟུགས་ལ་མི་ལྟ་བ་ཡིན་ནོ། །ཞེས་སོགས་དང་། གང་གི་ཕྱིར་མ་འོངས་པའི་གཟུགས་ཡོད་པ་དེའི་ཕྱིར་འཕགས་པ་ཉན་ཐོས་ཐོས་པ་དང་ལྡན་པ་མ་འོངས་པའི་གཟུགས་ལ་མངོན་པར་དགའ་བ་མེད་པ་ཡིན་ནོ། །ཞེས་གསུངས་པའི་ཕྱིར་དང་། འདས་མ་འོངས་ལ་དམིགས་པའི་རྣམ་ཤེས་ད་ལྟ་བ་ལ་ཡུལ་ཡོད་པའི་ཕྱིར་དང་། རྣམ་པར་ཤེས་པ་ཡུལ་དང་དབང་པོ་གཉིས་ལ་བརྟེན་ནས་སྐྱེ་བར་བཤད་པའི་ཕྱིར་དང་། འདས་པའི་ལས་ཀྱི་འབྲས་བུ་ད་ལྟ་རྣམ་པར་སྨིན་པ་ཡོད་པའི་ཕྱིར༑ དེས་ན་དུས་གསུམ་པོ་ཐམས་ཅད་ད་ལྟ་རྫས་སུ་ཡོད་པར་སྨྲ་བའི་ཕྱིར་གཞི་ཐམས་ཅད་ཡོད་པར་སྨྲ་བ་ཡིན་གྱི། ད་ལྟ་བ་འབྲས་བུ་ཕྱུང་མ་ཟིན་པ་ཙམ་ཞིག་རྫས་སུ་ཡོད་ལ། མ་འོངས་པ་དང་འབྲས་བུ་ཕྱུང་ཟིན་པ་རྫས་སུ་མེད་པར་སྨྲ་བ་ནི་ཕྱོགས་རེ་ཡོད་པར་སྨྲ་བ་ཡིན་གྱི་ཐམས་ཅད་ཡོད་པར་སྨྲ་བ་མ་ཡིན་ནོ། །འོ་ན་གཞི་ཐམས་ཅད་ཡོད་པར་སྨྲ་བ་དེ་ལ་དུ་ཡོད་པ་ཡིན་ཞེ་ན། དེ་དག་ལ་རྣམ་པ་བཞི་ཡོད་དེ། དངོས་པོ་གཞན་དུ་འགྱུར་བར་སྨྲ་བ་དང་། མཚན་ཉིད་གཞན་དུ་འགྱུར་བ་དང་། གནས་སྐབས་གཞན་དུ་འགྱུར་བ་དང་། གཞན་དང་གཞན་དུ་འགྱུར་བར་སྨྲ་བ་ཞེས་བྱ་བ་བཞི་ཡོད་པའི་ཕྱིར། དང་པོ་ནི། བཙུན་པ་ཆོས་སྐྱོབ་ཀྱི་ལུགས་ཡིན་ཏེ། དེའི་ལུགས་ལ་མྱུ་གུ་ལྟ

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/RGYAL BA DGE _DUN GRUB_GYALWA GENDUN DRUP DALAI LAMA 1/se5525m.txt